އަހަރެން މަރުވަނީ!!! ފަހު ބައި | Esfiya - Dhivehi Vaahaka Site\nހިތާމަ ލޯބި September 10, 2015\nއަހަރެން މަރުވަނީ!!! ފަހު ބައި\nއަހަރެންނަށް އުފަލުން ރޮވުނެވެ. އަޑިގަނޑަކަށް ފަހު އުސްގަނޑެއްވެސް އަންނާނެކަން އަހަރެން ހަނދާން ނެތުނީއެވެ..\nޝާ؟؟ މިސާލަކަށް އަހަރެެމެންނަށް ލިބުނީޔޯ ބޭބީ އެއް. ގާލް އެއް.. ކޮންނަމެއް ކިޔާނީ؟؟” ” އުމްމްމްމް.. އައިޒާ ޝާހާން… ސަޅިތަ؟” “ހުމްމް ސަޅި އެކަމު ކޮންތާކުން ތިނަން ލިބުނީ” “ވާހަކައަކައަކުން” ” އޯވް.. ޝާހާން ހަނދާން ނެތުނީއޭ. ޝާ މެން ކަހަލަ މޮޅު ވާާހަކަ ލިޔާ ކުދިން ދެން ވާހަކައިންތާ ދޯ ނަންވެސް ހޯދާނީ” “ހެހެހެހެ”\nއަހަރެން ދުވަސްތައް ހޭދަކުރަމުން ދިޔައީ ވަރަށް ވެސް އުފަލުގައެވެ. މަޖަަލުގައެެވެ. ކުރިއަށް އޮތް އަޑިގަނޑު ނުފެންނަހާވަރުގެ އުސްގަނޑަކަށް އެރުނީއެވެ. އެ އަޑިގަނޑުގެ ފުންމިން ގެ ސަބަބުން އަދިވެސް އަހަރެންނަށް އުސްފަސްގަނޑަކަށް ނޭރެއެވެ.\n“މަންމާ.. ޝައި މިހާރު މި އުޅެނީ ޝާހާން އާއި ރައްޓެހިވެގެން” މި ޖުމްލަ އަނގައިން ބޭރު ނުކުރެވުނު ނަމައެވެ. މި ޖުމަލްލައިގެ ސަބަބުން އެތަކެއް ދުވަސްތަކެއް ފަހުން . . ކަރުނަތަކެއް އަހަރެން ލޮލުން ނިކުންނަން މަޖުބޫރުވިއެވެ. އެވެސް މުޅި އުމުރަށެވެ. .\nޝާހާން އޭ.. ޝާ ކީއްވެ މަންމަގާތު ކުރިން ނުބުނީ.. ؟” މަންމަ ކައިރިއަށް ރުޅި އައިތަން ފެނުނީމާ އަހަރެން ހައިރާންވިއެވެ. “މަންމާ ކިހިނެއް ވީ.. ހާދަ ރުޅި އެއް ތިއައީ” “ޝާ ނުވާނެ އޭނަ އާއި ރައްޓެހިވެގެން. ހަނދާން ބަހައްޓާތި” މަންމަ ރުޅިއައިސްގެން ތުރުތުރު އަޅަން ފެށިއެވެ. ނަމަވެސް އެ ރުޅިވެރިކަމުގެ ފަހަތުގައި ސިއްރެއް އޮތް ކަން ހާމަވީ މަންމަގެ ލޮލުން ފާއްދާލި ކަރުން ތިއްކެވެ. “މަންމާ ތިހެން ނަހަދަބަލަ. ޝާ އަކަށް ތިކަމެއް ނުވާނެ.. މަންމާ ސަބަބުނ ބުނެދީބަލަ” “މަންމަ އޭނައާއި ޝާ ގުޅެން ބޭނެނުން ނުވަނީ އެއަށްވުރެ ރަނގަޅު ކުއްޖެއް ނުފެނުނުތަ؟” މަންމަ އަދިވެސް މަސައްކަތް ކުރީ ސަބަބު އޮޅުވާލާށެވެ.. “މަންމާ! ކޮންމެސް ސަބަބެއް އޮންނާނެ ދޯ. ޝާ މިބުނީ ދޫކޮށްލަން ވަރަށް އުނދަގޫ ވާނެ އޭ. އެއީ ޝާން ދެކެ ލޯބިވާތީ.. މަންމަ ތިބުނީ ރުޅިވާށެ.. އެއީ މަންމަ ބޭނުން ނުވަނީ އޯ ޝާ އާއި އޭނަ އާއި އެކު އުޅެން.. އެެއީ ދެން ސަބަބެއް ތަ.. މަންމަ ބޭނުން ނުވަނީ ކީއްވެތަ..؟” އަހަރެންވެސް ރުޅިގަދަވާންފެށިއެވެ. މިއީ މަންމަގެ ރުޅިގަނޑު ކަންނޭނގެއެވެ. މަންމަގެ ރަނގަޅު ތަންކޮޅަކީ އެހެންމީހުން ދައްކާ ވާހަކަ އަޑުއެހުމެވެ. އެއަށްފަހު މަންމަ ދެކޭ ގޮތް ބުނުމެވެ. “ޝާ ބޭނުންތަ ސަބަބު ބަލަން.؟ ޝާ އަށް ކެތް ވާނެތަ..؟ އޭ” އަހަރެން އެ ބުނި އެއްޗަކުން ލިބުނީ ޝޮކެކެވެ. އެ ސަބަބަކީ އަހަރެންނަށް ކެތް ނުކުރެވޭނެ ވަރުގެ ސަބަބެކޭ އަހަރެންގާތު އަހަރެންގެ ޒަމީރު ބުނަމުން ދިޔައެވެ. “މަންމާ ދެން ބުނެބަލަ”\n“ޝާ.. ޝާހާން އަކީ…. ޝާގެ ބޭބެ” މަންމަ ރޯންފެށިއެވެ. އަހަރެންނަށް ހުރިތާ ހުރެވުނީއެވެ. “ބޭބެއޭ!! މަންމާ ހަމަ ހޭގަ ހުރެބަަލަ.. ތި ކިޔޭ އެއްޗެއް އިނގޭތަ. ބޭބެޔޯ ހަހަހަ” އަހަރެން މޮޔައެއް ފަދައިން ވާހަކަ ދައްކަން ފެށީމެވެ. އެކަން ގަބޫލު ނުކުރެވެނީއެވެ. ނަމަވެސް ލޮލުން ހުއްޓުމެއް ނެތި ކަރުނަތައް އަންނަން ފެށިއެވެ. “ދަރިފުޅާ.. ޝާހާން އެއީ ޝާގެ އެއްބަފާ ބޭބެ.. ޝާގެ ބައްޕަގެ ދަރިއެއް. މުޅި ދުނިޔެ މިކަމަށް އިންކާރު ކުރިޔަސް މަންމައަށް އިނގޭ ތީ ހަމަ ފާރިޝް ގެ ދަރިއެއް. މި މަންމަގެ ބަނޑުން ވިހޭ މިމަންމަގެ ލޯބީގެ ނިޝާން ތީ… އެކަމު މި ދުނިޔެއެއް އެކަމެއް ގަބޫލެއް ނުކުރެ” “މަންމާ ސާފު ވާހެން ކިޔާބަލަ” އަހަރެން ކެތް ކުރާ ހާލު މަންމަ ގާތު ބުނެލީމެވެ. އޭރުވެސް ލޮލުން ހުއްޓުމެއް ނެެތި ކަރުނަތައް އާދެއެވެ. މަންމަވެސް ހުރީ އެފަދަ ހާލެއްގައެވެ.\n“ޝާ. މަންމަ ހިތަށް އަރާ ކުރިން މިވާހަކަ ދެއްކުނު ނަމައޭ.. ޝާއަށް އިނގޭތަ ޝާގެ ބައްޕަ އަކީ ޝާހާންގެ ބައްޕަ. މަންމައާާއު ބައްޕަ އިނީ ދެއަންބަށް.. އޭރު ޝާހާން އުޅެނީ ވިހައިގެން. މަންމަ ޝާ ބައްޕަ ދެކެ ވަރަށް ލޯބިވެ. ޝާހާންއަށް2އަހަރު ވާން އުޅެނިކޮށް ޝާ ވިހެއީ.. ޝާހާންގެ މަންމަ ފަޒީނާ މަންމަދެކެ ވަރަށް ރުޅިއާދެ.. އޭނާ މުޅިރަށުގަ ކީ މަންމަ އެހެންމީހަކާާއި އެކު ގުޅުން ހިންގަނިކޮށް ދެކުނީމޭ.. ދަރިފުޅަކީ ބައްޕަގެ ދަރިއެއްނޫނޭ.. ދަރިފުޅު ބައްޕަވެސް ގަބޫލުކުރީ އޭނަ ދެއްކި ވާހަކަ.. އެކަމު މާތް ﷲ ދެނެވޮޑިގެންވާނީ ތީ ހަމަ ފާރިޝްގެ ދަރިއެއް.. ހަމަ އެ ދެލޯ.. އެ މޫނު.. އެކަމު އެވާހަކަ އެކަކުވެސް ގަބޫލެއް ނުކުރެ.. ޝާހާންއާއި ޝާތީ ދުނިޔޭގެ ނަޒަރުގައި ދެ ތަފާާތު ދެ ކުދިން.. އެކަމު އަސްލު ތީ އެއް ލެޔެއް.. ” މަންމަ ރޯން ފެށިއެވެ. އަހަރެން ހުރިތާ ގަނޑުވެފައި ހުރި ކަހަލައެވެ.\n. ނޫން. ޝާހާން.. މަންމާ.!” އަހަންނަށް ހުރިތަނަށް ވެއްޓިގަނެވުނެވެ. އެވީ ކީއްހެއްޔެވެ؟ އަހަރެންގެ ދިރިއުޅުމުގައި ހަމަ އުފާވެރިކަމެއް ނެތީހެއްޔެވެ؟”\nއެތަކެއް އިރަކު ރުއިމަށްފަހު އަހަރެން ނިންމީ ޝާހާން އާއި ރުޅިވާށެވެ. އެނޫން ގޮތެއް ނެތެވެ. ދިރިއުޅުމުގައި ދެން ވާނެ ގޮތެއް ނޭނގެއެވެ. އެހެންމީހަކުވެސް އަހަރެންގެ ދިރިއުޅުމަށް އައިސްދާނެއެވެ. ޝާހާންއަށް އެހެންމީހެއް ދެކެ ލޯބި ވެވިދާނެއެވެ. އަހަރެން ޝާހާންގާތު ތެދެއް ބުނާކަށް ބޭނުމެއް ނޫނެވެ. އެހެންކަމުން އަހަރެންް ސިކުނޑީގައި ޝާހާންގާާތު ބުނާނެ އެއްޗެއް ނިންމީމެވެ. އެ ހުރިހާ އެއްޗެއް ކިޔަން އަހަރެންނަށް ހިތްވަރު ލިބޭނެހެއްޔެވެ؟.\nޝާހާންއަށް ގުޅުމުގެ ކުރިން އަހަރެން އަޝްފާއަށް ގުޅާލީމެވެ. އަދި ހުރިހާ ވާހަކައެއް ކިޔައިދިނީމެވެ. އަޝްފާއަކީ މިވަގުތު ހުރި އަހަރެންގެ އެންމެ ގާތް އެކުވެރިޔާއެވެ. އަޝްފާ އަހަރެން ގާތު ކެތްތެރިވުމަށް ބުންޏެވެ. އަދި ހުރިހާ ކަމެއްވެސް ރަނގަޅުވާނެކަމައް ބުންޏެވެ. އަހަރެން ޝާހާން އަށް ޓެކްސްޓް މެސެޖެއް ފޮނުވާލީމެވެ. ބުނާނެ ހިތްވަރެއް އަހަރެންގެ އެއް ނެތެވެ. “ޝާހާން…. އަސްލު އައި ހޭޓް ޔޫ.. ތެންކްސް. ޝާގެ ވަރަށް ހެޕީވި އެހާ ރަނގަޅު ކުއްޖެއް ޝާއަށް ޓައިމް ޕާސްޓްކޮށްލަން ވިޔަސް ލިބުނުކަން. އެވްރީތިންގް ވޯސް ޖަސްޓް އަ ލައި. އައި ނެވަރ ލަވްޑް ޔޫ ނޯރ އައި ވިލް.. ބައި ޝާހާން… ފޯރ އެވަރ.. އައި ގޮޓް ސަމްއަން ޝާހާންއަށް ވުރެ މާރީތި” އަހަރެން ލޮލުން ކަރުނަތައް އަންނަން ފެށިއެވެ. ޝާހާން ގެ މެސެޖަކަށް އިންތިޒާރުގަ އިނީ މިއީ އޭނާގެ އެންމެ ފަހުގެ މެސެޖްކަން އަހަރެންގެ ހިތް ބުނަމުން ދިޔައީމައެވެ.\n“ޝާ.. ހައު ކުޑް ޔޫ؟؟ އައި ލަވް ޔޫ. ބަޓް ޔޫ.. ޝާހާންގެ ފީލިނގްސް އާއި ކުޅުނީ.. ޔޫ ވިލް ނެވަރ ބީ ހެޕީ.. ޝާ.. ކީއްވެ،.؟ ޝާހާން… އައި ހޭޓް ޔޫ ޝާ އައި ހޭޓް ޔޫ.. ވެލް ޕްލެއިޑް ޝާ.. ތި ކުޅު ގޭމްއަށް ތި ކުޅުނު އެކްޓަށް އެވޯރޑެއް ލިބެންޖެހޭނެ.. ބައި ފޯރ އެވަރ. އެން ޑޯންޓް ފޯރގެޓް ޔޫ ވިލް ނެވަރ އެވަރ ބީ ހެޕީ ބައި މޭކިންގް އަދަރސް ސޭޑް” ޝާހާން އެހާ ފަސޭހައިން އަހަރެންގެ ވާހަކަ ގަބޫލު ކުރީ ކީއްވެހެއްޔެވެ؟ ޝާހާން އެބުނި ޖުމްލަ އަކީ ތެދެކެވެ. އަހަރެން ދުވަހަކުވެސް އުފަލުގައެއް ނޫޅެވޭނެއެވެ. ‘ޝާހާން އައި އެމް ސޮރީ.. އައި ލަވް ޔޫ އަލޮޓް.. ހީކުރަން ރަނގަޅު ދިރިއުޅުމެއް ލިބޭނެކަމަށް.. ޝާ އަށް ވުރެ ލޯބިވާ ކުއްޖެއް ޝާހާން އަށް ލިބޭނެކަމަށް. ޝާ ބްރޭކް ކޮށްލި ހިތް އަލުން ގުޅައިދޭނެކަމަށް… ލަވްޔޫ ޝާހާން’ ހިތާހިތުން ޝާހާންއަށް ރަނގަޅު ދިރިއުޅުމަކަށް ދުޢާ ކުރެވުނެވެ. އަހަރެންނަށް ރޮވުނެވެ.\nފަސް އަހަރު ފަހެވެ. އަހަރެންގެ ހިތް އަދިވެސް ގޮވަމުން ދަނީ ހަމަ ޝާހާންއަށެވެ. އާއެކެވެ. ޝާހާން އަށެވެ. އަހަރެންގެ ބޭބެއަށެވެ. އަހަރެން މީ ހާދަ ވިޔާނުދާ އަންހެނެކެވެ. ބޭބެ ދެކެ ލޯބިވުމާއި ބޭބެއާއި އެކު ދިރިއުޅުމަކަށް އުއްމީދުކުރުމަކީ ހާދަ ބޮޑު ފާފައެކެވެ. އަހަރެންނަކީ ޓީޗަރެކެވެ. ކުދިންނަށް ރަނގަޅު މަގުގައި ހިނގަން .ދަސްކޮށްދިނުމާއި ރަނގަޅު އެއްޗެހި ދަސްކޮށްދިނުމަކީ އަހަރެންގެ ޒިންމާއެކެވެ.\nމިއަދު ޝާހާން އަކީ މީހެއްގެ ފިރިއެކެވެ. ކުއްޖެއްގެ ބައްޕައެކެވެ. މާތް ﷲގެ ކުޅަދުންވަންތަކަން ދެކެބަލާށެވެ. ޝާހާން އެންމެ ބޭނުން ވަނީ އަންހެން ކުއްޖެކެވެ. އޭނާއަށް ލިބުނީވެސް އަންހެން ކުއްޖެކެވެ. މިއަދު މީ އޭނަގެ ދަރިފުޅަށް ނަން ކިޔާ ދުވަހެވެ. އަހަރެން އެ ކުއްޖާގެ ފޮޓޯއެއް ނަގައިގެން އައުމަށް އަޝްފާ ގާތު ބުނީމެވެ.\nއޭނާ އައީ އަހަރެން މި ވާހަކަ ލިޔަން އިންތަނާއެވެ. މިއީ އަހަރެންގެ ދިރިއުޅުމުގެއާއި މި ވާހަކައިގެ ފަހު ޕާޓެވެ.\n“ޝާ.. އިނގޭތަ ބޭބީ ވަރަށް ލޯބި. އިނގޭތަ ކީ ނަން.. އައިޒާ ޝާހާން” އަޝްފާ އައިސް ބުނި އެއްޗަކުން ބޭ އިހްތިޔާރުގައި އަހަންނަށް ކޮޅަށް ތެދުވެވުނެވެ. “ކީކޭ އައިޒާ އޭ.. ” “ހުމްމް.. މިއިނީ ފޮޓޯ” އަހަރެނަށް ރޮވުނެވެ. “ހީވަނީ ހަމަ ޝާހާންހެން..” މިއީ އަހަރެން ބެލި ހުވަފެނެކެވެ. އަހަރެމެނަށް ދަރިއެއް ލިބިގެން އޭނާ އަށް އައިޒާ ކިޔުމަކީ އަހަރެން މި ދެލޮލުން ބެލި ހުވަފެނެކެވެ. އަޝްފާ ގެއަށް ދިޔައީ އަވަހަށް އަންނާށޭ މަންމަ ބުނެފައި އޮތިއްޔޭ ބުނެފައެެވެ. އަހަރެން އަނެއްކާވެސް ވާހަކަ ލިޔަން ފެށީއެވެ. މިއަދު މީ އަހަރެންގެ ލޯބިވާ ޝާހާންގެ އުފާވެރި ދިރިއުޅުން ފެށިގެން ދާނެ ދުވަހެއް ކަމަށް އަހަރެން އުއްމީދުކުރަމެވެ. ޝާހާން އަހަރެން ދެކެ އަދިވެސް ލޯބިވާ ކަމުގެ ހެއްކަކީ އައިޒާއެވެ. އެކަމުވެސް ދެން ކުރާނެ ކަމެއް ނެތެވެ. އަހަރެން މަރުވަނީއެވެ. މިއީ އަހަރެންގެ ދިރިއުޅުމުގެ ވާހަކައެވެ. ކޮންމެ ލޯބީގެ ވާހަކައެއް ފުރިހަމައެއް ނުވާނެއެވެ. ހަމަ އެހެންމެ ކޮންމެ ލޯބީގެ ވާހަކައެއް އުފާވެރިއެއްވެސް ނުވާނެއެވެ. އަހަރެން ދެން ވަކިވެލަމެވެ. މުޅި ދުނިޔެއިންވެސް މެއެވެ. ޝާނާ ވަހީދު ގެ ނަން މި ދުނިޔެއިން ފުހެލަނީއެވެ.\nހެޔޮ ހާލުގައި ކަލާ ހުންނާށެވެ.\nކަލާގެ ދިރިއުޅުމުންވެސް އަދި މި ދުނިޔެއިންވެސް މެއެވެ.\nޝާނާ ވާހަކަ ލިޔެލުމަށްފަހު ކަރުނުން ފުރިފައިވާ ހާލު އޭނާ ލިޔުނު ވާހަކަ ޕަބްލިޝް ކޮށްލިއެވެ. އެއަށްފަހު ކައިރީގައި އޮތް ބޮޑު ވަޅި އަތަށް ހެޔޮވަރުކޮށްލިއެވެ.\n.އަމިއްލައަށް މަރުވުމަކީ ހައްލެއްނޫނެވެ. އެއީ ބޮޑު ފާފައެކެވެ. އެކަމުން ރައްކާތެރިވާށެވެ. ދުނިޔެމަތީ އުޅެގެން ނޫނީ ދިމާވާ ދަތިތަކުގެ ހައްލެއް ނުލިބޭނެއެވެ\nshort, but nice story.keep it up.\nthanks Keevaa. aslu kuru kohly ehn dhigu vaahakaeh liyan.. in sha allah dhn liyaa vaahaka dhigu vaane.. kyp reading.. n thnks 😉\nVv salhi adhi mi vahaka kuriya gendhevana…miyavurah furihamavan mivahaka kuriya gen dhiya eeya.any way vvv nice\nthnks sharu.. i will try my bst to writeagud stry .. n thnks fr reading 😉\nguys sry fr making this stry shrt.. ryn new lng stry eh liyan vgn miulheny it will take tym so kyp waiting fr my next story “HITHUGA MIVAA SOORA THEDHEY!!” n enjoy.. ;). thnks fr reading.. in sha allah new stry reethi n lng stry akah hadhaanan… it is bsd on my lyf…\ni feel sad4u pretty. bt plx dnt lose faith in god! juxt keep moving. bdw story kithanme kuras varah reethi n varah asarugadha. dhenves othy pretty ge life ah base koh liyaa vaahaka ehtha? curiously waiting for it.\nthnks J.. yupestry ei rynge lyf ge stry n ryn futurega vumah ummedh kuraa goii… n thnks alt J\nvrh hadi mivaaahaka\nsry fr tht.. n thnks fr reading.. n areesh eyna mum ky nameh eii.. eyna eii Faarish ge dharieh bt ekn gabooleh nukure.. i frgt to mention tht in the stry.. n thnks fr telling me tht.. n sry mi vaahaka cnfuse v ma.. i wil try my bst in nxt stry.. enjoy\nshaaaha waheededhariyah kiyaairu keehve ekujjaaa faarishge dhariyakah vaaan veeee… confused\nWow v nice..waitting4next story..\nvv nice mi vaahaka.. ryn faathun ah kameh kohdhyfaanantha\nthnks… yup tell me wht i cn do fr u\naharen kiyaigen liyaa vahaka thakuga amilla ah maru vaa than liyumaky feekalhaa kameh.. ekamaku baeh vahaka hurey ehen .. amilla ah maruvamun aharen ney kiyaigen liyunyma varah joke.. ehen meehehge nan beynun koh g en liyaanama dhen than kolheh ragalhu vaane thoahcheh.\nehen vahaka eh fashanvegen avas aruvalaafa nimmeema kada.. mi vahaka maa reethi koh gendheven ohvaa nimmaalyma kada… ??\nthnks fr telling me.. dhn in vaahaka improve kureveythw balaanan.. n thnks fr reading.. enjoy\nThy hama ryn ge life ga hingikameh tha??bt shaahan ah truth egununama dhww\nyup… it ws abt me….. bt editeh… frst i suffrd lyk shaanaa.. u knw shaanaa ge frst problm.. shaanaa ge frst bf.. tht is the thing happnd with me… thts why i lst faith in boys… ryneh shaanaa haa strng eh nun ekn hingi iru… n thnks fr reading mish\nV Nice mi story… v touching… keep up the good work\nesfiyaiga vaahaka liyan beynumiyyaa kihineh hadhan jeheny\nfrst registr vaan jeheyny n eah fahu stry liyan jeheyny.. 🙂 if u nyd help dhn admin aai tlk kohlaa.. enjoy 🙂\nRyn fb use kurantha. if yes can u tell ur id name\nyup kurn.. bt kihineh v? its Nishh Ryynn\nRyyn, stori v salhi n v touching…\naslu hageegathehtha mi????\nthanks aalll and yeah but edit kohlaafa\nMasha Allah v.v.vv.v.Reethi vaahaka eh.. realy hama lolah karuna ai Aiza ge name adu ivunu iru.. this is really touching.. u knw what I amabig fan of u too now.. 😉\nehhehe thanks gudu.. evn i am of urs.. 🙂 🙂 🙂\nV REETI 🙂 KEEP IT UP. NOW IM INTERESTED TO READ YOUR OTHER STORIES ALSO 🙂 GOOD WORD RYN..\nވައުދޭ ވެވޭ މީ… 7\nFeatured އުފެއްދުންތެރި ލިޔުން އެހެނިހެން ލޯބި March 13, 2022\nލޯބިން ލޯބިވާއޭ ….. (4)\nހިތާމަ ލޯބި November 13, 2017\nލޯބި February 24, 2022\nލޯބި ވީމޭ ސިއްރު ސިއްރުން (9\nލޯބި June 26, 2018


Lanka ge jaluthakugai covid fethureythee kuhverin dhookuranee | Mihaaru\nލަންކާގެ ޖަލުތަކުގައި ކޮވިޑް ފެތުރޭތީ ގައިދީން ދޫކުރަނީ\nލަންކާގެ މަހާރާ ޖަލުގައި ހިންގި ހަމަނުޖެހުމާ ގުޅިގެން ޒަޚަމްވި ގައިދީންނަށް ފަރުވާދޭ ރަގަމާ ހޮސްޕިޓަލުގެ ބޭރަށް ގައިދީންގެ ތިމާގެ މީހުން އިއްޔެ ޖަމާވެފައި. --ފޮޓޯ:އޭއެފްޕީ\n01 ޑިސެމްބަރ 2020 - 19:28\nކޮލަމްބޯ (ޑިސެމްބަރު 1) - ސްރީ ލަންކާގެ ތޮއްޖެހިފައިވާ ޖަލުތަކުގައި ކޮރޯނާވައިރަސް ފެތުރޭތީ އެތައް ސަތޭކަ ގައިދީނެއް ޖަލުން މިނިވަން ކުރަން ފަށައިފި އެވެ.\nއޮފިޝަލުން ބުނީ ކުރިއަށް އޮތް ދުވަސްތަކުގައި އެތައް ހާސް ގައިދީނެއް އަދި ދޫކުރާނެ ކަމަށެވެ. ޖަލުތަކުން ގައިދީން މަދުކުރަން ފަށާފައި މިވަނީ ޖަލުތަކުގައި ކޮރޯނާވައިރަސް ފެތުރޭއިރު ވެސް ރައްކާތެރިކަމުގެ ފިޔަވަޅުތައް އަޅަމުން ނުދާ ކަމަށް ބުނެ ކޮލަމްބޯގެ ބޭރުގައި ސަލާމަތީ ފިޔަވަޅުތައް ވަރުގަދަ ޖަލެއް ކަމަށްވާ މަހާރާގައި ހަމަނުޖެހުން ހިންގައި ނުވަ މީހުން މަރުވެ، 113 މީހުން ޒަޚަމްވެފައި ވަނިކޮށެވެ.\nޖަލުން ގައިދީން ދޫކޮށްލުމަށް އެދި ގޮވާލައި މިދިޔަ އާދިއްތަ ދުވަހުގެ ރޭ އެ ޖަލުގައި ގައިދީން ހަމަނުޖެހުން ހިންގަން ފެށުމުން ގާޑުން ވަނީ ބަޑިޖަހައިފަ އެވެ.\nމިއީ 2012 ވަނަ އަހަރު ލަންކާގެ ވެލިކަޑަ ޖަލުގައި ހިންގި ހަމަނުޖެހުމަށް ފަހު، ޖަލުގެ ހަމަނުޖެހުމެއްގައި އެންމެ ގިނަ މީހުން މަރުވި ފަހަރެވެ. އެ ފަހަރުގެ ހަމަނުޖެހުމުގައި ޕޮލިސް ކޮމާންޑޯ އިން ބަޑިޖެހުމުގެ ސަބަބުން ވަނީ 27 ގައިދީން މަރުވެފަ އެވެ.\nރައީސް ގޯޓާބޭ ރާޖަޕަކްސާ މިއަދު ވަނީ ލަންކާގެ އެކި ޖަލުތަކުން 637 މީހަކަށް މައާފްދީފައި ކަމަށް ޖަސްޓިސް މިނިސްޓަރު އަލީ ސަބްރީ ވިދާޅުވި އެވެ. އޭނާ ވިދާޅުވީ ޖަލުތަކުގެ ތޮއްޖެހުން ކުޑަކުރުމަށްޓަކައި ކުރިއަށް އޮތް ދުވަސްތަކުގައި ރިމާންޑް ޖަލުތަކުން ވެސް އެތައް ހާސް ބަޔަކު ކަފާލާތުގެ ދަށުން ދޫކުރާނެ ކަމަށެވެ.\nޖަލުތަކުގެ ހަމަނުޖެހުމަށް ފަހު ރައީސް ގޯޓާބޭ ވަނީ ޕްރިޒަން ރިފޯމްސް މިނިސްޓަރު ސުދާޝިނީ ފެނާންޑޯޕުއްލޭ މަގާމުން ދުރުކޮށް ކޮވިޑާ ބެހޭ ކަންކަން ބަލާ އާ މިނިސްޓްރީއެއް ހަވާލު ކުރައްވައިފަ އެވެ.\nލަންކާގެ ޖަލުތަކުގެ ޖާގައަކީ 10،000 ނަމަވެސް ޖަލުތަކުގައި އޭގެ ތިން ގުނަ އަށް ގައިދީން މިހާރު ތިބި ކަމަށް އޮފިޝަލުން ބުނެ އެވެ. ޖަލުތަކުގައި ތިބި 30،000 މީހުންގެ ތެރޭން މިހާތަނަށް ވަނީ 1،200 މީހުންނަށް ކޮވިޑް ޖެހި، ދެ މީހުން މަރުވެފަ އެވެ.\nލަންކާގެ ޖަލުތަކުގައި ކޮވިޑް ފެތުރެން ފެށުމުން ޖަލަށް މީހުން ޒިޔާރަތްކޮށް، އަދި ޖަލުގެ ސްޓާފުން އެހެން ސަރަހައްދުތަކަށް ދިއުން ވަނީ މަނާކޮށްފަ އެވެ.\nކޮވިޑް ޖެހިގެން ލަންކާ އިން މަރުވި މީހުންގެ އަދަދު މިދިޔަ މަހު ވަނީ ހަ ގުނަ އިތުރުވެ، 118 އަށް އަރައިފަ އެވެ. ކޮރޯނާވައިރަހަށް ލަންކާ އިން ޕޮޒިޓިވްވި މީހުންގެ އަދަދު ވެސް މިހާރު ވަނީ 24،000 އަށް އަރައިފަ އެވެ.\nއާބާދީގައި 21 މިލިއަން މީހުން ހިމެނޭ ލަންކާ އިން ތިން މަސް ދުވަހުގެ ކާފިއު އަށް ލުއިދީފައި ވަނީ ޖޫން 28 ގަ އެވެ. ނަމަވެސް ދެ ވަނަ ރާޅެއް އޮކްޓޯބަރު މަހު ކުރިމަތިވުމާ ގުޅިގެން ވަނީ ފިޔަވަޅުތައް ހަރުކަށިކޮށްފަ އެވެ.\nސްރީ ލަންކާ ގައިދީން\nތިޔައިގެ ތެރޭން މީހެއް ދޯ ސުޕުން އަކީ ،ބާސްކެޓް ގަ ގެންގުޅޭ\nރާއްޖެ މާގަދައެއްނު. ހުން އައިސްދާނެކަމަށް ރަޖާލީ. ކުއްވެރިންތައް ކޮވިޑުގެ ކުރިން ދޫކޮށްލީ. މިހާރު އެމީހުން އެހުރީ މަގުމަތިވެފާ. ކާނެބޯނެގޮތެއް ނެތިފާ.


SARTTAC ge steering committee bahdhaluvun Raajjeyga fashaifi\nފިނޭންސް މިނިސްޓަރު އިބްރާހިމް އަމީރު ސާޓެކްގެ ބައްދަލުވުމުގައި ވާހަކަދައްކަވަނީ-- ފޮޓޯ: ޓްވިޓާ\nސާޓެކްގެ ސްޓިއަރިން ކޮމިޓީ ބައްދަލުވުން ރާއްޖޭގައި ފަށައިފި\nދެކުނު އޭޝިއާގެ ގައުމުތަކަށް އިންޓަނޭޝަނަލް މަނިޓަރީ ފަންޑު (އައިއެމްއެފް) އިން ގާއިމުކޮށްފައިވާ ސައުތު އޭޝިއަން ރީޖަނަލް ޓްރެއިނިން އެންޑް ޓެކްނިކަލް އެސިސްޓެންސް ސެންޓަރު (ސާޓެކް) ގެ ތިންވަނަ ސްޓިއަރިން ކޮމިޓީގެ ބައްދަލުވުން ޕެރަޑައިސް އައިލެންޑް ރިސޯޓްގައި މިއަދު ފަށައިފި އެވެ.\nއެ ބައްދަލުވުން ރަސްމީކޮށް އިފްތިތާހުކޮށްދެއްވާ ފިނޭންސް މިނިސްޓަރު އިބްރާހިމް އަމީރު ވިދާޅުވީ ސާޓެކްގެ ސަބަބުން މުޅި ދެކުނު އޭޝިއާ އަށް ވަރަށް ބޮޑަށް ފައިދާ ކުރާ ކަމަށެވެ.\nދެކުނު އޭޝިއާ އަށް ދިމާވާވެފައިވާ މާލީ ގޮންޖެހުންތައް ހައްލުކުރުން އަވަސް ކުރުމަށް އިންސާނީ ވަސީލަތް ތަރައްގީ ކުރުމުގައި ސާޓެކުން މުހިއްމު ދައުރެއް އަދާކުރާކަމަށް ވެސް މިނިސްޓަރު ވިދާޅުވި އެވެ.\nވަކިން ހާއްސަކޮށް އިގްތިސާދީ އަދި މާލީ ދާއިރާ އިން އެކި އެކި ޓްރެއިނިންތަކުގެ ފުރުސަތު ރާއްޖެ އަށް ލިބެމުންދާކަން މިނިސްޓަރު ފާހަގަކުރެއްވި އެވެ.\nއެ ރަސްމިއްޔާތުގައި ވާހަކަދައްކަވަމުން ގަވަރުނަރު އަހުމަދު ނަސީރު ވިދާޅުވީ ސާޓެކްގެ ފަރާތުން ފާއިތުވި ދެއަހަރު ތެރޭ މޯލްޑިވްސް މަނިޓަރީ އޮތޯރިޓީ (އެމްއެމްއޭ)އަށް ޓްރެއިނިންގް ފުރުސަތުތަކާއި ފަންނީ އެހީތެރިކަން ލިބިފައިވާ ކަމަށެވެ.\nއޭގެ އިތުރުން އެމްއެމްއޭގެ ސްޓްރެޓްޖިކް ޕްލޭން އެކުލަވާލުމުގަ އާއި ތަންފީޒު ކުރުމުގައި ފަންނީ އެހީތެރިކަން ލިބިފައިވާކަން ގަވަރުނަރު ފާހަގަކުރެއްވިއެވެ.\nއެމްއެމްއޭގެ އިތުރުން އެހެން އިދާރާތަކަށްވެސް ސާޓެކްގެ ފަރާތުން ޓްރެއިނިންތައް ލިބިފައިވާ ކަމަށާއި މުސްތަގުބަލުގައި ޓްރެއިނިން ފުރުސަތުތައް އިތުރުކުރުމަށާއި އެކި ދާއިރާތަކަށް ބޭނުންވާ ޓްރެއިނިންތައް ވިލަރެސްކުރުމުގައި އެމްއެމްއޭ އިން މުހިއްމު ދައުރެއް އަދާކުރާނެ ކަމަށް ގަވަރުނަރު ވިދާޅުވި އެވެ.\nރާއްޖޭގައި މި ބާއްވާ ބައްދަލުވުމުގެ ސަބަބުން ސާޓެކްގެ ހިންގުން މިހާރަށްވުރެ އުފެންދުންތެރި އަދި ހަރުދަނާކުރުމަށް މަގުފަހިވެގެންދާނެ ކަމަށް އުއްމީދުކުރައްވާ ކަމަށް ގަވރުނަރު ވިދާޅުވި އެވެ.\nޕެރައިޑައިސް އައިލެންޑް ރިސޯޓްގައި ކުރިއަށްދާ މި ބައްދަލުވުމުގައި އައިއެމްއެފް އަދި ސާކުގެ ގައުމުތަކުގެ ބޭފުޅުން ބައިވެރިވެވަޑައިގަންނަވަ އެވެ.\nއެމްއެމްއޭ އައިއެމްއެފް ފިނޭންސް ސާކް


ރައީސް ކަމުގެ ތިން ވަނަ ދައުރަކަށް ނަޝީދު ކުރިމަލައްވައިފި | | Sangu News\nރައީސް ކަމުގެ ތިން ވަނަ ދައުރަކަށް ނަޝީދު ކުރިމަލައްވައިފި\n19 އޮކްޓޯބަރ 2019 - 06:01\nރައީސް ކަމުގެ ތިން ވަނަ ދައުރަކަށް ނަޝީދު ކުރިމަލައްވައިފި. ފޮޓޯ: ސަންގު ފައިލް\nވެރިކަން ކުރާ މައި ޕާޓީ އެމްޑީޕީގެ ރައީސްކަމުގެ އިތުރު ދައުރަކަށް ރައްޔިތުންގެ މަޖިލީހުގެ ރައީސް ރައީސް މުޙައްމަދު ނަޝީދު ކުރިމަލައްވައިފިއެވެ.\nމިއަދު ހެނދުނުގެ ވަގުތެއްގައި ރައީސް ނަޝީދު ވަނީ އެމްޑީޕީގެ ރައީސް ކަމަށް ކުރިމަތިލައްވާ ފޯމު ޕާޓީގެ ސެކެޓްރީ ޖެނެރަލްއަށާއި އިންތިހާބާއި ބެހޭ ކޮމިޓީގެ ނައިބު މުޤައްރިރުއާއި ހަވާލުކުރައްވާފައެވެ.\nފޯމު ހުށަހަޅުއްވުމުގެ ކުރިން ވާހަކަ ދައްކަވަމުން ރައީސް ނަޝީދު ވިދާޅުވީ އެ ފޯމާއެކު އެމަނިކުފާނު ރައީސް ކަމަށް ކުރިމަތިލައްވަން ޕާޓީގެ ތެރެއިން ރުހުން ދީފައިވާ މެންބަރުންގެ ތަފްސީލުތަށް ހާމަކުރައްވާފައިވާނެ ކަމަށެވެ.\nރައީސް ނަޝީދުގެ އިތުރުން ޕާޓީގެ ރައިސް ކަމަށް އިތުރު ބޭފުޅަކު ކުރިމަތިލައްވާފައެއް އަދި ނުވެއެވެ. އަދި އެމަނިކުފާނު ފިޔަވާ އިތުރު ބޭފުލަކު ކުރިމަތި ނުލައްވައިފިނަމަ އިންތިޙާބަކާއި ނުލާ އެމަނިކުފާނު އެމްޑީޕީގެ ރައީސް ކަމަށް އައްޔަންކުރެވޭނެއެވެ. ނަމަވެސް އެއީ ފެންނަ ނުފެންނަ ވޯޓެއް ނެގުމަށް ފަހު ވޯޓުލީ މީހުންގެ 10 ޕަސެންޓް މީހުންގެ ތާއިދު ލިބިއްޖެނަމަ އެވެ. އެމްޑީޕީގެ އަސާސީ ޤަވައިދުގައިވާ ގޮތުގެ މަތިން ރައީސް ކަމުގެ ދައުރަކީ ފަސް އަހަރެވެ.\nރައީސް ނަޝީދުއަކީ ފާއިތުވި ދެ ދައުރުގައި ވެސް އެމްޑީޕީގެ ރައީސްކަން ކުރެއްވި ބޭފުޅާއެވެ. އަދި މިހާރު އެމަނިކުފާނު ކުރިމަތިލައްވަނީ ތިން ވަނަ ދައުރާއެވެ.\nރައީސްގެ މަޤާމު އިތުރުން އެޕާޓީގެ ނައިބު ރައީސްގެ މަޤާމުވެސް ވަނީ ހުސްވެފައެވެ. ނައިބުރައީސް ކަމަށް ދެ ބޭފުޅަކު ވަނީ ޝައުގުވެރިކަން ފާޅުކޮށްފައެވެ. ހިތަދޫ އުތުރު ދާއިރާގެ މެމްބަރު މުހައްމަދު އަސްލަމްއާއި ރައިސް އޮފީހުގެ މިނިސްޓަރު މުހައްމަދު ޝީފާޒުވެސް ވަނީ ނައިބުގެ މަޤާމަށް ކުރިމަތިލައްވާނެ ކަން އިއުލާނުކުރައްވާފައެފެ.


Lockdown ge asaru5aharufahun dhahkaanegothuge foto thakeh\nލޮކްޑައުންގެ ނޭދެވޭ އަސަރު ފަސް އަހަރު ފަހުން ދައްކާނެގޮތުގެ ފޮޓޯތަކެއް\nސައިންސްވެރިން ބުނަނީ މީގެ ފަސް އަހަރު ފަހުން ގިނަ މީހުން ތިބޭނީ މި ގޮތަށް ކަމަށް\nކޮވިޑް-19 އިގެ ސަބަބުން ގައުމުތައް ލޮކްޑައުން ކޮށްފައި ގިނަ ދުވަސްތަކަކު އޮވެއްޖެ އެވެ. އަދި މިކަމާ ހެދި ހޭބޯނާރާ މަސައްކަތުގައި ދުވާލު ހަތަރު ދަމު އުޅުނު މީހުންތައް ގޭގައި ބިއްޖެހިފައި ތިބެން މަޖްބޫރު ވެސް ވިއެވެ. މިގޮތަށް ތިބޭ ގިނަ ވަގުތުތަކުގައި މި މީހުން ކުރާނެ މާ ގިނަ މަސައްކަތްތަކެއް ނުހުރެ އެވެ. އެއް ބަޔަކު ނިދުމުގައި ގިނަ ވަގުތު ހޭދަކުރާއިރު އަނެއް ބަޔަކު ތިބެނީ ޓީވީ އާއި ފޯނު އަދި ލެޕްޓޮޕް ފަދަ ތަކެއްޗަށް ގެއްލިފަ އެވެ.\nގެއިން ބޭރަށް ނުކުތުމަކީ އިންތިހާއަށް ބިރުވެރި ކަމަކަށް ވެފައިވާތީ މި މީހުން ގެއިން ނުނިކުމެ ތިބީ އެވެ. ނަމަވެސް ގޭގައި މިގޮތަށް ތިބުމުން މިމީހުންގެ ސިއްހަތަށް ލިބިދާނެ ނުރައްކަލަކާ މެދު ވިސްނީ ކިތައް މީހުން ހެއްޔެވެ؟\nދާދިފަހުން ސައިންސްވެރިން ތައްޔާރުކޮށްފައިވާ ރިޕޯޓެއްގައި މި ލޮކްޑައުންގެ އަސަރުތައް އިންސާނުންނަށް ކުރާނެ ގޮތުގެ ފޮޓޯ ތަކެއް ވެސް ހިމަނާފައި ވެއެވެ. މި ފޮޓޯތަކުން ފެންނަނީ މީގެ ފަސް އަހަރު ފަހުން ގިނަ މީހުން ތިބޭނެ ގޮތް ކަމަށް ސައިންސްވެރިން ލަފާ ކުރާ ގޮތެވެ.\nމި ރިޕޯޓު ލިޔުނު ސައިންސްވެރިން ފާހަގަ ކޮށްފައިވާ ގޮތުގައި ގޭގައި ތިބޭ ގިނަ ވަގުތު ތަކުގައި ޓީވީ ފަދަ އެއްޗެތި ބަލަން ތިބޭއިރު ގިނަ މީހުން ތިބެނީ ހަށިގަނޑު ސީދާ ނުކޮށް އެމީހަކަށް ފަސޭހަ ގޮތަކަށް ހަށިގަނޑު ދޫކޮށްލައިގެންނެވެ.\nއަދި އޮފީހުގެ މަސައްކަތް ކުރަން ގޭގައި ތިބޭ މީހުން ދުވާލުގެ އެތައް ގަޑިއިރަށް އެމީހުންގެ މޭޒު ކައިރީގައި ލެޕްޓޮޕުން ނުވަތަ ޑެސްކްޓޮޕުން މަސައްކަތް ކުރަން ތިބެން ޖެހުމުން އެމީހުންގެ ސިއްހަތަށް ވަރަށް ނޭދެވޭ އަސަރުތައް ކުރާނެ ކަމެވެ. މިގޮތުން އިރުގެ އަލިކަން ހަށިގަނޑަށް ނުލިބި ގިނަ ދުވަސް ވުމުން ލިބޭނެ ގެއްލުންތަކާއި ބުރަކަށި ރަނގަޅަށް ނުހިފަހައްޓައި ގޮނޑީގައި ގިނައިރު އިނުމުން މައިބަދަ އަށް ލިބޭނެ ގެއްލުންތަކާއި މާ ގިނަ ހަރަކާތެއް ނުކޮށް ގިނަ ވަގުތު ތިބުމުން ހަންގަނޑުގެ ވާންކަން ކެނޑި ރޫޖެހޭނެ ކަން ފާހަގަ ކޮށްފައި ވެއެވެ.\nލޮކްޑައުންގައި ލައިފްސްޓައިލް ބެހެއްޓި ގޮތުގެ ނަތީޖާ ވަގުތުން ނުފެނުނަސް ފަސް އަހަރެއްހާ ދުވަސް ވާއިރު ގިނަ ބައެއްގެ ހަށިގަނޑުގެ މީގެ ނަތީޖާ ދައްކާނެ ކަމަށް ސައިންސްވެރިން ވަނީ ލަފާ ކޮށްފަ އެވެ.\nލިލޮއިޑްސް ފާމަސީގެ ސައިންސްވެރިންގެ މި ރިޕޯޓުގައި ބުނެފައިވާ ގޮތުގައި ގޭގައި މަސައްކަތް ކުރަން ގިނަ ވަގުތު ތިބި އެކި އޮފީސްތަކުގެ މުވައްޒަފުންގެ ހަށިގަނޑަށް ކުރާ ނޭދެވޭ އަސަރުތައް ވަރަށް ބޮޑަށް އިތުރުވާނެ އެވެ.\nމި ރިޕޯޓާއެކު ޝެއާކުރި ފޮޓޯތަކުން ފެންނަނީ އަންހެނުންނަށް ލޮކްޑައުންގައި ގޭގައި މަސައްކަތްކުރަން ޖެހުމުން އަންނާނެ ބަދަލު ކަމަށް ލަފާ ކުރާ ގޮތެވެ. އެގޮތުން މާބޮޑަށް ބަރުދަން އިތުރުވެ، ހަންގަނޑު ދޫވެ، ބުރަކަށީގައި ގުދުލައި އަދި ލޮލުގެ ފެނުން ދަށްވެ، ދަތްތަކަށް ވެސް ވަރަށް ބޮޑަށް ގެއްލުން ވާނެކަމަށް ސައިންސްވެރިން ގަބޫލު ކުރެ އެވެ. އަދި މިއީ "ލޮކްޑައުން ލައިފްސްޓައިލް" ގެ ނަތީޖާ ކަމަށް ފާހަގަކޮށްފައި ވެއެވެ.\nމި ރިސާޗްގައި ބުނެފައިވާ ގޮތުގައި ގޭގައި އޮފީސް އަޅައިގެން މަސައްކަތް ކުރުމަކީ ޑޮކްޓަރުން އެކަމާ ދެކޮޅުހަދާ ކަމެއް ނޫނެވެ. އެމީހުން ދެކޮޅުހަދަނީ މާ ގިނަ ވަގުތު ހަރަކާތްނުކޮށް އޮފީހުގެ މަސައްކަތަށް ގެއްލިފައި ތިބުމަށެވެ. އިރުއިރުކޮޅާ ތެދުވެ ހިނގާލައި ހަދަމުން މަސައްކަތް ކުރުމަށް މި ރިޕޯޓުގައި ބާރު އަޅާފައި ވެއެވެ.\nމާ ގިނަ ވަގުތު މަސައްކަތްކުރަން އިނުމުން ލިބޭނެ ގެއްލުންތައް ކަމަށް ރިޕޯޓުގައި ފާހަގަކޮށްފައިވާ ކަންތައްތަކުގެ ތެރޭގައި ބަރުދަން އިތުރުވުން، ބުރަކަށީގައި ގުދުލުން، ނިދަން އުނދަގޫވުން، އިރުގެ އަލިކަން ހަށިގަނޑަށް ނުލިބުމުން ވިޓަމިން ޑީ ލިބުން ހުއްޓުމުން ދިމާވެދާނެ މައްސަލަތައް ހިމެނެ އެވެ. އަދި އެންޒައިޓީ އާއި ސްޓްރެސް ވެސް މިފަދަ މީހުންގެ އިތުރުވާނެކަމަށް ސައިންސްވެރިން ބުނެ އެވެ.\nރިޕޯޓުގައި ބުނެފައިވާ ގޮތުގައި ގޭގައި މަސައްކަތް ކުރާ މީހުން އެމީހުންގެ ލައިފްސްޓައިލަށް ކުޑަކުޑަ ބަދަލުތަކެއް ގެނެސްގެން އެމީހުންގެ ހަށީގަނޑަށް ލިބޭ ގެއްލުން ކުޑަ ކުރެވޭނެ އެވެ.\nމިގޮތުން ގެނެވިދާނެ ބަދަލުތަކުގެ ތެރޭގައި ގިނައިރު އެއްތަނެއްގައި ނީނދެ ތެދުވެލައި ކަސްރަތު ކޮށްލާ ހެދުމާއި، ސްކްރީން ޓައިމް މަދުކުރުން، ދޭތެރެއަކުން ބްރޭކެއް ނަގައި ގޭގައި ކުރަން ޖެހޭ ކޮންމެވެސް އެހެން ކަމެއް ކޮށްލުން އަދި މާ ގިނައިރު ނުކޮށް ލޮލަށް ރެސްޓް ދެމުން މަސައްކަތް ކުރުން ހިމެނެ އެވެ.


Masrah ithurah goas vumun Lebanon ge boduvazeeru Saad Hariri isthiufaa dhevvanee - vNews.mv\nލުބުނާނުގެ ބޮޑުވަޒީރު ސައާދު ހަރީރީ:\nމަސްރަހް އިތުރަށް ގޯސްވުމުން ލުބުނާނުގެ ބޮޑުވަޒީރު ސައާދު ހަރީރީ އިސްތިއުފާ ދެއްވަނީ\nސައިފް އަޒްހަރު 29 October 2019, 20:04\nލުބުނާނުގައި ކުރިއަށްދާ މުޒާހަރާތައް ނުހުއްޓުވި ކުރިއަށްދިއުމާއި ހާލަތު އިތުރަށް ގޯސްވަމުންދާތީ މަގާމުން އިސްތިއުފާ ދެއްވުމަށް ލުބުނާނުގެ ބޮޑުވަޒީރު ސައާދު ހަރީރީ ނިންމަވައިފިއެވެ.\nޓީވީ މެދުވެރިކޮށް ގައުމާ މުޚާތަބު ކުރައްވާ ވާހަކަފުޅު ދައްކަވަމުން ހަރީރީ ވިދާޅުވީ، އޭނާ ގޮތް ނިންމަވައިފި ކަމަށާއި، ރައީސް މައިކަލް އައޫންއަށް އިސްތިއުފާ ހުށަހަޅުއްވަން ނިންމަވައިފި ކަމަށެވެ.\n"ގައުމަށް މިހާރު ދިމާވެގެން މިއުޅޭ ކާރިސާތައް ހައްލުކުރުމަށް އަޅުގަނޑުމެންނަށް ބޮޑެތި ފިޔަވަޅުތައް އަޅަންވަނީ ޖެހިފައި. އަޅުގަނޑު މިދަނީ ބާބްޑާ ޕެލަސްއަށް އަޅުގަނޑުގެ އިސްތިއުފާ ހުށަޅަން" ސައާދު ހަރީރީ\nސައާދު ހަރީރީވަނީ، ލުބުނާނުގެ ހަމަޖެހުމާއި، ސަލާމަތްކަން ދެމެހެއްޓުމަށް ލުބުނާނުގެ ރައްޔިތުންނަށް އިލްތިމާސް ކުރައްވާފައެވެ. އޭނާ ވިދާޅުވީ، އެއްވެސް މީހަކަށްވުރެ ގައުމު ބޮޑުވާނޭ ކަމަށެވެ.\nލުބުނާނު ސަރުކަރާ ދެކޮޅަށް އެގައުމުގެ ރައްޔިތުން މަގުތަކަށް ނުކުމެ މުޒާހަރާ ކުރަމުންދާތާ 13 ދުވަސް ވެއްޖެއެވެ. އެމީހުން ގެންދަނީ އާންމު މައިދާންތަކަށް އެއްވެ އަޑުއުފުލައި އަދި މަދަނީ ބަސްނޭހުމުގެ ތެރެއިން މަގުތައްވެސް ބަންދުކޮށް ހުރަސްއަޅަމުންނެވެ.\nއާންމުން މަގުތަކަށް ނުކުތީ، ސަރުކާރުގެ ތެރޭގައި ކޮރަޕްޝަން އާންމުވެ، އިގްތިސާދީ ކަންކަން ދޯހަޅިވުމުގެ ސަބަބުންނެވެ.\nމުޒާހަރާގެ ބައިވެރިން ގޮވަމުން ގެންދަނީ ސަރުކާރު އިސްތިއުފާ ދިނުމަށެވެ.\nލުބުނާނުގައި އޮތީ ކޯލިޝަން ސަރުކަރެއް ކަމުން، ގައުމަށް ދިމާވެފައިވާ ބޮޑެތި މައްސަލަތަކުގައި ލީޑަރުންނަށް އެއްގަލަކަށް ނޭރުމުގެ ސަބަބުން މުޒަހަރާގެ ބައިވެރިންގެ ގޮވާލުންތަކަށްވެސް އަމަލުކުރާނެ ގޮތެއް ހޯދިފައެއް ނުވެއެވެ.\nބޮޑުވަޒީރު ހަރީރީ މިދިޔަ ހަފްތާގައިވަނީ، މައްސަލަތަކަށް ހައްލު ހޯއްދެވުމަށް ސަރުކާރު ކޯލިޝަންގެ ލީޑަރުންނަށް ގޮވާލައްވާފައެވެ.\nމުޒާހަރާގެ ބައިވެރިންނާ މަޝްވަރާ ކުރަން ބޭނުންފުޅުވާ ކަމަށް ލުބުނާނުގެ ރައީސް އައޫން ގޮވާލެއްވި ނަމަވެސް މުޒާހަރާ ކުރާ ފަރާތްތަކުން އެކަމަށް އިޖާބައެއް ނުދިނެވެ.\nއަނެއްކޮޅުން، ލުބުނާނުގެ ސިޔާސީ މައިދާނުގައި ނުފޫޒުގަދަ ދައުރެއް އަދާކުރާ ހިޒްބުﷲ ޖަމާއަތުގެ ލީޑަރު ހަސަން ނަސްރުﷲ ވަނީ މުޒާހަރާކުރާ ފަރާތްތައް ކުށްވެރި ކުރައްވާފައެވެ.\nމުޒާހަރާކުރާ ފަރާތްތައް ކޭމްޕްޖަހައިގެން ތިބި ސަރަހައްދުތަކަށް ދަނޑިބުރިއާއި އެނޫންވެސް ސާމާނު ހިފައިގެންތިބި ހިޒްބުﷲއަށް ތާއީދުކުރާ ފަރާތްތައް ވަނީ ތަންތަން ސުންނާފަތި ކުރުމުގެ އަމަލުތަކެއްވެސް ހިންގާފައެވެ.


AO Roadhaige Badhige: Maalhoskeylu hiki riha - AO News\nއޭއޯ ރޯދައިގެބަދިގެ: މާޅޮސްކޭލު ހިކި ރިހަ\n‘އޭއޯ ރޯދައިގެބަދިގެ’ މި ސެގްމެންޓްގައި މިއަދު ގެނެސްދޭ ދެވަނަ ރެސިޕީއަކީ، ރޯދަވީއްލުމަށް ފަހު ކާން ވަރަށް މީރު ރިހައެއް ތައްޔާރު ކުރާނެގޮތެވެ. އެގޮތުން މިއަދު ގެނެސްދޭ “މާޅޮސްކޭލު ހިކިރިހަ” ގެ ރެސިޕީ ތިއެންމެހާ ބޭފުޅުންނަށް ވަރަށް ކަމުދާނެ ކަމަށް އުންމީދު ކުރަމެވެ.\n8 ޖޯޑު މާޅޮސްކެޔޮ ކޮށާފައި\n1 ޖޯޑު ހަނާކުރި ހަވާދު (އައްޑޫ ހަވާދު ފުނޑާފައި)\n1/2 ސައި ސަމުސާ މުގުރި ކާފޫރު ތޮޅި\n1/2 ސައި ސަމުސާ ރީނދޫ\n2 ޖޯޑު ބޯކިރު\n2 ޖޯޑު ވަޅޯމަސް ކޮށާފައި\n1 ސައި ސަމުސާ މުގުރި ދިރި\n2 ފިޔާ (ބޮޑު) ކޮށާފައި\n1/2 މޭޒުމަތީސަމުސާ އިނގުރު ގާނާފައި\n8 ލޮނުމެދު ހިމުންކޮށް ކޮށާފައި\n1 އިންޗި ފޮނިތޮށި\nރަހަލާވަރަށް ގިތެޔޮ މިރުސް ކޮޅެއް\nއެންމެފުރަތަމަ ކެޔޮ ތެއްޔަކަށް އަޅާފައި ކެޔޮމަތިން2އިންޗި ހުންނަ ވަރަށް ފެން އަޅާފައި އޭގެތެރެއަށް މަސް، ލޮނު، ފޮނިތޮށި އަޅާފައި ކައްކަން އުދާލާށެވެ.\nދެން ވަކިން ތެއްޔެއް އުނދުން މައްޗަށް އުދާލާފައި ތެޔޮފޮދު އަޅާލުމަށްފަހު ފިޔާ، ހިކަނދިފަތް، މިރުސް، ރާނބާފަތް އަޅާފައި ފިޔާކޮޅު މޯޅިވުމުން އިނގުރު ، ދިރި ، ލޮނުމެދު އަދި ކާފޫރުތޮޅި އަޅާފައި މީގެ ތެރެއަށް ބޯކިރު ފޮދު ވެސް އަޅާފައި ކައްކާލާށެވެ.\nދެން ކެޔޮތައް މަޑުވީމާ އޭގެތެރެއަށް، ބާކީ ބޯކިރު ޖޯޑަށް ހަވާދު އަޅާލާށެވެ. ކެޔޮ އެއްކޮށް ރޯފިލީމާ ވަކިން މީރުކުރި ފިޔާ ތެލީގައި ހުރި އެއްޗިހި ކެޔޮ ތެއްޔަށް އެއްކުރުމަށްފަހު3މިނެޓް ވަންދެން ކައްކާފައި ސާރވް ކުރާށެވެ.


Suhail: Miee kuran heyovaa varuge kameh noon | Mihaaru\nސުހައިލް: މިއީ ކުރަން ހެޔޮވާ ވަރުގެ ކަމެއް ނޫން\nއެޗްޑީސީގެ އެމްޑީ ސުހައިލް މިދިޔަ މަހުގެ ކުރީކޮޅު "މިހާރު" އަށް އިންޓަވިއު ދެއްވަނީ.--- ފޮޓޯ: އަހުމަދު އަވްޝަން/މިހާރު\n"ހިޔާ" މަޝްރޫއަކީ ރާއްޖޭގައި މިހާތަނަށް ހިންގާ ބޯހިޔާވަހިކަމުގެ އެންމެ ބިޔަ މަޝްރޫއު ކަމަށް ވިޔަސް ފްލެޓްތަކަށް މީހުން ނުވަންނަނީސް ފެންމަތިވެފައިވާ މައްސަލަތަކާ އެކު، ކުރިމަގުގައި ހުރި ގޮންޖެހުންތައް ވަކި ކުޑަވާނެ ކަމަކަށް ނުބެލެވެ އެވެ.\nފްލެޓްތަކަށް ޖެހޭ އަގު ބޮޑުވުމާއި، މަހަކު ދައްކަން ޖެހޭ ވަރު ބޮޑުވުމުގެ ޝަކުވާތައް އޮތީ ފެންމަތިވެފަ އެވެ. އެއަށް ވުރެ ބޮޑު ކަމަކީ، އޭގެ އަސްލު އަގާ ބެހޭ ގޮތުން އުފެދިފައިވާ ބަހުސެވެ.\nތިރީގައި މިވަނީ އެ މައްސަލަތަކާއި އަދި ހިޔާ މަޝްރޫއާ ގުޅޭ ގޮތުން އެޗްޑީސީގެ މެނޭޖިން ޑިރެކްޓަރު ސުހައިލް އަހުމަދު "މިހާރު" އަށް ދެއްވި އިންޓަވިއުގެ މުހިންމު ބައިތަކެވެ.\nހިޔާ މަޝްރޫއުގެ ފްލެޓްތަކަށް މި އަންނަނީ ގާތްގަނޑަކަށް 35،000 މީހުންގެ އާބާދީއެއް. މި އެންމެން ބެލެހެއްޓުމަކީ ކިހާ ވަރެއްގެ ގޮންޖެހުމަކަށް ވާނެތޯ؟\nތެދެއް. އެއީ ހއ. އާއި ހދ. ގެ އާބާދީ އެއްކޮށްލީމަ ވާ ވަރުގެ އަދަދެެއް. މާނައަކީ އެންމެ އުތުރުގެ ދެ އަތޮޅުގެ އާބާދީއާ އެއްވަރުގެ އަދަދެކޭ މި އަންނަނީ ކުޑަ ތަންކޮޅަކަށް. އެކަމަކު ވެސް އަޅުގަނޑުމެން މި ބަލަނީ އަސާސީ ހިދުމަތްތައް ދެވޭތޯ. އެކަމަށް ބޮޑަށް ފޯކަސް ކުރަނީ. އެވަރުގެ އާބާދީއެއް ވީމާ ޝަކުވާތައް ވެސް ގިނަވާނެ. ޕާސަނަލް ލެވެލްގައި އެކި ކަންކަން ހުންނާނެ. އެކަމަށް ތައްޔާރު ވަމުން މި ދަނީ. ކަމެއް ދިމާވިޔަސް އެޓެންޑުވާނެ.\nއެންމެ ޗެލެންޖިން ކަމަކަށް މި އޮންނަނީ މިތަން މެނޭޖް ކުރުމުގެ ކަންކަން. އާންމު ގޮތެއްގައި މި ކަހަލަ ތަނެއް ނިންމުމަށް ފަހު ކޮންޓްރެކްޓަރުން މެއިންޓަނަންސް ކަންކަން ބަލައިދޭނެ އެއް އަހަރު ދުވަހަށް. މިހާރު ވެސް އިން ހައުސް ޓީމެއް އުޅޭނެ ދޫކޮށްފައިވާ ހުރިހާ ފްލެޓުގެ ކަންކަން ބަލަހައްޓަން.\nދިމާވެދާނެ ކަމަށް ފާހަގަ ކުރެވިފައިވާ މައްސަލަތަކަކީ ކޮބައިތޯ؟\nމި ދަންނަވާހެން މައްސަލަތައް ވީހާ ވެސް މިނިމައިޒް ކުރުމަށް މަސައްކަތް ކުރަމުން މިދަނީ. ފުރަތަމަ ކަމަކަށް ހަމަ އެހާ ބޮޑު އާބާދީއެއް އެތާނގައި އުޅޭނެ. އެހެންވީމާ އެ ތަނުން ހިދުމަތްތައް ލިބޭ ގޮތް ހެދުން މުހިންމު. އެހެން ނަމަވެސް އަދި ނުނިމޭ ކަންކަން އެބަހުރި. މިސާލަކަށް ސްކޫލެއް އަދި ފޭސް2ގައި ނެތް. އަދި ފޭސް 1 ގައި ވެސް މިހާރު ހުރި ސްކޫލުގެ ޖާގައަކުން ނުލިބޭނެ. ދެން ވަރަށް ބޮޑަށް ބެލި ކަމެއް އެއީ ގިނަ އާއިލާތަކެއް މޫވް ކުރާނީ މާލެ އިން. އަސްލު ވަރަށް ބޮޑު ހަރަދެއް ދާނެ ކަން ނޭނގެ މިތާނގައި ދިރިއުޅެފައި ކުދިން މާލޭގެ ސްކޫލުގައި ބޭތިއްބުމަކީ. އެކަމަކު ފޭސް2ސަރަހައްދުން މާލެ އަށް ދެވޭނެ ބަސްދަތުރުތައް ހަމަޖައްސާނެ.\nއަޅުގަނޑުމެންނަށް ފާހަގަ ކުރެވެނީ ހުޅުމާލެއަކީ ވަރަށް ޕީސްފުލް ތަނެއްގެ ގޮތުގައި. އެހާ ބައިވަރު މީހުން ކުއްލިއަކަށް މިހެން ބަދަލުވީމާ އެ ހިމޭންކަން ނުގެއްލޭނެތޯ؟\nއެކަން މިނިމައިޒް ކުރަން ވެގެން އަޅުގަނޑުމެން ޕްލޭނެއް ވެސް މި ހަދަނީ. މިހާތަނަށް އެއްފަހަރާ މީހުން މޫވް ކުރީ 1،000 ފްލެޓަށް. އެހެން ނަމަވެސް އޭރު އަޅުގަނޑުމެން ހީކުރި ވަރުގެ އިމްޕެކްޓެއް ނާދޭ. އޭރު އުފެދުނު އެންމެ ބޮޑު މޫވްމަންޓް އެއީ. އަސްލު އޭރު ހީކުރި ކަހަލަ ކަންތައްތަކެއް ކުރިމައްޗެއް ނުވޭ. އޭގެ ތަޖުރިބާގައި އަޅުގަނޑުމެން ބަލާނީ ކުރިއަށް އޮތްތާގައި ވެސް އެގޮތަށް ގެންދެވޭތޯ. އެހެންނަމަވެސް މިވަރުގެ އާބާދީއެއް އެއްތަނަށް އަންނައިރު ހުންނަ ޗެލެންޖެސްތަކަށް އަދި އަޅުގަނޑުމެން އާ ވެސް ވާނެ.\nމިހާ ތޮއްޖެހިގެން، އަދި ލިފްޓްގެ މައްސަލަ ވެސް ބޮޑުވާނެ ކަމަށް ބެލެވޭއިރު މިތާނގައި މީހުން ދިރިއުޅެފާނެ ކަމަށް ގަބޫލު ކުރައްވަންތޯ؟\nބައެއް މީހުންނަށް މިތަން ކުޑަ، އަނެއްބައި މީހުންނަށް ރަނގަޅު. އަޅުގަނޑަށް ހީވަނީ މާލޭގައި ދަތި ހާލަތްތަކުގައި ދިރިއުޅޭ މީހުންނަށް ވެސް ފްލެޓް ލިބިފައި ހުރި ހެން. އަޅުގަނޑުމެންނަކަށް ނޭނގޭނެ ފްލެޓް ލިބުނު ހުރިހާ މީހުންނަކީ މިހާރު ވެސް އެ އަށް ވުރެ ދަތި ހާލަތުގައި އުޅޭ ފަރާތްތައް ނޫން ކަމެއް. އެ މީހަކު ކަންނޭނގެ ރަނގަޅު، ގޯސް ޑިސައިޑް ކުރާނީ. އެ މީހަކު އުޅޭ ތަނެއްގެ ސައިޒް ނުވަތަ އެހެނިހެން ކަންކަން އިހުސާސް ކޮށްލެވޭނީ އެ މީހަކަށް. އުޅެން ފެށީމާ އިތުރު ކަންކަން ފެންނާނެ. ދަތިތަކާއި އޭގެ ފަސޭހަތައް ފެންނާނީ. ވަރަށް ބޮޑަށް ޕާސަނަލް ޗޮއިސް އެ އަންނަނީ.\nފްލެޓްތަކުގެ ކުލި ބޮޑުކަމުގެ ޝަކުވާ ބޮޑު. މިދިޔަ ސަރުކާރާއި މި ސަރުކާރާ އަގުގެ ހިޔާލު ތަފާތުވުންތައް އެބަހުރި. މީގައި ހަގީގަތަކީ ކޮބައިތޯ؟\nއަޅުގަނޑުމެންނަށް ފެންނަން ހުރި ރިކޯޑުތަކުން ފްލެޓްތައް ހަދަން ހަރަދުވި އަދަދުތަކެއް [އަބްދުﷲ ޔާމީންގެ ސަރުކާރުގައި] އެޗްޑީސީން ދީފައި އެބަހުރި. ހަރަދުވި ވަރު މި ބަލަނީ ފްލެޓަކަށް ކޮންޓްރެކްޓަރު ކިޔާފައިވާ އަގަށް. އޭގެ އިތުރަށް ކޮންޓްރެކްޓަރު މަސައްކަތް ކުރަމުން ދާއިރު ލޯނު ދައްކަން ފެށުމުގެ ކުރިން ވެސް އެބައޮވޭ އިންޓަރެސްޓް އަރާފައި. އެހެންވީމާ ޕްރޮޖެކްޓުގެ އަގު ކަނޑައަޅަނީ ޕްރޮޖެކްޓް ހިންގާ މުއްދަތުގައި ހިނގާ އިންޓަރެސްޓް ވެސް ލައިގެން. ލިސްޓުގައި އެބަހުރި އިތުރަށް މި ޕްރޮޖެކްޓު މެނޭޖް ކުރުމުގެ ފީ. އަދި އެ ލިސްޓުގައި އެބަ ހުރި ޕްރޮޖެކްޓް މާކެޓް ކުރުމުގެ ފީ. އަލަށް ކަން ނޭނގޭ ސޯޝަލް ހައުސިން ޕްރޮޖެކްޓެއް މާކެޓް ކުރަން އެ ވަރުގެ އަދަދެއް އޮންނަން ޖެހޭ ކަމަށް މި ކަނޑައެޅީ. އެކަމަކު މާކެޓް ކުރުމުގައި މައްސަލަތަކެއް ހުރި. ދެން އެ ކަހަލަ ފީތަކެއް ލާފައި އޭރު އެޗްޑީސީން ހައުސިން މިނިސްޓްރީ އަށް ފޮނުވާފައި އޮތް ލިސްޓުގައި ތިރީގައި އެބަ ބުނޭ ފައިނޭންސް ޕްރޮޖެކްޓެއް ވީމާ އަގު ނިންމަން ވާނީ އެ ލޯނު ދައްކަން ބޭނުންވާ އެއްޗެއް ލައިގެންނޭ. މި ތަނުން ދީފައި އިންނާނީ ޕްރޮޖެކްޓް ކޮސްޓެއް. އެކަމަކު އެ އަށް ބަދަލު އައީ އެ ލޯނު އަނބުރާ ދައްކާއިރު ލޯނަށް އިންޓަރެސްޓާ އެކު ދައްކަން ޖެހޭތީ. މި ދެންނެވި ސަބަބަށް ބަލާއިރު ގާތްގަނޑަކަށް 1.2 މިލިއަން [ރުފިޔާ] ފްލެޓަކަށް ދައްކަން ޖެހޭ. އެވަރު އެޗްޑީސީން ޖަހާފައި އޮންނަނީ މިއީ ލޯނު ޕްރޮޖެކްޓެއް ވީމަ.\nހިޔާ މަޝްރޫއާ ގުޅިގެން ކިތައް ލޯނުތޯ ދައްކަން ޖެހެނީ؟\nދެ ލޯނެއް އޮތީ. މައިގަނޑު ގޮތެއްގައި މި ހިމެނެނީ އެ ކޮންޓްރެކްޓަރު 80 ޕަސެންޓަށް އައި ދެ ބައި. އެއްބައި އެއީ ޗައިނާ. އަނެއް ބައި އެއީ ލޯނެއް ނަގާފައި. ކޮންމެ ގޮތެއް ވިއަސް ލޯނު ދައްކަން ޖެހޭ. އެ ދެ ލޯނުގެ ތަފްސީލު ހުރޭ ދެއްވާފައި. އެހެން ނަމަވެސް ހައުސިން މިނިސްޓްރީން އެ ކަލްކިއުލޭޓް ކުރެއްވި އިރު އަޅުގަނޑުމެންނަށް ފެންނަ ފެނުމުގައި އެ ލޯނު އަނބުރާ ދައްކާއިރު އިންޓަރެސްޓް ކަލްކިއުލޭޓް ކުރާ ގޮތަކަށް ނޫން ކަލްކިއުލޭޓްކުރީ. އަޅުގަނޑުމެން އަބަދުވެސް ކަލްކިއުލޭޓް ކުރަނީ ބާކީ ނުދެއްކި އޮތް ވަރަށް އިންޓަރެސްޓް ނަގާ ގޮތަށް. ފްލެޓް ގަތީމާ ގަންނަ އަގުގެ ދެ ގުނަ ވަރަށް ގިނަ ފަހަރަށް އެބަ ދައްކަން ޖެހޭ. އެހެން ނަމަވެސް ސަރުކާރުން، ހައުސިން މިނިސްޓްރީ އަދި ރައީސް އޮފީހުން ހަދާފައިވާ ހިސާބުގައި މި އިންނަނީ އެއްކަލަ 1.2 މިލިއަން މަހަކަށް ދައްކަން ޖެހޭ ވަރު ބައިކޮށްލާފައި އެއަށް އަށް ޕަސެންޓް ލާފައި. ލީމަ އެ އަންނަނީކީ އަސްލު ބެންކަށް އަނބުރާ ދައްކަން ޖެހޭ އަދަދެއް ނޫން. އެ އަދަދަށް ނަގައިގެން ލޯނެއް ނުއެއް ދެއްކޭނެ.\nއެކަމަކު، ކުރީގެ ހައުސިން މިނިސްޓަރު މުއިއްޒު ވިދާޅުވެއެއް ނޫންތޯ، މި ސަރުކާރުން ކަނޑައެޅި އަގަށް ވުރެ ކުޑަ އަގެއްގައި މި ފްލެޓްތައް ދެވޭނެ ކަމަށް؟\nމުއިއްޒު އެ ވިދާޅުވާ 5،600ރ. ގެ ވާހަކަ ނެތް ހަގީގަތުގައި މިތަނަކާ [އެޗްޑީސީ] ކޮމިއުނިކޭޓް ކޮށްފައެއް ވެސް. މި ތަނުން ހައުސިން މިނިސްޓްރީ އަށް ދިން ހިސާބު ލިބުނީމާ އެ މިނިސްޓްރީން އޮންނަނީ ރައީސް އޮފީހަށް ލިޔެފައި. ދެން ރައީސް އޮފީހުން އޮވޭ ހައުސިން މިނިސްޓްރީ އަށް ސިޓީ ފޮނުވާފައި. އެކަން ހިނގާފައި ވަނީ މި ދެންނެވިހެން 2018ގެ އިލެކްޝަނަށް ފަހު ސަރުކާރު ބަދަލުވުމުގެ އެ ޕީރިއަޑްގެ ތެރޭގައި. މިކޮޅަށް [އެ ކޮމިއުނިކޭޝަން] ފޮނުވާފައެއް ނެތް. ފުރަތަމަ އަޅުގަނޑުމެންނަށް އެ ފެނުނީ ވެސް މިހާރުގެ މޭޔަރު [މުއިއްޒު] ސޯޝަލް މީޑިއާގައި އެ ސިޓީ ޖަހާފައި އޮތީމާ. އަޅުގަނޑަށް ހީވަނީ މިހާރު ވެސް ތިޔަބޭފުޅުންގެ ފޯނުގައި އިންނަ އެޕުން ބަލައިލިޔަސް އެނގޭނެހެން އެ ވިދާޅުވާ އަގަށް އެ ވަރުގެ ލޯނެއް ނުދެއްކޭނެކަން.\nމިހާރު މި ސަރުކާރުން އޮތީ ކުރިން މި ދެންނެވިހެން ޕްރޮޖެކްޓް މެނޭޖްމަންޓް ފީ އާއި މާކެޓިން ފީ އާއި ބިމުގެ އަގާ މި ހުރިހާ އެއްޗެއް ކަނޑާލާފައި. ކަނޑާލީމަ ފްލެޓަކަށް މި ޖެހެނީ ގާތްގަނޑަކަށް އެއް މިލިއަން ރުފިޔާ. ކުރިން ހިސާބުތައް އޮތް ގޮތުން ގާތްގަނޑަކަށް 1.2 މިލިއަން. އެހެންވީމާ 25 އަހަރަށް ބަހާލައިގެން ލޯނު ދެއްކީމާ ގާތްގަނޑަކަށް އެއް މިލިއަން ރުފިޔާ ޖެހޭ. އަދި ހަމަ އެއާ އެއްކޮށް ލޯނު ލިބިފައި މި އިންނަނީ 15 އަހަރަށް. [ފްލެޓްތައް ނިންމަން] އިންނަނީ ދެ އަހަރު ދުވަސް ދީފައި. ބާކީ 13 އަހަރު ދުވަހުގެ ތެރޭގައި ޖެހޭ ލޯނު ދައްކައި ނިންމަން. އެކަމަކު އަޅުގަނޑުމެން [ފްލެޓްތައް ކުއްޔަށް] މި ދެނީ 25 އަހަރަށް. އެހެން ހަދާތީ ވެސް އެބަ ޖެހޭ އަނެއްކާ މީތި ރީފައިނޭންސް ކުރަން. އަދި ލޯނެއް ނަގަން ވެސް. މީގެ ބޭސްލައިނަކީ 62،000 ޑޮލަރަށް ފްލެޓެއް އިންކަން. އަދި ދެ ކޮޓަރި ފްލެޓެއް އިންކަން. އެއީ ކުރީގައި ރައީސް އޮފީހުން ކުރެއްވި ކަމެއް. އަޅުގަނޑަކަށް ނޭނގެ ކީއްވެގެން ކަމެއް އަގުހެޔޮކޮށް އޮއްވައި އަގު ބޮޑުކޮށް ހެދީ.\nތި ވިދާޅުވަނީ ހިސާބުތައް ނުބައި ކަމަށްތޯ؟\nހިސާބެއް ނޫން [މައްސަލައަކީ]. ފުރަތަމަ މި ޕްރޮޖެކްޓް ކުރިއަށް ގެންދަން ވެގެން ސަރުކާރުން އިއުލާނު ކުރީމާ އެބަހުއްޓޭ ޕްރޮޕޯސަލް ލިބިފައި 62،000 ޑޮލަރަށް ވުރެ ކުޑަކޮށް. އެހެން ހުއްޓާ 62،000 ޑޮލަރަށް ހުށަހެޅި ފަރާތާ [ހަވާލުކުރީ] އަޅުގަނޑުމެންގެ ލިޔެކިޔުންތަކަށް ފެންނަ ގޮތުގައި 25 ބުރިއަށް އިމާރާތްކުރާ ގޮތަށް އޮތީމާ ކަމަށް. އިއުލާނު ކުރިއިރު 25 ބުރިއަކަށް ނޫން ހަދަން ޖެހެނީ. އެހެންވީމާ 25 ބުރިއަށް ހަދާ ފަރާތަކަށް އެ ފަރާތް އޮތީމާ އެ ފަރާތާ ހަވާލު ކުރީ ކަމަށް ބަލަނީ.\n25 ބުރިއަށް މިފަދަ ފްލެޓްތައް އެޅުމަކީ ކޮން ކަހަލަ ކަމެއްތޯ؟\nފަންސަވީސް ބުރި އަށް ފްލެޓް އެޅުން އެއީ ރަނގަޅު ކަމެއް. އެކަމަކު "ސޯޝަލް ހައުސިން" އަކަށް އެއީ އެއްގޮތަކަށް ވެސް ކުރަން ހެޔޮވާ ވަރުގެ ކަމެއް ނޫން. އެނގިލައްވާނެ މިހާރު ހުޅުމާލޭގައި ފްލެޓް ހަދައިގެން އަޅުގަނޑުމެން ކުރިއަށް ދާތާ އެތައް އަހަރެއް ވީ އިރު އެތާނގައި ނުހުންނާނެ އެންމެ ސެންޓްރަލް ހައުސިންއެއް ވެސް ހަދައިފައެއް. ސަބަބެއް އޮވެގެން އެއީ. މާލޭގެ ތަޖުރިބާ ކުރަމުން އެ ދަނީ މި ތަނުން.\nއެކި މީހުންގެ ޝަކުވާތަކަށް، މައްސަލަތަކަށް ކޭޓަ ކުރެވޭ ވަރަށް ތައްޔާރުވެފައި ވޭތޯ؟ މުވައްޒަފުންނާއި ރިސޯސް އެބަހުރިތޯ؟\nއަޅުގަނޑުމެން ހުޅުމާލޭގައި ހެދި ތަންތަނުގެ ފަހުން [މާލޭގައި] ޓާޓާ، ގާކޮށްޓާއި އަރަބިއްޔާ ވެސް އަޅުގަނޑުމެން މެނޭޖު ކުރަމުން މިދަނީ. ދެން މިއީ އެންމެ މީހުން ރުހޭ ގޮތަށް ކުރެވޭނެ ކަމެއް ނޫން. އެއީ އެކި މީހުންގެ އެޓިޓިއުޑް ވެސް ހުންނާނީ އެކި ގޮތަށް. ފްލެޓަކަށް ކަމެއް ދިމާވެގެން ގޮސް ކަންތައް ހައްލު ކުރާއިރު އެބަޖެހޭ ގަސްމުށިތައް ވެސް ހިއްލައިލަން. އެއިން އެއްޗަކަށް ގެއްލުމެއް ވެސް ވެގެން ނުވޭ. ގިނަ މީހުންގެ ހިތްހަމަނުޖެހުން ހުރޭ. އެހެންވީމާ އެދެވޭ ގޮތަކަށް އެކަމެއް [ފްލެޓްތައް މެނޭޖުކުރުން] ނުކުރެވޭ. ދެން ވަރަށް ބޮޑަށް އަޅުގަނޑުމެން މި ވަކާލާތު ކުރަނީ ހަމަ އިމާރާތުގެ ގާނޫނު. ދެން އެ ބިލު ގާނޫނަކަށް ވެގެން ދިޔައިމާ ވަރަށް ގިނަ ކަންތައްތައް އިމާރާތުގައި އުޅެ ފަރާތަކަށް ލާޒިމު ވެގެންދާނެ. ކޮންމެ ގޮތެއް ވިއޔަސް ގާތްގަނޑަކަށް ރަށެއްގެ އާބާދީ ބްލޮކެއްގައި މި އުޅެނީ. އެހާ އޯޕަންކޮށް އުޅުނު ބައެއް އެހާ ކޮންފާން ތަނަކަށް ލީމާ ހަމަ އެކިއެކި މައްސަލަތައް އާދޭ. އެ ކަހަލަ މައްސަލަތައް ޖެހޭނެ. އަޅުގަނޑުމެން ރެޑީގައި މި ތިބީ.\nމިހާރު ދިމާވެދާނެ ކަމަށް ފާހަގަ ކުރެވިފައިވާ މައްސަލަތަކަކީ ކޮބާތޯ؟\nމައްސަލަތައް މި ދަންނަވާހެން އަޅުގަނޑުމެން ވީހާ ވެސް މިނިމައިޒް ކުރުމަށް މަސައްކަތް ކުރަމުން މިދަނީ. ފުރަތަމަ ކަމަކަށް ހަމަ އެހާ ބޮޑު އާބާދީއެއް އެތާގަނއި އުޅޭނެ. އެހެންވީމާ އެ ތަނުން ހިދުމަތް ލިބޭ ގޮތް ހެދުން. އެހެން ނަމަވެސް ހަމަ އަދި ނުނިމޭ ކަންކަން އެބަހުރި. މިސާލަކަށް ސްކޫލެއް އަދި ފޭސް2ގައި ނެތް. އަދި ފޭސް 1 ގައި ވެސް މިހާރު ހުރި ސްކޫލުގެ ޖާގައަކުން ނުއެއް ވާނެ. ދެން ވަރަށް ބޮޑަށް ބެލި ކަމެއް އެއީ ގިނަ އާއިލާތަކެއް މޫވް ކުރާނީ މާލެ އިން. އަސްލު ވަރަށް ގިނަ ހަރަދު ދާނެ ކަން ނޭނގެ ކުދިން މާލޭގެ ސްކޫލުގައި ބޭތިއްބުން. ދެން އެ އަށް ބަލާފައޮ އަޅުގަނޑުމެން މިހާރު ވެސް ފޭސް2ސަރަހައްދުން މާލެ އަށް ދެވޭނެ ބަސްދަތުރުތައް ހަމަޖައްސާނެ.\nއަޅުގަނޑުމެންނަށް ފާހަގަ ކުރެވެނީ ހުޅުމާލެއަކީ ވަރަށް ޕީސްފުލް ތަނެއްގެ ގޮތުގައި. އެހާ ބައިވަރު މީހުން ކުއްލިއަކަށް މިހެން ބަދަލުވީމާ އެއަށް ބަދަލު އަތުވެދާނެތޯ؟\nއެކަން މިނިމައިޒް ކުރަން ވެގެން އަޅުގަނޑުމެން ޕްލޭނެއް ވެސް މި ހަދަނީ. މިހާތަނަށް އެއްފަހަރާ މީހުން މޫވް ކުރީ 1،000 ފްލެޓަށް. އެހެން ނަމަވެސް އޭރު އަޅުގަނޑުމެން ހީކުރި ވަރުގެ އިމްޕެކްޓެއް ނާދޭ. އޭރަށް ހެދުނު އެންމެ ބޮޑު މޫވްމަންޓެއް އެއީ. އަސްލު އޭރު ހީކުރި ކަހަލަ ކަންތައްތަކެއް ނާދޭ. ދެން އޭގެ ތަޖުރިބާގައި ވެސް އަޅުގަނޑުމެން ހަމަ ބަލާނީ ކުރިއަށް އޮތްތާގައި ވެސް އެގޮތަށް ގެންދެވޭތޯ. އެހެން ނަމަވެސް މިވަރުގެ އާބާދީއެއް އެއްތަނަށް އަންނައިރުގައި ހުންނަ ޗެލެންޖެސްތަކަށް އަދި އަޅުގަނޑުމެން އާ ވެސް ވާނެ. ދެން އަޅުގަނޑުމެން ވެސް ބަލާނަން ސަރުކާރުގެ ކަމާގުޅޭ މުއައްސަސާތައް މެދުވެރިކޮށްގެން އެކި ކަންކަމަށް އެޓެންޑް ކުރުމަށް.\nމިތާނގައި މީހުން ދިރިއުޅެފާނެ ކަމަށް ގަބޫލު ކުރެވޭތޯ ހުރި ޝަކުވާތަކަށް ބަލާފައި؟\nބައެއް މީހުންނަށް މިތަން ކުޑަ، އަނެއްބައި މީހުންނަށް ރަނގަޅު. ދެން އަޅުގަނޑަށް ހީވަނީ މާލޭގައި ދަތި ހާލަތްތަކުގައި ދިރިއުޅޭ މީހުނަށް ވެސް ފްލެޓް ލިބިފައި ހުރި ހެން. އެކަމަކު އަޅުގަނޑުމެންނަކަށް ނޭނގޭނެ ފްލެޓު ލިބުނު ހުރިހާ މީހުންނަކީ މިހާރު ވެސް އެ އަށް ވުރެ ދަތި ހާލަތުގައި އުޅޭ ފަރާތްތައް ކަމެއް. އެ މީހަކު ކަންނޭނގޭ ރަނގަޅު، ގޯސް ޑިސައިޑް ކުރާނީ. އިންޑިވިޖުއަލް ލެވެލެއްގައި އެ މީހަކު އުޅޭ ތަނެއްގެ ސައިޒް ނުވަތަ އެހެނިހެން ކަންކަން އިހުސާސް ކޮށްލެވޭނީ. އުޅެން ފެށީމާ އިތުރު ކަންކަން ފެންނާނެ. ދަތިތަކާއި އޭގެ ފަސޭހަތައް ފެންނާނީ. ވަރަށް ބޮޑަށް ޕާސަނަލް ޗޮއިސް އެ އަންނަނީ.\nކުލަ ނުލައި، ދޮރުފަތް ހަރުނުކޮށް، މުށިނުޖަހައި ދިނުމަކީ ކިހާވަރެއްގެ ކަމެއްތޯ؟\nދެ ގޮތަކަށް ބެލިދާނެ. ބައެއް ބޭފުޅުންނަށް އޮންނާނީ އަގު ކުޑަވެފައި، އެ ބޭފުޅުން ބޭނުންވާ ފެންވަރެއްގެ ފިނިޝިންއެއް ލާން. ޕްރައިވެޓްކޮށް ހަދާ ތަންތާނގައި ބެއާ ފިނިޝިންއެއް ދޭން ވެސް އެދޭ، އެ ބޭފުޅުން އަމިއްލަ އަށް ކުލަލައި ޓައިލްސް ޖަހަން. އެހެންވީމާ ޓައިލްސް ޖަހާފައި ހުރި ތަނެއް ތަޅާލާފައި ޖެހުމަށް ވުރެ ހަރަދު ކުޑަވާނެ. ކުރިއަށް އޮތްތާނގައި ވަރަށް އާންމު ކަމަކަށް ވެދާނެ ބޭސިކް ފިނިޝިންއެއް ދިނުން. ދެން އަނެއްކޮޅުން ވިސްނިއިރު، ފިނިޝިން މަސައްކަތް ކުރަން އިތުރަށް 45 މިލިއަން ޑޮލަރު އެބައަރާ. އަނެއްކާވެސް ލޯނެއް ނަގައިގެން އެކަން ކުރަން މި ޖެހެނީ. އެހެންވީމާ ސަރުކާރުން ނިންމީ މިހާރު ހުރި އަގުގައި ދޭން. އެހެން ނޫނީ އިންޓަރެސްޓާ އެކު ދައްކަން ޖެހޭ ވަރު ވެސް ބޮޑުވެގެން ދާނެ.\nޔާމީނު ގެންގުޅުނު ޕޮލިސީއަކީ ވިޔަފާރިވެރީންނަށް މާކެޓްބޮޑުކޮށް ކަސްޓަމަރުން މާލެސަރަހައްދަށް އިތުރުކުރުމެވެ. މިފުލެޓްތަކުންއެކަން ހާސިލުކުރެވޭނެއެވެ. އިޖުތިމާއީމައްސަލަތައްހަމަދާނީ އިތުރުވަމުންނެވެ. މާރާމަރީއާއި ސިއްހީމައްސަލަތަކާއި ޖިސްމާނީއަދި މެންޓަލްސިއްހަތުދާނީދަށަށެވެ. ހައްލަކީ ކޮންމެރަށެއްގައި އެއްމެގިނަވެގެން ދިރިއުޅެވޭނެ ބުއްދިއަށް ގަބޫލުކުރެވޭ ފޯމިއުލައެއްބޭނުންކޮށްގެން މިންވަރެއްކަޑައެޅުމެވެ. އަދިމާލެސަރަހައްދުންމީހުންމަދުކުރުމެވެ\nފުލެޓްުމުއެޅުުމުގައިޖެހޭ އަސްލު މައްސަލައަށް އެއްވެސްސަރުކާރަކުން ސީރިއްސްކޮށްނުނަގާ. ހަގީގީމައްސަލައަކީ ދިރިއުޅެން ފުލެޓްނެތުމެއްނޫނެވެ. މައްސަލައަކީ މާލެއާއި ހުޅުމާލެކުޑައިރު ބިމާއިހަމަނޫންވަރަށް މީހުންގިނަވުމެވެ. ދެން މިމަޝްރޫއުއިން ވާނެގޮތަކީ ތި35000މީހުންނަކީ އަލަށް ރާއްޖެތެރެއިންނާއި ބޭރުގައުމުތަކުން ހިޖުރަކުރާމީހުންނެވެ. ފުލެޓްތަކުގެ އަސްލުވެރީންވެސްއުޅޭނީ ހަމަމިމާލޭގައެވެ. ވީމާވާނެގޮތަކީ އެއްކަލަކުޑަބިމަށް 35000މީހުން އިތުރުވުމެވެ.\nއެހާ އޯޕަންކޮށް އުޅުނު ބަޔަކު ކޮންފައިންޑް ތަނަކަށް ދަނިއްޔޯ. ތިތަން ދައްކަން ނަގާފަ ތިހިރަ ކޮންމެ ފޮޓޯއެއްގަ ވަށައިގެން ބޭރު ނުވަތަ ނޭވާލެވޭނެ ސްޕޭސް ފެންނައިރު ވަރަށް ކޮންފައިންޑް ކަމަށް ތިކިޔަނީ. އެހާ ޗާލު ލޮނު ވައި ލިބޭ ހިސާބުގަ އުހަށް އަޅާފަ ހުރި އިމާރާތެއްގައި ކިތަންމެ ޖާގަ ދަތިވިއަސް ހަމަނޭވާލެވޭނެ ގޮތް އެބަ އޮތް. ތާޒާ ނޭވާ ލިބޭނެ. އެހެންތަ މާލޭގަ ހުންނަ ކުދި ފޮށިތަކުގަ އުޅެނީ؟\nދިމާވެގެން އުޅޭ އެންމެ ބޮޑު މައްސަލައަކީ މާލެއިން އެތައް ބަޔަކު ކުއްޔަށް ހިފައިގެން އުޅޭ ތަންތަންކޮޅު އެއްފަހަރާ ދޫކޮށްލާފަ ދާނެތީ މާލެ ކުލީ ވިޔަފާރި ހިންގާ ބޭފުޅުންނަށް ލިބޭނެ ބޮޑު ގެއްލުން. ހުރިހާ ހާސަރެއް ދަމަނީ ހަމަ އެންމެ ކަމަކާ ބިރުން. މާލޭގެ ކުލިތައް ވެއްޓޭނެތީ. އެކަމާ ހެދި ތިޔަ ޓަވަރުތައް އެއީ އުޅެން ހެޔޮނުވާވަރުގެ ތަންތަން ކަމަށް ދައްކަން އުޅެނީ. އޭރުން އަނެއްކާވެސް މާލޭގަ އެންމެން ތޮއްޖެހިގެން ބޮޑު ކުލި ދައްކަން ތިބޭނީ.\nތިތާއުޅޭމީހުންގެ އަދަދާބަލާފަ ތަންކޮޅު މާކުޑަ މިޒަމާނުގަ ކޮޓަރިތަކައް ވަސްނުދުވާނެހެން ޓީވީބަލަންތިބޭއިރު މުޅިލިވިންރޫމުގަ ފިޔާވަސް ނުދުވާނެހެން ތަންފަރުމާކުރެވެންޖެހޭ ތިޔައީ ދެއެޕާރޓުމަންޓު އެއްކޮލައްލާފަ މުސްތަގުބަލުގަ ބަދަލު ގެނެސް3ރޫމައް ބަދަލު ކުރަންޖެހޭތަނެއް\nތި ތަން ތަނަކީ ޔާމީނު ސަރުކާރުން އެއްކޮށް ނިންމާފައި ހުރި ތަންތަން. ދޮގު ހަދަން މުއްދަތެއް ދޭކަށް ނުޖެހޭ. ތި ތަންތަނަކީ ވަރަށް ފުރިހަމަޔަށް ކުރީ ސަރުކާރުން ނިންމާފައި ހުރި ތަންތަން. ތަޅުދަނޑި ހަވލުކުރަން އުޅެނިކޮށް ސަރުކާރު ބަދަލުވީ. އަވަހަށް ހަވާލުކުރޭ. ކުލި ހިނގަންޖެހޭނީ ފުރަތަމަ ދުވަހުން.\nއެތަން ނިންމާފަ ހަވާލު ނުކޮށް ދިޔަ އީ ކީ އްވެތަ؟ ނިމިފަ ހުރި ބޮޑުކަމުންދޯ\nސުހެއިލް މެނަށް އެނގެނީ މޮޅެތި ވާހަކަ ދައްކަން،، ހުޅުމާލެ ވެރިކޮއްލައިގެން އުޅޭބައެއް އެޗްޑީސީ އަކީ އޭރަކު އޮންނަ ސަރުކާރެއްގެ ވެރިންނަށް ގަނެވޭ ގޮތަށް ބިންތަށް ހުސްކޮއްލަނީ، ލާރި އޮތީޔާ ކިތަންމެ ބައިވަރު ފުލެޓާއި ބިން ގަނެވޭ. މިތަން އެބަޖެހޭ ކައުންސިލްގެ ދަށަށް ގެންދަން، ކޮންމެ ބަޔަކު ތިއްބަސް އެއީ ރައްޔިތުން ހޮވާބައެއް. އެހެންވީމަ ރައްޔިތުން ހޮވާބައެއްގެ ބާރު ހުޅުމާލެއަށް ނުހިނގުމަކީ ޖޯކެއް\nކަލޭމެން ކިތައްމެ ވަރަކަށް ޔާމީނު ކޮށްފަ ހުރި މަސައްކަތަށް ހަޖޫ ޖެހިޔަސް އޭނަ ކުރި ފެންވަރަށް ކަމެއް ނުކުރެވޭނެ. ޔާމީން ހުރިނަމަ ފުލީ ފާނިޝްޑް ކޮށްފަ މިހާރު މީހުން ވަދެ ތިބޭނެ ތި ތަންތަނަށް. ކަން ކުރަން ނޭނގޭ މީހުން ކްރެޕް އެކްސްކިއުޒެސް ދައްކަދައްކާ ތިބޭނީ\nސުހޭލުގެ ޖަވާބުތަށް ވަރަށް ވޭގު. ޕާސަނަލް ޗޮއިސް އެކޭ ބުނާއިރު، ފުރަތަމަ ސޯޝިއަލް ހައުސިންގ އަކީ ޕަސަނަލް ޗައިސް އާ ޕްރިފްރެންސް ހަދަން ބޭނުންވާ މީހުންނަށް އޮތް އެއްޗެއްނޫން. އެނގިހުރެ އޮޅުވާލުން ސުހޭލުގެ ކަމަކީ. ސޯޝިއަލް ހައުސިންގ އަކީ ދިރިއުޅުން ނިކަމެތި މީހުންނަށް ސަރުކާރުން ދޭ އަސާސީ ބޯހިޔާވަޖިކަމެއް. ދެން ކޮން ޕްރިފަރެނެންސް އެކޭ، އިންޓީރިއާ އެކޭ މިކިޔަނީ. މެނެޖުކުރަން ނޭގުމުން ސޯޝިއަލް ހައުސިން އެވެސް ނުނިންމާ އަގުބޮޑުކޮށް ދޭން ތި އުޅެނީ.\nޢެއްވެސްމައްސަލައެއްނެއްތިކަމުގާ މިހާރުވެސް ރ.ޔާމިންއާވެރިކަންހަވާލްކުރުމުން ރައްޔިތުންއުފާވެރިވާނެ އަދިފުލެޓްކަންތައްނިމޭނެ\nނޫނޭ އޭރު ފުލެޓް ލިބޭނީ ކޮމިއުނިސްްޓް ވިޔަފާރިވެރީންގެ ޕާޓީއަށް


އިންތިޒާރު 18 – Esfiya\nގަބުވެފައި އާލާއަށް ހުރެވުނީ ރޯން ކީއްކުރަން ގުޑިލަންވެސް ނޭނގިފައެވެ. ސަމީރާ އެ ގޮތަށް އެ ކަންތައް ކުރަނީ އޭނަގެ ކޮންކުށެއް އޮވެގެންބާއޭ އާލާގެ ހިތައް އަރަމުންދިޔައެވެ. ވިޝާލް ނޫން އިތުރު މީހަކާއިއެކު އުޅެން އޭނައަށް ކެތްވާނެ ހެއްޔެވެ؟ ލޯ ފޮހެލަމުން އާލާ ކޮޓަރިން ނިކުންނަން ހިނގައިގަތީ ބަނޑުހައިވެފައި ހުރިވަރުން ފެންފޮދެއް ނަމަވެސް ބޯލެވޭތޯއެވެ. އާލާއަށް ރަނގަޅަށް ނުނިކުމެވެނީސް ސަމީރާގެ ޒީލަގަދަ އަޑުއިވުނެވެ. “އާހިލްއަށް ކިހިނެތް ވެގެންތަ ތި އުޅެނީ….؟ މިއަކީ ކަލެއަކާ ބެހޭ ކަމެއް ނޫނޭ….. މަށަށް އިނގޭހާވެސް އެއްޗަކީ މިރޭ ނަސީރުއާ އާލާގެ ކައިވެނި ކުރެވޭނެކަން….. މިރޭ ފަތިހު ފުރާ ލޯނޗުން އެމީހުން މާލެ ކޮޅަށް ދާނެ…. އޮޅިގެންވެސް ކަމެއް ކޮށްފިއްޔާ މަށަކީ ނުލަފާ މީހެއްކަން ދައްކާލާނަން…. އަޑުއިވިއްޖެ..؟” ކޮޓަރި ދޮޮރުކައިރި ހުރި އާލާގެ ލޮލުން ހުއްޓުމެއްނެތި ކަރުނަ ފައިބަމުން ދިޔައެެވެ. އޭނާގެ ދިރިއުޅުން ހަލާކުކޮށްލުމަށްފަހު އެވަރުން ނުފުދިގެން އޭނަ ދުރަށް ފޮނުވާލަން ސަމީރާ ބޭނުންވެފައިވާ މިންވަރު ފެނުމުން އާލާގެ ހިތައް ތަދުވިއެވެ. ނަމަވެސް އެނޫން ގޮތެއް އޭނައަށް އޮތީއެއް ނޫން ވިއްޔާއެވެ. “މަންމާ……. މަންމަގެ ހިތުގައި އިންސާނިއްޔަތު ކަމެއްވެސް ނެތީތަ..؟ އާލާވެސް ބޭނުންވާނެ ދޯ އޭނަ ލޯބިވާ މީހަކާއެކީ ދިރިއުޅުމެއް ފަށަން…. އަމިއްލަ މައިމީހާ ތިހެން ހެދީމަ ހަޑި ދޯ….. އަމިއްލަ ދަރިޔަށް މީހަކު އެހެން ހަދާނީ ހާދަ ރަހުމެއް ނެތީމައޭ….” އާހިލްވެސް ހިތްހަމަ ނުޖެހިފައި ބުންޏެވެ. “ބަލަ އާލާއަކީ މަގޭ ދަރިޔެއް ނޫނޭ…… މަށަކީ އޭނަ މަންމައެއް ނޫނޭ…. މިހެން ބުނޭތޯތަ ތި އުޅެނީ…..” ސަމީރާގެ އަނގައިން ބޭރުވި ލަފްޒުތަކުން އާލާގެ މެޔަށް ހީވީ ހޫނު ފެން އެއްޗެއް އޮއްސައިލިހެންނެވެ. އަނގަމަތީގައި އަތް އެޅުމަށްފަހު އާލާ އަވަސް އަވަހަށް ކޮޓަރި ތެރެއަށް ދެމިގަތީ އޭނަގެ އަމިއްލަ ނަފްސް ކޮންޓްރޯލުން ނައްޓަން އުޅޭހެން ހީވުމުންނެވެ. ކޮޓަރިތެރެއަށް ވަދެވުމާއިއެކު އަޑުން އަޑުނަގައި އޭނާއަށް ރޮއެ ގަނެވުނީ ހިތައް ކުރުވި ހިތާމަވެރި އަސަރެއްގެ ސަބަބުންނެވެ. “ކޯއްޗެކޭ….؟” އަނގަ ހުޅުވި ގޮތައް ލައްޕަން ނޭނގިފައި އާހިލް ހުއްޓެވެ. އެއީ އޭނައަށް ހީވި ހީވުމަކަށް ވާނަމަ ކިހައި ހެޔޮ ހެއްޔެވެ؟ “އާން އާލާއަކީ މަގޭ ދަރިޔެއް ނޫން…. އާހިލްއަށް5އަހަރުވީއިރަށް އާހިލްގެ ބައްޕަ އަހަރެން ދޫކޮށްލާފައި ދިޔައީ…. އޭގެ ފަހުން އޭނަ ކުޑަމިނުން އާހިލް ހުރީ ކައިގެންތޯވެސް ބަލައިނުލާ…. ދެން އަހަރެން ކައިވެނިކުނީ އަހުމަދުއާ….. އޭރު އޭނަ ކުރިން ކުރި ކައިވެންޏަކަށްވަނީ ކުއްޖެއް ލިބިފަ… އެއަކީ އާލާ…. އޭރު އޭނަ ވަރަށް ކުޑަ ވާނެ…. އަހުމަދުވެސް އަހަރެންގެ އަތުން ބީވެގެން ދިޔައީ…. ހަމަ އެ ސުންޕާ އާލާގެ ސަބަބުން…. އަހުމަދުއާ އިނދެގެން އަހަރެމެން އެންމެން އުޅުނީ ވަރަށް އުފަލުގަ….. އެ އުފާތައް އަހަރެންގެ އަތުން ބީވެގެން ދިޔައީ ހަމަ އާލާ ކުރި ކުޑަކުޑަ ކަމެއްގެ ސަބަބުން…. އޭނަ ފޮނިވާންވެގެން އެކަނި މަގުމައްޗަށް ނިކުތީ ލޮރީއެއް އައިސް އައިސް ހުއްޓަ…. އެކަމުން އާލާ ސަލާމަތްކުރަން އުޅުމުގެ ތެރޭގައި އަހަރެންގެ ފިރިމީހަ މި ދުނިޔެ ދޫކުރީ….. އަހަރެން އެ ކުށަކަށް ދުވަހަކުވެސް އާލާއަކަށް މާފެއް ނުކުރާނަން….. އަހަރެން މިހާރު އޭނަގެ ކިބައިން ބަދަލު މި ހިފަނީ…… ޖަވާބު ލިބިއްޖެތަ..؟” ސަމީރާގެ ވާހަކަތައް އިވުމުން އޭނާގެ ހިތުގެ ހިނގުން އިރުކޮޅަކަށް ނަމަވެސް ހުއްޓުންހެން އާލާއަށް ހީވިއެވެ. ބިންމަތީގައި އިށީންދެވުނީ ފައިން ވާގި ދޫވާހެން ހީވުމުންނެވެ. އާލާ މިއޮށް ހުރިހާ ދުވަހު އޭނާގެ މަންމަކަމަށް ދެކުނީ އޭނާގެ ދިރިއުޅުން ހަލާކު ކޮށްލުމަށް މާ ކުރިންވެސް ރާވާފައިވާ މީހެވެ. ކޮންފަދަ ބޮޑު އޮޅުވައިލުމެއް ހެއްޔެވެ؟ އާލާ އިނީ ދެން ކުރަންވީ ކީއްކަމެއް ނޭނގިފައެވެ. ނަމަވެސް މިރޭ އޭނަ އެ ނަސީރުއަކާ އިންނަން ޖެހޭނެކަން އާލާއަށް އިނގެއެވެ. އޭގެފަހުން އޭނާގެ ހަޔާތް ވޭތުވެގެންދާނީ ކިހިނެތްކަން ވިސްނާލަންވެސް ދައްޗެވެ. އަޑިގަނޑަކަށްފަހު އުސްގަނޑެއް އަންނާނެއޭ ބުނާ ވާހަކައަކީ މިހާރު އާލާ އެއްގޮތަކަށްވެސް ގަބޫލުކުރާ ވާހަކައެއް ނޫނެވެ. ސަބަބެއް ނެތިއެއްވެސް ނޫނެވެ.\nއެނބުރެމުން ދިޔަ ފަންކާއަށް ބަލަހައްޓައިގެން އޮތް ވިޝާލްގެ ސިކުނޑީގައިވަނީ އެހެން ހިޔާލުތަކެވެ. ވަށައިގެންވާ މާހައުލުގައި ވާ އެއްވެސް ކަމެއް އޭނައަށް އިހުސާސްވެސް ނުވާފަދައެވެ. އެހެން ރޭތަކާއި ހިލާފަށް މިރޭ ވިޝާލްގެ ހިތައް ވަމުންދިޔައީ މުޅިންވެސް ތަފާތު ގޮތްތަކެކެެވެ. އާލާ އޭނައާއި ވަރަށް ދުރަށް ދާން އުޅޭކަމުގެ އިހުސާސް އޭނައަށް ކުރުވަމުން ދިޔައެވެ. އެއީ ކީއްވެ ބާއެވެ؟ އެކި ހިޔާލުތައް ވިޝާލްގެ ހިތް ބިރުގަންނަވަމުން ދިޔައީ ބުނެދޭންވެސް ނޭނގޭފަދަ ގޮތެކެވެ. އެހެން އޮއްވައި އިޝާ ނަމާދުގެ ބަންގީގެ އަޑު މުޅި ފަޒާގައި ގުގުމައިގެން ދިޔައެވެ. ވިޝާލް އަވަސް އަވަހަށް ތެދުވެގެން މިސްކިތާއި ދިމާއަށް މިސްރާބުޖެހީ އާލާއަށް ހެޔޮ ދުޢާ ކުރަމުންނެވެ.\nލޯގަނޑުން އަމިއްލަ ސޫރައަށް ބަލަން ހުރި އާލާގެ މޫނުމަތީގައި އެއްވެސް އަސަރެއް ނެތެވެ. ބަލިކަށިކަމަށް ދައްކަމުން ދިޔަ އޭނާގެ ހަށިގަނޑުން ކެއުމަށް ފަރުވާކުޑަކުރެވިފައި ވާކަން އިނގެއެވެ. ވަޅުވަދެފައިވާ ދެލޮލާއި ހިކިފައިވާ އޭނާގެ ތުންފަތުން އާލާގެ ރީތި ސިފަ ފޮރުވިފައި ހުއްޓެވެ. ފުން ހިޔާލުތަކަކަށް ގެއްލިފައި ހުރި އާލާއަށް މީހަކު ކޮޓަރިއަށް ވަތް ކަމެއްވެސް ރޭކާނުލައެވެ. ހިޔާލީ ދުނިޔެއިން އޭނައަށް ނިކުމެވުނީ މީހަކު އައިސް އޭނާގެ ކޮނޑުގައި ހިފައި އެމީހަކާއި ދިމާއަށް އަނބުރައިލުމުންނެވެ. ކުރިމަތީގައި ހުރި ސަމީރާ ފެނި އާލާގެ މެޔަށް ފިނިވެގެން ދިޔައެވެ. “މި ކައިގެން ތައްޔާރުވާން ދޭ…. މިއަދު އެއްޗެއް ނުކައިވެސް ތި ހުންނަނީ މާ ބޯބޮޑު މީހަކަށް ވާން ދޯ….” ތަބަކަށް ލައިގެން އައި ބިސްގަނޑަކާއި ސައި ތަށި އާލާއަށް ދިއްކޮށްލަމުން ސަމީރާ ބުންޏެވެ. “ނުކައި ހުއްޓަސް ކޯޓަށް ދާނަމޭ….. އެހެންނޫނަސް އަހަރެން ބަނޑުހައެއްވެސް ނޫން…” އާލާ ބުނެލިއެވެ. “މަ ނާހަމެއްނު ބަނޑުހައިތޯއެއް…. މި ބުނީ މި ކާށޭ… އޭގެ މާނައަކީ ކާށޭ….. އަދި ބުނަން މި ކައިގެން ރީތި ވެގެން 15 މިނެޓް ތެރޭގަ ނިކުންނާތި….. ބަރާބަރު 15 މިނެޓް….” މޭޒުމަތީގައި އެ އެއްޗިހި ބެހެއްޓުމަށްފަހު އިންޒާރެއް ދޭ ފަދައިން އެހެން ބުނުމަށްފަހު ސަމީރާ އެތަނުން ދިޔައެވެ. އަޅަކު ސާހިބު މީހާއަށް ކިޔަމަންވާ ފަދައިން އެއްވެސް ދެކޮޅު ހެދުމެއްނެތި އާލާ އެ އެއްޗިހި ކައިގެން ފާހާނައަށްވަދެ ތާޒާވެލިއެވެ. ކަޅުކުލައިގެ ގަޔަށް ދޫ ހެދުމެއް ލުމަށްފަހު މުށިކުލައިގެ ޝޯލްއެއް ބޮލަށް އޮޅާލުމަށްފަހު އާލާ ކޮޓަރިން ނިކުތެވެ. އޭރު ސަމީރާގެ އިތުރުން ނަސީރުވެސް އެ ގޭގައި އިނެވެ. ނަސީރު ފެނުމާއިއެކު އާލާގެ ހިތުގައި ބިރުވެރިކަން އުފެދުނެވެ. އާލާ އޭނާގެ އަތްބަކަށް ވުމުން ދެން ހަދާނެގޮތް ވިސްނާލެވުމާއިއެކު ދެލޯމަރައި ތަގުޅިކޮށްލެވުނެވެ. “ކޮބާ ހިނގާ ދާން…. 8:30 ވަނީ އެއޮށް…” ސަމީރާ ހީވަނީ ކެތްތެރިކަން ކޮޅުންލައިގެން އުޅޭ މީހެއްހެންނެވެ. ގެއިން ނުކުތް އާލާ ހީވަނީ ފުރާނަނެތް މައްޔިތެއް ހެންނެވެ. ސީދާ ކުރިޔަށް ބަލައިގެން ސަމީރާއާއި އެއްވަރަށް ހިނގަމުން ދިޔައިރު އޭނާގެ ލޮލަށް ކަރުނަ ޖަމާވެފައި ހުއްޓެވެ. ކުޑަ ވަގުތުކޮޅެއްގެ ތެރޭގައި އެމީހުނަށް ކޯޓާއި ހިސާބަށް އާދެވުނެވެ. ފުން ނޭވާއެއް ފަޒާގެ ތެރެއަށް ދޫކޮށްލުމަށްފަހު އާލާ ކޯޓުގެ ތެރެއަށްވަނީ އެއީ ދެންް އޭނާ ހަމަޖެހިގެން ލާނެ އެންމެ ފަހު ނޭވާހެން ހީވުމުންނެވެ.\nދަބަހަށް އެއްޗިހި އަޅަން ހުރި ވިޝާލްގެ މޫނުމަތީގައިވަނީ ހިތްހަމަނުޖެހުމުގެ އަސަރުތަކެވެ. އެހައި އަވަހަށް ދާން ޖެހުމުން ހަޤީޤަތުގައިވެސް އޭނާ ހުރީ ހިތްހަމަ ނުޖެހިފައެވެ. “ކައެމެން ހިޔެއް ނުވޭ ފުރަން ޖެހޭތީ ދެރަވެފަ ތިބިހެނެއްވެސް….. މަށަށް ހަމަ ރޮވޭ ވަރުވޭ އެބަ….” މާހިން ބުންޏެވެ. “އަޖައިބެއް…. ދެރަވާ ކަމަށްވާނީ މުޅި މި ރަށަށް އަޑުއިވޭ ވަރަށް ރުއިމަތަ… އަހަރުންވެސް ދެރަވެޔޭ ދާން ޖެހޭތީ…. ކައެ ތިހާ މި ރަށުގަ އުޅޭ ހިތްވަންޏާ މިރަށުން ކުއްޖަކު ސެޓުކޮށް ދީފާނަން… ދޯ ވިޝާލް.؟” ވިޝާލްއަށް ދޯ ދެމުން މަޖާވެލައިފައި ފަރުހާން ބުންޏެވެ. “ހެހެހެހެހެހެ…. އާން ދޯ….” ވިޝާލްގެ ޖަވާބު ވަރަށްވެސް ކުރެވެ. ދަބަހަށް އެއްޗިހި އަޅައި ނިމުމުން ވިޝާލްވެސް އެމީހުންނާއި ބައިވެރިވެލިއެވެ.\nގެއަށް ވަދެވުމާއިއެކު އާލާ ފުރަތަމަވެސް ދުއްވައިގަތީ އޭނާގެ ކޮޓަރިއާއި ދިމާއަށެވެ. ނަމަވެސް އޭނާގެ އަތުގައި ހިފައި ހުއްޓުވުމަށްފަހު ކުރިމައްޗަށް އެރީ ނަސީރެެވެ. އޭރު ސަމީރާ ގޭތެރެއިން ފެންނަން ނެތުމުން އާލާ ހާސްވާގޮތްވިއެވެ. “ކަނބުލޮ ކޮންކަމާކަތަ އަބަދު ހިތާމަ ކުރަނީ….. އަބަދުވެސް ފެންނަނީ ރޮވިހަ ހުންނަ ތަން…. މިހާ އުފާވެރި ރެއެއްގަ ތިހެން ރުއިމަ ސަކަރާތެއްނު…” ހެވިލައިފަ ނަސީރު އެހެން ބުނުމުން އާލާ ގާތަށް އައީ އަމަށަކު ރުޅިއެއް ނޫނެވެ. “ކަލޭ ހާދަ ލަދެއްނެތޭ ދޯ…. މަގޭ ދިރިއުޅުން ހަލާކު ކޮށްލާފައި އަދި އެބަ އަހައެއްނު ކޮންކަމާ ހޭ ހިތާމަ ކުރަނީ…. ކާކުތަ ބުނީ މަ ހުރީ ވަރަށް އުފަލުންނޭ ކަލެއާ އިނދެވުނީމަ..؟ އަމިއްލައަށް މަރުވެގެން ފާފަވެރި ނުވާނަމަ އަހަރެން މިހާރު ހުންނާނީ އެކަންވެސް ކޮށްފަ…. ބަލަ ﷲ ކަލޭމެންނަށް މުއްސަނދިކަން ދެއްވީ މީހުންގެ ދިރިއުޅުން ހަލާކު ކުރާކަށްނޫނޭ…. އޭގެން މީހުންނަށް އެހީވާން….” ނަސީރުގެ އަތް ފޮޅުވާލުމަށްފަހު ރުޅިވެރި އަޑަކުން އާލާ ވާހަކަ ދެއްކި ކަމުގައިވިޔަސް އެއަޑުގައި ހިތާމަ ސިއްރެއް ނުވިއެވެ. “ހަަހަހަހަ…. ނަސޭހަތެއްތަ ތި ދިނީ..؟ ދެން ދޭ ނިދަން….. 5:30 ގަ ފުރަން ޖެހޭ….. އެކޮޅަށް ގޮސް ތި ގޮތަށް ގަދަ ދެއްކޭތޯ ބަލަމާ ހިނގާ….” ވިހަ ހިނިތުން ވުމަކާއިއެެކު ނަސީރު އެހެންބުނެފައި އެގެއިން ނިކުތެވެ. ނަސީރު ދިއުމުން އާލާއަށް ހުރިތާ ހުރެވުނީއެވެ. ވިޝާލްގެ އެހީ އެންމެ ބޭނުންވި ވަގުތުގައި އޭނަ ކޮބައިހެއްޔެވެ؟ އާލާމަތިން އޭނަ ހަނދާންވެސް ނެތީހެއްޔެވެ؟ ލޯ ފޮހެމުން އާލާ އޭނާގެ ކޮޓަރިއަށްވަދެ އެއްޗިހި ބަދަލު ކޮށްގެން އޮށޯވެލީ ފަހު ފަހަރަށް ނަމަވެސް ނިދީގެ އަރާމުކަން ހޯދުމަށެވެ.\nއައިފާ މިހާރު ބަލަމުން ދިޔައީ ޝާއިމްއާއި އެކުވެރިކަން ބަދަހި ކުރެވޭނެ ގޮތަކަށެވެ. ޝޯޝަލް މީޑިއާގެ ޒަރިއްޔާއިން ޝާއިމްއަށް ވާހަކަ ދެއްކުނު ދުވަސްވީ އައިފާގެ ހަޔާތުގައި އައި އެންމެ އުފާވެރި ދުވަހޭ ބުންޏަސް ދޮގަކަށް ނުވާނެއެވެ. ޝާއިމް އެހާ ވަރަކުން އައިފާއާއި ވާހަކަ ދެއްކީވެސް އާރާގެ ރައްޓެއްސަކަށް ވީމައެވެ. އެހެންނޫންނަމަ އަންހެން ކުއްޖަކާއި ވައި އެޅޭކަށްވެސް ޝާއިމް ބޭނުމެއް ނުވެއެވެ. ކޮންމެއަކަސް ދުވަސްތައް އެގޮތުގައި ފާއިތުވަމުން ދެއެވެ. ޝާއިމްގެ ހިތް އަތުލުމަށްޓަކައި ކުރަން ހުރި ހުރިހާ ކަމެއް އައިފާއަށް ކުރެވިއްޖެއެވެ. ޝާއިމް އާރާދެކެ ލޯބިވާވަރު ފެނުމުން އައިފާގެ ހިތުގައި ހަސަދައިގެ އަލިފާން ރޯވަމުން ގޮސް ކެތްތެރިކަން ކޮޅުންލާ ހިސާބަށް ގޮއްސިއެވެ. އެ ގޮތުން އެއްރެއެވެ. ޝާއިމްއާއި އާރާގެ ކައިވެނީގެ ވާހަކަ އަޑުއިވުނީއްސުރެ އައިފާގެ ތަބީއަތު މުޅިންހެންވަނީ ގޯސްވެފައެވެ. ރުޅިއައިސްގެން ތުރުތުރު އަޅައިއަޅައި ހުރި އައިފާ ގެއަށް އައިސް ވަތްގޮތަށް ކޮޓަރިއަށްވަދެ ކަންފަތް ފަޅައިގެންދާހައި ބާރަށް ދޮރު ލެއްޕުމުން އައިހަމް ހުރީ ވާނުވާގައެވެ. ހަމަ އެ ސިކުންތުގައި ބިއްލޫރި އެއްޗެެއް ތަޅައިގެން ދިޔަ އަޑުއިވުމުން އައިހަމް ދުވެފައި އައިފާގެ ކޮޓަރިއަށް ދިޔައެވެ. ދޮރު ހުޅުވާލުމާއިއެކު ފެނުނު މަންޒަރު އައިހަމްގެ މޭގަނޑު އަތަށްނައީ ކިރިޔާއެވެ. ކަތުރަކުން އަތުގެ މުލައްދަނޑީގައި އަޅަން ތައްޔާރުވަމުން ދިޔަ އައިފާގެ ލޮލުން ކަރުނަ ފައިބަމުން ދިޔައެވެ. ބަލާކަށްނުހުރެ އައިހަމް ގޮސް އައިފާ އަތުން އެ ކަތުރު އަތުލިއެވެ. “އައިފާ މޮޔަވީތަ…؟” ރުޅިއައިސް އައިހަމް ބުންޏެވެ. “އާން މަ މޮޔަވެފައޭ މި ހުރީ….. މަ ކަހަަލަ މޮޔައަކަށް ދޯ ލޯބި ނުލިބޭނީ….” އައިހަމްއަށް ވުރެ ބާރަށް އައިފާ ބުންޏެވެ. އިސްތަށިގަނޑު ހޭވިފައިވާއިރު ރުއިމުގެ ސަބަބުން އޭނާގެ ދެލޯ ވަނީ ރަތްވެފައެވެ. “ލުކް… ކާމް ޑައުން…. އެންޑް ޓެލްމީ ވަޓް ހެޕެންޑް…” މަޑުމައިތިރި ކަމާއިއެކު އައިހަމް އެހިއެވެ، “ކީއްނުވަނީ….. އެ އާރާ އެ އުޅެނީ ޝާއިމްއާ އިންނަންށޭ….. ހައު ކޭން ޔޫ އެކްސްޕެކްޓް މީ ޓު ކާމް ޑައުން…. މަށަށް ވަރިހަމަ އާރާ މަރާލަން ޖެހުނަސް އެ ކައިވެނި ކުރެވުނަކަ ނުދޭނަން…” އެނދުމަތީ އިށީންނަމުން އައިފާ ބުންޏެވެ. “އޭތް ހަމަ ޖެހި…. އަދިި ތި ވަރު ވާކަށް ނުވޭނުން… ޝާއިމް ކައިރި ބުނަންވީނު….” އައިފާއަށް ވިސްނައިދޭ ފަދައަކުން އައިހަމް ބުންޏެވެ. “ޕިސް…. ޝާއިމް ކައިރިއަކު ނޫން ބުނާނީ… އެ އާރާއަށް ގޮތެއް ހަދަންވީ….. އައި ހޭވް އޮންލީ ވަން އޮޕްޝަން…” ވިސްނަމުން އައިފާ ބުންޏެވެ. “ކޮން ގޮތެއް؟…” އައިފާގެ ޖަވާބު އިވިފައި އައިހަމްގެ ދެލޯ ބޮޑުވެގެން ދިޔައެވެ.\nފަތިސް ނަމާދު ކޮށްލައިގެން އާލާ އަވަސްވެގަތީ ފުރަންދާން ތައްޔާރުވުމަށެވެ. ސަމީރާ ބޭނުންވީ އާލާ ފުރަންދާ ގަޑީގައި މޫނުބުރުގާއެއް އެޅުމަށެވެ. ސަމީރާގެ ރޭވުންވެސް ވާ ފުރިހަމައޭ އާލާގެ ހިތައް އެރިއެވެ. އެހެންކަމުން މޫނު ބުރުގާ އެޅުމަށްފަހު ލޯ ގަނޑުން އޭނާގެ ސޫރައަށް ބަލައިލިއެވެ. އަދި އަވަސް އަވަހަށް ކޮޓަރިން ނިކުމެ ސަމީރާއާއިއެކު މިސްރާބުޖެހީ ބަނދަރަށް ދިޔުމަށެވެ. ފަހު ފަރަށް ގެއާއި ދިމާއަށް އާލާ ބަލައިލީ ދެން އެގެއަށް އާދެވޭނެކަމުގެ އެއްވެސް އުންމީދެއް ނެތީމައެވެ. އިރު ނާރާތީ މަގުމަތިން މީހެއްގެ ހިލަމެއްވެސް ނުވެއެވެ. މަގުމަތިން ހަރު ފުރައިގެ ދެތިން މީހަކު ފެނުން ނަމަވެސް އަދިވެސް ރަށް އެއްކޮށް ނިދާފައިވާ ކަހަލައެވެ. ބަނދަރުމަތީގައިވެސް އެއްވެސް މީހަކު ނެތެވެ. ނަސީރުގެ އިތުރުން ފުރަން އައިސް ތިބި ދެތިން މީހަކު ފިޔަވައެވެ. ލޯންޗަށް އެރުމަށްފަހު އާލާ ގޮސް އިށީނީ އެންމެ ފަހަތު ސީޓުގައެވެ. ނަސީރު ގޮސް އިށީނީ އާލާގެ ކުރިމަތީގައި އިން ސީޓުގައެވެ. އެވެސް ނަސީބެކޭ އާލާގެ ހިތައް އެރިއެވެ. އިސް އުފުލާލައި އާލާއަށް ބަލައިލެވުނީ ވިޝާލްގެ އަޑު އިވުނުހެން ހީވެގެންނެވެ. އެވަގުތު ލޯންޗަށްއެރި ވިޝާލްފެނި އާލާގެ ދެލޯ ބޮޑުވިއެވެ.\nVrh reethi maasha allah\nAslu ingeytha mivaahaka feshunu kolhu livee varah foohi vey kiyan\nIts just like boring\nAnd now its one of the best\nHama almaa2004 ah improvement eh aikan mi bunela dhiny\nThankiu liveee…… ❤❤❤❤..\nAnd alhuganduge name kiyaairu 2004 nulai kiyun edhen….\nhehehehe….e keeve 2004 nulaa kiyan v\nVrh salhi. ?ly\nBecause mi site ga vaahaka liyan register koh dhiny alhuganduge frnd eh…. E kujjaa liyefa in ehcheheee…. and fahun neh eythi change kureveykah☺\nnyc part dear maasha allah….whn next\nThankiu hudher❤❤… next part thankolheh las vedhaane… sorry for that\nyes yes, vishaal chipeh jahaafa aalaa salaamaih kurey, vvvvvvreethi masha allah….avahah nxt part up kohdhehchey..alhe aalaa ge life halaaku nukohlahchey,,,,,eyrun vvv hadi vaane…plyz vishaal aalaaa protect kurey\nHehehehe…. thanks for the idea dear…. i have plans for aala…. keeep reading… luv yuh❤\n5 years ga v kameh han’dhaan hunnaane kanneynge. Adhi amudhun bappa badhalu vun.Anyway nyc♥?\nހިތާމަ އެހެނިހެން ލޯބި February 2, 2019


Rasool ge Sunnathah thabaavun: Sheikh Asif Moosa | #Dhiislam\nކީރިތި ރަސޫލާގެ ސުންނަތަށް ތަބާވުން: އައްޝައިޚް ޢާޞިފް މޫސާ\n3 years ago |0comment| July 15, 2015 |\nމިއީ ކޮންމެ ހޯމަދުވައެއްގެ މަޣްރިބް ނަމާދަށްފަހު ޖަލާލުއްދީން މިސްކިތުގައި ބާއްވާ އައްޝައިޚް ޢާޞިފް މޫސާގެ ތަވްހީދު ކްލާސްތަކުގެ ތެރެއިން ކީރިތި ރަސޫލާގެ ސުންނަތައް ތަބާވުމާ ގުޅޭ ގޮތުން ނެންގެވި ކްލާހުގެ ޚުލާސާއެކެވެ.\nރަސޫލާއަށް ތަބާވުމުގެ މުހިއްމުކަން:\nރަސޫލާއަށް ކިޔަމަންވެއްޖެ މީހަކީ މާތްﷲ އަށް ތަބާވެއްޖެމީހެކެވެ. އެކަލޭގެފާނުގެ ސުންނަތަށް ތަބާވުމަކީ ދުނިޔޭގެ ބާއްޖަވެރިކަމާއި ރަހްމަތް އެމީހަކަށް ލިބެނެ ކަމެކެވެ. އެކަލޭގެފާނު ގެންނެވި ކަންތައްތަކަށް ތަބާވެ އެގޮތުގައި ހުރުމަކީ މާތްﷲގެ ލޯބިލިބޭނެކަމެކެވެ. އެކަލޭގެފާނަށް ތަބާވުމަކީ މީހާ މާތްﷲ ދެކެލޯބިވާކަމަށް ކުރާ ދަޢުވާގެ ތެދުކަން އެނގޭނެކަމެއްވެސް މެއެވެ. އަދި އެއީ އެމީހެއްގެ ފާފަތައްފުހެވޭކަމެއްވެސް މެއެވެ. މާތްﷲ ވަހީކުރައްވާފައިވެއެވެ. “ކަލޭގެފާނު ވިދާޅުވާށެވެ! ތިޔަބައިމީހުން ﷲދެކެ ލޯބިވާކަމުގައިވަނީނަމަ ތިމަންކަލޭގެފާނަށް ތަބާވާށެވެ. އޭރުން ﷲ ތިޔަބައި މީހުންދެކެ ލޯބިވެވޮޑިގަންނަވާނެއެވެ.އަދި ތިޔަބައިމީހުންގެ ފާފަތައް ފުއްސަވައިދެއްވާނެއެވެ. ﷲއީ ގިނަގިނަ އިން ފާފަ ފުއްސަވާ ރަހީމްވަންތަ ރަސްކަލާނގެއެވެ.”\nރަސޫލާގެ އަމުރުފުޅުތަކަށް ކިޔަމަންނުވާނަމަ..:\nއެކަލޭގެފާނުގެ ބަސްފުޅުތަކަކީ މާބޮޑުކަމެއްކަމުގައި ނުވަތަ މާބޮޑު އެއްޗެއްކަމުގައި ނުދެކޭ މީހުންނައް މާތްﷲ ޚަބަރުދެއްވަނީ ބޮޑު ފިތުނަވެރި ކަމެއް ނުވަތަ ވޭންދެނިވި ޢަޛާބެއް އަތުވެދާނެކަމުގެ ބިރުވެރިކަމުންނެވެ. ﷲ ވަހީކުރައްވާފައިވަނީ “..ފަހެ އެކަލޭގެފާނުގެ އަމުރުފުޅާ ޚިލާފުވެއްޖެމީހުނަށް ކުރިމަތިވެދާނެ ފިތުނައަކަށް ނުވަތަ ޢަޛާބަކަށް ބިރުވެތިވާށެވެ.”\nމީގެ މިސާލަކީ އުހުދު ހަނގުރާމައިގެ ދުވަހު މުސްލިމުންނަށް މާތްﷲ ނަސްރު ދެއްވުމަށްފަހު އެނަސްރު ބަދަލްވެގެން ދިޔަގޮތެވެ. ރަސޫލާކުރެއްވި ކުޑަ އަމުރުފުޅަކަށް ތަބާނުވުމުންނެވެ. އެއީ ރަސޫލާގެ އަމުރުފުޅެއް ނާންނަ ހިނދުގައި ފަރުބަދައިން ނުފޭބުމަށް ކުރެއްވި އަމުރުފުޅަށް ސަހާބީބޭކަލުން ތަބާނުވުމުންނެވެ. އެބޭކަލުންނަށް ޢަނީމާ މުދާތަށް އެއްކުރައްވަން ފެއްޓެވުމުން އެބޭކަލުންނަށް ހީފުޅުވީ އެއަމުރުފުޅު ނިމުނީކަމަށެވެ. މި އަމުރުފުޅުގައި ނުހިފުމުގެ ސަބަބުން މުސްލިމުންނަށް ބައިވަރު ގެއްލުންތަކެއްލިބުނެވެ. އެހެންކަމުން އެކަލޭގެފާނުގެ ސުންނަތަށް ތަބާވާށެވެ.\nއެކަލޭގެފާނަށް ތަބާވާންވީ ސަބަބު:\nއެކަލޭގެފާނަށް ތަބާވުމަކީ އަޅުގަނޑުމެންގެ މައްޗަށް އޮތް ހިދާޔަތް އަދި އެކަލޭގެފާނަށް ނުކިޔަމަންތެރިވުމަކީ އަޅުގަނޑުމެންގެ މައްޗަށް އޮތްމަގުފުރެދުމެވެ.\nއެއީ މާތްﷲ ވަހީ ކުރައްވަފައިވަނީ ކީރިތި ރަސޫލާގެ ގޮތަށް ތަބާނުވެއްޖެ މީހާ ތަބާވާނީ އެމީހާގެ ހަވާނަފްސަށެވެ.\n“ފަހެ އެބައިމީހުން ކަލޭގެފާނަށް އިޖާބަނުދޭނަމަ، އެބައިމީހުން ތަބާވާކަން ކަށަވަރީ އެބައިމީހުންގެ ހަވާނަފްސުގެ އެދުންތަކަށެވެ.އަދި މާތްﷲގެ ހަޟަރަތުން ތެދުމަގާ ނުލައި އެމީހާގެ އަމިއްލަ އެދުމަށް ތަބާވެއްޖ މީހާއަށްވުރެ މަގުފުރެދުންބޮޑީ ކާކުހެއްޔެވެ؟….”\nއެކަލޭގެފާނުގެ ސުންނަތަށް ތަބާވެވޭނެ ގޮތް:\nއެހެންކަމުން އަޅުގަނޑުމެން އިޚްތިޔަރު ކުރަންޖެހޭނީ ރަސޫލާގެ ގޮތެވެ. އަދި އެކަލޭގެފާނު އުޅުއްވިގޮތަކީ އަސްލަކަށް ބަލައިގެން އެގޮތަށް އުޅެން މަސައްކަތްކުރަން ޖެހެއެވެ.އެއީ އެންމެ ރިވެތި ގޮތެވެ. މާތްﷲ ވަހީ ކުރައްވާފައިވެއެވެ.\n“ހަމަކަށަވަރުން ﷲގެ ރަސޫލާގެ ކިބައިގައި ތިޔަބައިމީހުންނަށް ރިވެތި ނަމޫނާއެއްވެއެވެ…”.\nރަސޫލާ އަޅުކަންތައް ތައްކުރެއްވުމުގައި ބަޔާންކޮށްދެއްވި ގޮތް ހަނދާންކޮށް ދަސްކޮށް އަދި އެގޮތަށް އަޅުކަން ކުރަން ޖެހެއެވެ. އެގޮތުން އެކަލޭގެފާނު ނަމާދާމެދު އެންގެވީ “ތިޔަބައިމީހުން ތިމަންކަލޭގެފާނު ނަމާދު ކުރެއްވީތީ ދުށްގޮތަށް ނަމާދުކުރާށެވެ. “އެހެންކަމުން އަޅުގަނޑުމެން ނަމާދުކުރަންޖެހޭނީ އެކަލޭގެފާނު އެންގެވިގޮތަށެވެ. ހައްޖު، ރޯދަ އަދި ޒަކާތުގެ އަޅުކަންވެސް އަދާކުރަންޖެހޭނީ އެކަލޭގެފާނު އެންގެވި ގޮތަށެވެ.\nއެހެންނޫންނަމަ އެއަމަލަކީ ރައްދުކުރެވޭނެ، ޤަބޫލުނުކުރެވޭނެ އަމަލެކެވެ. އިލްމު ހޯދުމަކީ ކޮންމެ މުސްލިމެއްގެ މައްޗަށް ވާޖިބެކެވެ. އެ އަޅުކަންތައް އަދާކުރަންޖެހޭ މިންވަރު ދަސްކުރުމަކީ ވާޖިބެއް، އެހެންނޫނީ އެ އަޅުކަންތަކަކީ ބޭކާރު ޤަބޫލުވެވިގެން ނުވާ އަމަލްތަކެއްކަމުގައި ވެދާނެއެވެ. ފަރުޟު5ނަމާދާއި ރޯދަ ހިފާނެ ގޮތާއި ޒަކާތްއަދާކުރާނެ ގޮތް (އަޅުކަން އަދާ ކުރާނެ ގޮތް) އަދި މަބްރޫރު ހައްޖެއް ވުމަށްޓަކައި އެކަލޭގެފާނު އެންގަވި ގޮތް ދަސްކުރަންޖެހެއެވެ.\nއެކަލޭގެފަނު އަންގަވަފައިވަނީ ސުންނަތް ދޫކޮއްފި މީހަކީ މުސްލިމުންގެ ތެރެއިން ވާބައެއްނޫންކަމުގައެވެ. އެކަލޭގެފާނު ހަދީޘްކުރެއްވިއެވެ.\n“ތިމަސްކަލޭގެފާނު ތިޔަބައިމީހުންނަށް2އެއްޗެއް ދޫކުރައްވާފައި ވަޑައިގަންނަވަމެވެ. އެއީ ކީރިތި ޤުރްއާނާއި ތިމަންކަލޭގެފާނުގެ ގޮތެވެ. މިދެއެއްޗަށް ތަބާވެއްޖެކަމުގައިވަނީނަމަ ތިޔަބައިމީހުން ދުވަހަކުވެސް މަގުފުރެދިގެން ނުދާނެއެވެ.”


ދަންނާށެވެ. ﷲ ތިބާއަށް ރަޙްމަތް ލައްވާށި! – ތިން އަޞްލުގެ ޝަރަޙަ6– DhiSalafiyyah\nދަންނާށެވެ. ﷲ ތިބާއަށް ރަޙްމަތް ލައްވާށި! – ތިން އަޞްލުގެ ޝަރަޙަ 6\n10/10/2012 ޢަޤީދާއާއި ފިރުޤާތައްއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު\nاِعْلَمْ رَحِمَكَ اللهُ أنَّهُ يَجِبُ عَلَيْنَا تَعَلُّمَ أرْبَعِ مَسَائِلَ\nދަންނާށެވެ. ﷲ ތިބާއަށް ރަޙްމަތް ލައްވާށި! ހަމަކަށަވަރުންވެސް އަހަރެމެންގެ މައްޗަށް ހަތަރު ކަމެއް އުނގެނުން ވާޖިބުވެގެންވެއެވެ.\nމުޞައްނިފު ރަޙިމަހުﷲގެ ބަސްފުޅު اِعْلَمْ رَحِمَكَ اللهُ (ދަންނާށެވެ. ﷲ ތިބާއަށް ރަޙްމަތް ލައްވާށި!) އަކީ މިރިސާލާ ކިޔާ މީހުންނަށް އަމާޒުކުރެވިފައިވާ ދުޢާއެކެވެ. ޝައިޚުގެ ގިނަ ލިޔުންތަކުގައި ފެށުމުގައި މިފަދަ ޢިބާރާތްތައް ބޭނުންކުރައްވާފައިވެއެވެ. މިސާލަކަށް މިފަދަ ޢިބާރާތްތަކެވެ. “ކަރީމްވަންތަ ﷲ، މަތިވެރިވެގެންވާ ޢަރުޝީގެ ރައްބުގެ ޙަޟްރަތުން އަހަރެން މި އެދެނީ ދުނިޔޭގައި އަދި އާޚިރަތުގައި ތިބާ ރައްކާތެރިކުރެއްވުމަށެވެ.” “ދަންނާށެވެ. ﷲ ތިބާއަށް އެއިލާހަށް ކިޔަމަންތެރިވުމުގެ މަގަށް އިރުޝާދުދެއްވާށި!” “ﷲތިބާއަށް ރަޙްމަތް ލައްވާށި!”\nاِعْلَمْ (ދަންނާށެވެ!) މިކަލިމަ ޢާއްމުގޮތެއްގައި ބޭނުންކުރަނީ މުޚާޠަބުކުރެވޭ މީހާ ތަންބީހުކުރުމަށް ނުވަތަ ހުޝިޔާރު ކުރުމުގެ މަޤްޞަދުގައެވެ. ބުނަންއުޅޭ އެއްޗަކާމެދު އަޑުއަހާމީހާގެ ސަމާލުކަން ހޯދައިގަތުމުގެ ބޭނުމުގައެވެ. ވާހަކަދައްކާ މީހާ އަޑުއަހާމީހާގެ ސަމާލުކަން ހޯދުމަށްޓަކައި މިފަދަ ލަފްޒުތައް ބޭނުންކުރުމަކީ ވަރަށް މުހިއްމުކަމެކެވެ. މާތް ނަބިއްޔާ ޞައްލަﷲ ޢަލައިހި ވަސައްލަމަވެސް ޞަޙާބީންނާ ވާހަކަފުޅުދެއްކެވުމުގައި މިފަދަ އުޞޫލުތައް ބޭނުންކުރެއްވިއެވެ. ” أَلَا أُنَبِّئُكُمْ بِأَكْبَرِ الْكَبَائِرِ ؟” ބޮޑެތި ފާފަތަކުގެ ތެރެއިން އެންމެބޮޑު ފާފައިގެ ވާހަކަ ތިޔަބައިމީހުންނަށް ބުނެނުދެއްވަންހޭ؟ “أَتَدْرُونَ مَاذَا قَالَ رَبُّكُمْ؟” ތިޔަބައިމީހުންގެ ރައްބު ވަޙީކުރެއްވީ ކީކޭކަން ތިޔަބައިމީހުންނަށް އެނގޭހެއްޔެވެ؟ “أَتَدْرُونَ مَا الْغِيْبَة؟” ނެތިމޮށުމަކީ ކޮބައިކަން ތިޔަބައިމީހުންނަށް އެނގޭހެއްޔެވެ؟ މިފަދަ އެތައް ޢިބާރާތްތަކެކެވެ. މިއީ ވާހަކަ ދައްކަން ފަށައިގަތުމުގެ ކުރީގައި ވާހަކައާ އެކަށޭނެ މުޤައްދިމާއަކުން މުޚާޠަބު ކުރެވޭ މީހުން އިންތިބާހު ކުރުވުމުގެ އުކުޅެކެވެ.\nاِعْلَمْ (ދަންނާށެވެ!) އޭ މިއޮތް ކަލިމައިގެ މުރާދަކީ އެއްޗެއް އޭތި އޮންނަންވާ ޙަޤީޤީ ގޮތުގައި ލިބިގަތުމެވެ. ޔަޤީން ކަމާއެކު ދެނެގަތުމެވެ. އެއްޗެއް އޮންނަންވާ ޙަޤީޤީ ގޮތާ ޚިލާފަށް ލިބިގަންނަ ލިބިގަތުމަށް ކިޔަނީ ޖަހުލެވެ. ނުވަތަ ޖާހިލުކަމެވެ. އެއީ ޢިލްމުގެ އިދިކޮޅެވެ. އިންސާނާ ލިބިގަންނަ ލިބިގަތުން ހަބަޔަކަށް ޢިލްމުވެރިން ބައްސަވާފައިވެއެވެ. އެއީ\nހ- ޢިލްމު: އެއީ އެއްޗެއް އޭގެ ފުރިހަމަ ގޮތުގައި ޔަޤީންކަމާއެކު ލިބިގަތުމެވެ.\nށ- ޝައްކު: އެއީ އޭގައި ދެއަތަށް ކިރުން ހިމެނޭ، އަދި އޭގައި އެންމެ ރަނގަޅީ ކޮން ގޮތެއްކަން ކަނޑައަޅަން ނޭނގޭ ގޮތަށް ލިބިގަންނަ ލިބިގަތުމެވެ. ދެއެއްޗެއްގެ ދެމެދުގައި ތާށިވާ ތާށިވުމެކެވެ.\nނ- ހީ: (ޡައްނު) – އަކީ އޭގައި ދެއަތަށް ކިރުން ހިމެނޭ، އަދި އޭގައި އެންމެ ރަނގަޅީ ކޮންގޮތެއްކަން ކަނޑައަޅަން އިނގޭ ގޮތަށް ލިބިގަންނަ ލިބިގަތުމެވެ. އެގޮތުން ދެއެއްޗެއްގެ ދެމެދުގައި ތާށިވެ، އެންމެ ރަނގަޅުގޮތް ކަނޑައެޅުމާ ހަމައަށް ވާޞިލްވެވިއްޖެނަމަ އެ ވާޞިލްވެވުނު ރާޖިހު ގޮތަކަށް ކިޔެނީ ހީ ނުވަތަ ޡަންނެވެ. މަރުޖޫޙު ގޮތަށް ކިޔަނީ ވަހުމެވެ.\nރ- ވަހުމް: އަކީ އޭގައި ދެއަތަށް ކިރުން ހިމެނޭ ގޮތުގައި ލިބިގަންނަ ލިބިގަތުމެވެ. އަދި އޭގެ ތެރެއިން މަރުޖޫޙު ގޮތެވެ.\nބ- ކުޑަ ޖަހުލު- (ޖަހްލުލް ބަސީޠު) އެއީ އެއްކޮށް ލިބިގަންނަންޖެހޭ އެއްޗެއްގެ އޭތި ލިބިގަންނަންޖެހޭ ގޮތުގައި ލިބިނުގަތުމެވެ. ނުވަތަ އޭގެން ބައެއް ލިބިގަތުމެވެ.\nޅ- ބޮޑު ޖަހުލު – (ޖަހުލުލް މުރައްކަބު) އެއީ އެއްޗެއް އެއްޗެއް ލިބިގަންނަންޖެހޭ އޭގެ ޙަޤީޤަތާ ދިމާ އިދިކޮޅަށް ލިބިގަތުމެވެ.\nލިޔުންތެރިޔާ ރަޙިމަހުﷲ ގެ ބަސްފުޅު رَحِمَكَ اللهُ ތިބާއަށް ﷲ ރަޙްމަތްލައްވާށި! އަކީ ރިސާލާ ކިޔާމީހާއަށް ކުރައްވާފައިވާ ދުޢާއެކެވެ. އޭގެ މުރާދަކީ ތިބާގެ ފާފަތައް ފުއްސަވައި މުސްތަޤްބަލުގައި ތިބާ ތެދުމަގުގައި ސާބިތުވުމަށް ތައުފީޤު ދެއްވުން އެދި ﷲ އަށް ކުރެވޭ ދުޢާއެކެވެ. ޢިލްމުވެރިން އެބައިމީހުންގެ ދަރިވަރުންނަށް ރަޙްމަތްލެއްވުމަށް އެދި ދުޢާކުރުމުން ދޭހަވަނީ އިސްލާމްދީނުގެ ޢިލްމު އުނގެނުމުގައި ﷲ ސުބްޙާނަހޫ ވަތަޢާލާގެ ރަޙްމަތުގެ މުހިއްމުކަމެވެ. މީސްތަކުންނަށްޓަކައި ރަޙްމަތްލެއްވުމަށް އެދި ދެންނެވުމާއި އެބައިމީހުންނަށްޓަކައި ދުޢާކުރުމާއި، ނަޞީޙަތްދިނުމަކީ ޢިލްމުވެރިންގެ މަގެވެ. އެހެނީ އެބޭކަލުންނަކީ ނަބީބޭކަލުންގެ ވާރުތަވެރިންނެވެ. ނަބީބޭކަލުން ވެވަޑައިގެންފައިވަނީ މީސްތަކުންނަށްޓަކައި އެންމެ ބޮޑަށް ނަޞީޙަތްދެއްވި ބޭކަލުން ކަމުގައެވެ. އިމާމު އަޙްމަދު ރަޙިމަހުﷲ ޛިންދީޤުންނަށް ރައްދު ދެއްވަމުން ވިދާޅުވެފައިވެއެވެ.\nالحَمْدُ للهِ، الذي جَعلَ في كل زمانٍ فترة مِن الرسلِ بَقَايَا من أهْل العِلم، يَدعُونَ من ضل إلى الهُدى ويَصبرُون مِنهم على الأذى، يُحيونَ بكتَاب الله المَوتَى ويُبَصِّرُون بنور الله أهل العَمى، فكم مِن قتيلٍ لإبليسَ أحيوه وكَم من تَائِه ضَال قد هَدوه، فما أحسَنَ أثرَهُم على الناسِ و مَا أقبَحَ أثرُ الناس عليهم.\n“ޢިލްމުގެ އަހުލުވެރިންގެ ތެރެއިން ކޮންމެ ޒަމާނެއްގައި ރިސާލަތު ފޯރުކޮށްދޭމީހުންތަކެއް ލެއްވި ﷲ އަށް ޙަމްދު ހުއްޓެވެ. އެބައިމީހުން، މަގުފުރެދިފައިވާ މީހުންނަށް ތެދުމަގަށް ގޮވާލައެވެ. އަދި އެގޮވާލެވޭ މީހުންގެ ކިބައިން ކުރިމަތިވާ ތުރާތަކަށް ކެތްތެރިވެއެވެ. (ހިތްތަށް) މަރުވެފައިވާ މީހުން ﷲ ގެ ފޮތުގެ ޛަރީއާއިން ދިރުވައެވެ. އަދި (ހިތް) ކަނުވެފައިވާ މީހުން ﷲ ގެ ނޫރުގެ(އިސްލާމްދީނުގެ) ޛަރީއާއިން ފެންނަގޮތް ހަދައެވެ. އެބައެއް (ގެ ހިތް) އިބިލީސް މަރާލާފައިވާ ކިތަންމީހުން އެބައިމީހުން ދިރުވައިފިހެއްޔެވެ! މަގު ގެއްލިގެން މަގުފުރެދިގެން ދިޔަ ކިތައްމީހުންނަށް އެބައިމީހުން ތެދުމަގު ދައްކައިފިހެއްޔެވެ! މީސްތަކުންގެ މައްޗަށް އެބައިމީހުންގެ ސަބަބުން ކުރާ އަޘަރުގެ ހެޔޮކަމާއެވެ! އަދި އެބައިމީހުންގެ މައްޗަށް މީސްތަކުންގެ ސަބަބުން ކުރާ އަޘަރުގެ މުޑުދާރުކަމާއެވެ!”\nމާނައަކީ، މީސްތަކުންނާމެދު އެބައިމީހުން ހެޔޮކޮށް ކަންތައްކުރާ ޙާލުވެސް ގިނަ މީސްތަކުން އެބައިމީހުންނާމެދު ކަންތައްކުރަނީ ގޯސްކޮށެވެ.\nލިޔުންތެރިޔާ ރަޙިމަހުﷲ ގެ ބަސްފުޅު أنَّهُ يَجِبُ عَلَيْنَا تَعَلُّمَ أرْبَعِ مَسَائِلَ ހަމަކަށަވަރުންވެސް އަހަރެމެންގެ މައްޗަށް ހަތަރު ކަމެއް އުނގެނުން ވާޖިބުވެގެންވެއެވެ. ގެ މުރާދަކީ ކޮންމެ މުކައްލަފެއްގެ މައްޗަށް ދެނެގަތުން ކޮންމެހެން ވާޖިބުވެގެންވާ ކަންތައްތަކެއްގެ ވާހަކަ ބަޔާންކުރުމެވެ. ޢައިނީ ވާޖިބުތަކެވެ. އަދި ހަމަ އެހެންމެ ކިފާއީ ވާޖިބުތައްވެސް މީގައި ޝާމިލުވެއެވެ. މިއީ ހުރިހާ މުސްލިމުންގެ މައްޗަށް ވާޖިބުވެގެންވާ ވާޖިބުވުމެކެވެ. އަންހެނުންނާއި ފިރިހެނުންގެ މައްޗަށެވެ. މިނިވަނުންނާއި އަޅުންގެ މައްޗަށްވެސް މެއެވެ.\nވާޖިބަކީ އިޞްޠިލާޙީގޮތުން ބަލާއިރު އެއީ އެކަން ކުރާމީހާއަށް ޘަވާބު ލިބޭ އަދި ނުކޮށް ދޫކޮށްލާމީހާއަށް ޢަޛާބު ލިބޭ ކަންތައްތަކެވެ. މިތާނގައި މުރާދަކީ މި ހަތަރު މައްސަލާ ތިބާ ދަސްކޮށްފިނަމަ ތިބާއަށް ޘާވާބު ލިބޭނެއެވެ. އަދި ތިބާ މި ހަތަރު މައްސަލަ ދަސްނުކޮށް ދޫކޮށްލައިފި ނަމަ ތިބާއަށް ޢަޛާބު ލިބޭނެއެވެ. އޭގެ މާނައަކީ ދަސްކުރަން މިއުޅޭ ކަންތައްތަކަކީ އިސްލާމްދީނަށް ޢަމަލުކުރުމަށްޓަކައި ކޮންމެހެން އެނގެންޖެހޭ އެދީނުގެ ޟަރޫރީ ޢިލްމުގެ ތެރެއިން މިންވަރެކެވެ. ޢަމަލުކުރުމަށްޓަކައި ފުރަތަމަ ވަނީ ޢިލްމު އުނގެނުމެވެ. އެހެނީ ޢަމަލު ބިނާވާނީ ޢިލްމުގެ މައްޗަށެވެ. ޢިލްމާނުލާ ޢަމަލުކުރާންވީ ޞައްޙަގޮތެއް ނޭނގޭނެއެވެ.\n“الرد علي الزنادقة والجهمية” للإمام أحمد ص 6-7


މިޞްރަށް ޒިޔާރަތްކުރާނަމަ، ކޮންމެހެންވެސް ބަލައިލުން ލާޒިމު ބައެއް ތަންތަން\nޙުސައިން އަފްޝަން7ނޮވެމްބަރު 2019 08:24\nމިޞްރަކީ އިންސާނީ ޙަޟާރަތަށް އަލިވިލުމާ ހަމައިން އިންސާނީ ތާރީޚުގެ މުހިއްމު ބައެކެވެ. އިންސާނީ ތާރީޚުގެ މޫތައް، އަދި އިންސާނީ އުފެއްދުންތެރިކަމާއި ޙަޟާރީ ކާމިޔާބުގެ ރަމްޒުތައް އެބިމެއްގައި ފެންނާންހުރި ބިމެއް ކަމުގައި މިޞްރުގެ ބިންވެއެވެ. މިދެންނެވި ސަބަބަށްޓަކައި މިޞްރަކީ "އުންމުއް ދުންޔާ" ނުވަތަ ދުނިޔޭގެ މަންމަ ކަމުގައި ޢަރަބިން ބުނެއުޅެއެވެ. މިޞްރަކީ ޤަދީމީ ޙަޟާރަތެއްގެ ލިބިފައިވާ ދިގު ތާރީޚެއް އޮތް ޤައުމެއް ކަމުން، އެޤައުމުގައި މިތާރީޚު ރަމްޒުކޮށްދޭނެ އާސާރުތައް އެބަހުއްޓެވެ. އެއިން މުހިއްމު ބައެއް އާސާރުތަކަކީ މިޞްރަށް ޒިޔާރަތްކުރާނަމަ އެތަންތަނެއް ބަލައިލުން މުހިއްމު އާސާރީ ބިނާތަކެވެ.\nމިޞްރޭ ބުނުމާއެކު، ޚިޔާލަށް އަންނަ ތަޞައްވުރަކީ މިޞްރާ ގުޅިފައިވާ މިޞްރުގެ ރަމްޒެއްގެ ގޮތުގައި ހިމެނިފައިވާ، ޤަދީމީ ދުނިޔޭގެ ޢަޖައިބުތަކުގެ ތެރޭގައި ހިމެނޭ ޖީޒާގެ އަހުރާމުތަކެވެ. ޖީޒާގެ އަހުރާމުތަކަކީ އިންސާނީ އުފެއްދުންތެރިކަމާއި ކުޅަދާނަ ކަމުގެ ރަމްޒުތަކެކެވެ. ޚޫފޫގެ އަހުރާމު ނުވަތަ ގީޒާގެ ބޮޑު އަހުރާމަކީ ދުނިޔޭގައި ފާހަގަކޮށްލެވޭ އާސާރީ ބިނާތަކުގެ ތެރޭގައި ހިމެނޭ ބިނާއެކެވެ. މިޞްރުގެ އާސާރީ ތަންތަނާއި ތަކެތި ދިރާސާކުރައްވާ ބައެއް ބޭފުޅުން ދެކެވަޑައިގަންނަވާ ގޮތުގައި މިބިނާ ބިނާކުރެވިފައިވަނީ 10 އަހަރާއި 20 އަހަރުގެ މުއްދަތެއްގެ ތެރޭގައެވެ. މިބިނާގެ ތާރީޚަށް ބަލާއިރު މިބިނާއަކީ ޢީސާގެފާނު ދުނިޔޭގެ އަލިކަން ދެކެވަޑައިގަތުމުގެ 2560 އަހަރުކުރިން ބިނާކުރެވިފައިވާ ބިނާއެއް ކަމުގައިވެސް ބައެއް ދިރާސާކުރާ ބޭފުޅުން ދެކެވަޑައިގަންނަވައެވެ.\nއަސްވާނަކީ މިޞްރަށް ޒިޔާރަތްކުރާ ކޮންމެ މީހަކުމެ، ޒިޔާރަތްކުރުން ލާޒިމު ސަރަހައްދެކެވެ. މިޞްރުގެ ސޫދާނާވީ ފަޅީގައި އޮންނަ މިސަރަހައްދަކީ ވަރަށް ގިނަ އާސާރީ ބިނާތަކާއި ތަކެތި ފެނިފައިވާ ސަރަހައްދެކެވެ. މިސަރަހައްދުގައި ހުރި ބިނާތަކުގެ ތެރެއިން އެންމެ ފާހަގަކުރެވޭ އެއް ބިނާއަކީ އަބޫ ސިންބަލެވެ. އަބޫ ސިންބަލަކީ ރަމްސީސު2ބިނާކުރެއްވި ބިނާއެކެވެ. މިތަނަކީ ޤަދީމީ އިންޖިނިއަރިންގެ ކުޅަދާނަކަމާއި ކުރިއަރާފައިވާ މިންވަރު ރަމްޒުކޮށްދޭ ބިނާއެކެވެ. މިޞްރުގައި ހުރި ހުރިހާ ޤަދީމީ ބިނާއަކަށްވުރެ އަބޫ ސިންބަލުގައި ހިމެނޭ ދެފައްޅި ރީތިވެފައި ފުރިހަމަކަމުގައި ދެންނެވިދާނެއެވެ. މިބިނާތަކުގެ ރީތިކަމާއި ފުރިހަމަކަން ތަޖުރިބާކުރެވޭނީ އެބިނާތަކަށް ގޮސްލައިގެންނެވެ.\nޤަދީމީ މިޞްރު ޙަޟާރަތުގެ އުފެއްދުންތެރިކަމާއި ބިނާކުރުވަނިވި ޚިޔާލީ މުއްސަނދިކަމުގެ ޢަލާމާތެއް ކަމުގައި އީޒީސްގެ ފައްޅި ހިމެނޭނެއެވެ. އެއީ އެފައްޅީގައި ހުރި ކުރެހުންތަކާއި ކަޑައިނެގުންތަކުގެ ފުރިހަމަކަމާއި އެބިނާގެ ފަރުމާވެރިކަމުގެ ކަވިކަން ފަދަ ކަންކަމަކީ އެބިނާ ފުރިހަމަވުމުގެ އެއް ސަބަބެވެ. މިބިނާއަކީވެސް އަސްވާނުގައި ހުންނަ ބިނާއެކެވެ. ޔުނެސްކޯގެ އެހީތެރިކަމާއެކު، އެބިނާވެސް ކުރިން ހުރި ރަށުން އެހެން ރަށަކަށް ގެންގޮސްފައިވަނީ ނާޞިރު ކޯރުގެ ފެންގަނޑު އުސްވެ، އެބިނާއަށް ލިބިދާނެ ގެއްލުމަކުން ސަލާމަތްކުރުމަށެވެ. އެހެންކަމުން މިބިނާއަކީ މިޒަމާނުގެ ކުރިއެރުމާއި ޤަދީމީ ޒަމާނުގެ އުފެއްދުންތެރިކަމުގެ އަލިގަދަ ނަމޫނާއެއް ކަމުގައިވެސް ބެލެވޭނެއެވެ.\nއަލްއަޒުހަރު މިސްކިތަކީ ދުނިޔޭގައި ހުރި އެންމެ ގިނަ ދުވަސްވި ޖާމިޢާތަކުގެ ތެރޭގައި ހިމެނޭ ޖާމިޢާއެކެވެ. އަލްއަޒްހަރު މިސްކިތަކީ އެންމެ ފުރަތަމަ އަލްއަޒުހަރު ޔުނިވަރސިޓީ ހިންގި މިސްކިތެކެވެ. އެމިސްކިތް މިހާރުވެސް ފެންނަން އެބަހުއްޓެވެ. އެމިސްކިތުގައި މިހާރުވެސް އަޒުހަރުގައި އެންމެ އިހުގައި ހިންގި ފަދަ ޢިލްމީ ޙަލަޤާތު ކުރިއަށް ގެންދެއެވެ. އިސްލާމީ ތާރީޚުގައި ޢިލްމު ކުރިއަރަމުން އައި ގޮތާއި އިސްލާމީ ދުނިޔޭގައި ފިކުރީ އަދި ޢިލްމީ މައިދާނުގައި މިޞްރުގެ މަރުކަޒީ ދައުރުގެ ރަމްޒެއް ކަމުގައި ބެލެވޭ އަޒުހަރު މިސްކިތަށް ޒިޔާރަތްނުކޮށް މިސްރަތްކުރާ ޒިޔާރަތެއް ފުރިހަމަނުވާނެއެވެ.\nމިޞްރަކީ ހަމައެކަނި ޤަދީމީ ފިރުޢައުނީ ޙަޟާރަތުގެ ވާހަކަތައް ބުނެދޭ ބިމެއް ނޫނެވެ. މިޞްރުން ބުނެދޭ ވާހަކަތަކުގެ ތެރޭގައި އިސްލާމީ ޙަޟާރަތުގެ ވާހަކަތައް ހިމެނެއެވެ. އެގޮތުން ޞަލާޙުއްދީނުލް އައްޔޫބީއާއި ޡާހިރު ބޭބުރޭސްގެ އިތުރުން އިސްލާމީ ތާރީޚުގައި މުހިއްމު އެތައް ޝަޚުޞިއްޔަތެއްގެ ވާހަކަ މިޞްރު ބުނެދޭނެއެވެ. ޤާހިރާގެ ޤަލްޢާއަކީ މިފަދަ އެތައް ވާހަކައެއް ހިއްސާކުރާނެ ޢިމާރާތެކެވެ. ޤާހިރާގެ ވަށައިގެން އިހުގައި އޮތް މިކޯއްޓޭއަކީ ޞަލާޙުއްދީނުލް އައްޔޫބީ ބިނާކުރެއްވި ކޯއްޓޭއެކެވެ. އެއީ ޞަލީބީ ހަނގުރާމަވެރިން ކިބައިން ޤާހިރާއާއި އެޝަހަރާ އަލަށް ގުޅުވައިލެވުނު އަޔޫބިދު ހިމާޔަތްކުރެއްވުމަށް އެޅުއްވި ފިޔަވަޅެކެވެ. މިހާރު މިކޯއްޓޭގައި ގިނަ ޢަދަދަކަށް މިސްކިތް އެބަހުއްޓެވެ. މިކޯއްޓޭގެ އެންމެ މަތީގައި ހުންނަ މިސްކިތަކީ މިކޯއްޓޭގައި ހުރި މިސްކިތްތަކުގެ ތެރެއިން އެންމެ ރީތި އަދި ފުރިހަމަ މިސްކިތެވެ.\nމިޞްރަކީ ދިގު ތާރީޚެއް ލިބިފައިވާ، މުހިއްމު ޤައުމެކެވެ. އެޤައުމުގައި ޒިޔާރާތްކޮށް ބަލައިލާނެ ތަންތަން ބައިވަރު އެބަހުއްޓެވެ. އޭގެ ތެރެއިން މުހިއްމު ދެތިން ތަނެއް މިނަންގަތީއެވެ. ނަމަވެސް ދަންނަވާނުލެވި ދޫކޮށްލެވިފައިވާ ކޮންމެ ތަނަކީވެސް ހަމަ ބަލައިލުން މުހިއްމު ތަންތަނެވެ. މިސްކިތްތަކާއި، ޤަދީމީ ޙަޟާރަތުގެ އާސާރުތަކާއި، ކޯއްޓޭތަކާއި ގަނޑުވަރުތައް މަދުނުވާ މިންވަރަކަށް އެޤައުމުގައި ހުންނާނެއެވެ. ޗުއްޓީއަކަށް ޒިޔާރަތްކުރުމަށް މިޞްރަކީ ވަރަށް އެކަށޭނެ ޤައުމެކެވެ.\nފަތުރުވެރިން ދަތުރުފަތުރު މިޞްރު ދިވެހިން ޒިޔާރަތް އަހުރާމް މަންޒިލް\nDecember 24, 2019 11:33:39\nސަފާރީތަކަށް ޚާއްޞަކޮށް ދިޔަނެރު ފަޅު ތަރައްޤީކުރަން ދޫކުރަނީ\nNovember 09, 2019 18:40:14\nފާރަކުން ދެފަޅިވެފައިވާ ޖަރުމަނު ރަށެއް


Season salaamaiy kuran Arsenal balikurun muhimmu: Klopp | Mihaaru\nއާސެނަލްގެ ކޯޗު ވެންގާ އާއި ލިވަޕޫލްގެ ކޯޗު ކްލޮޕް ސަލާމް ކުރަނީ.-- ފޮޓޯ: އޭއެފްޕީ\nސީޒަން ސަލާމަތްކުރަން އާސެނަލް ބަލިކުރުން މުހިއްމު: ކްލޮޕް\n04 މާޗް 2017 - 10:19\nލިވަޕޫލް (މާޗް 4) - އިނގިރޭސި ޕްރިމިއާ ލީގުގައި މިރޭ އަމިއްލަ ދަނޑުގައި ވާދަވެރި އާސެނަލާ ދެކޮޅަށް ނުކުންނައިރު ސީޒަން ސަލާމަތްކުރަން ބޭނުންވާނަމަ މޮޅުވުން މުހިއްމު ކަމަށް ލިވަޕޫލްގެ ކޯޗު ޔާގަން ކްލޮޕް ބުނެފި އެވެ.\nލީގުގެ ފަސް ވަނައިގައި ލިވަޕޫލް އޮތީ 26 މެޗުން 49 ޕޮއިންޓާ އެކު އެވެ. އާސެނަލް ހަތަރު ވަނައިގައި އޮތީ 25 މެޗުން 50 ޕޮއިންޓް ހޯދައިގެންނެވެ.\nސީޒަން ފަށައިގެން ލިވަޕޫލްގެ ފަރާތުން މޮޅު ކުޅުމެއް ފެނުނު ނަމަވެސް މި އަހަރު ފެށި ފަހުން އެ ޓީމުގެ ފޯމު ވަނީ ވަރަށް ބޮޑަށް ގެއްލިފަ އެވެ. ލީގު ކަޕާއި އެފްއޭ ކަޕުން ކެޓިއިރު، ލީގުގައި ވެސް މިއަހަރު އެ ޓީމު ވަނީ ގިނަ މެޗުތަކުން ބަލިވެފަ އެވެ.\n"އިތުރަށް ގޯސްތަކެއް ވަންދެން މަޑުކުރެވޭކަށް ނެތް. އަހަރެމެންގެ މައްސަލަތައް ދެނެގަނެ އަމިއްލަ އަށް އެކަން ރަނގަޅު ކުރަން ޖެހޭ ވަގުތު މިއީ. އެ ހުރިހާ ކަމަކަށް ވިސްނާއިރު ވެސް މޮޅުވުން މުހިއްމު މެޗެއް،" މިރޭގެ މެޗުގެ ކުރިން ކްލޮޕް ބުންޏެވެ.\nމި ސީޒަނުގައި ލީގުގެ ގަދަ ހައެއްގައި އޮތް ޓީމެއް އަތުން ލިވަޕޫލް ބަލިވެފައިނުވެ އެވެ. ގަދަ ހައެއްގައި އޮތް ޓީމުތަކާ ދެކޮޅަށް ކުޅުނު އަށް މެޗުގެ ތެރެއިން ހަތަރު މެޗުން މޮޅުވިއިރު އަނެއް ހަތަރު މެޗު ނިމުނީ އެއްވަރުވެގެންނެވެ. ކްލޮޕް ބުނީ އޭގެން މި މެޗަށް ކުރާނެ އަސަރެއް އޮތް ކަމަށް ނުދެކޭ ކަމަށެވެ.\n"އާސެނަލަކީ އެހެން ޓީމުތަކާ ތަފާތު ސްޓައިލެއްގެ ޓީމެއް. އެ ޓީމު ބަލިކުރަން ފަސޭހައެއް ނުވާނެ. ޓީމު މި ވަގުތު އޮތް ފޯމަށް ބަލާއިރު އާސެނަލާ ދެކޮޅަށް ކުޅޭއިރު އިތުރަށް ސަމާލުވާންޖެހޭ،" ކްލޮޕް ބުންޏެވެ.\nމިރޭގެ މެޗުގައި ވެސް އަނިޔާގެ ސަބަބުން ލިވަޕޫލްގެ ޑޭޔާން ލޮވްރެން އާއި ކެޕްޓަން ޖޯޑަން ހެންޑަސަން އަށް ކުޅެވުމުގެ ފުރުސަތު ކުޑަ އެވެ.\nއާސެނަލްގެ ކޯޗު އާސެން ވެންގާ ބުނީ ލީގުގެ އެއް ވަނައިގައި މި ވަގުތު އޮތް ޗެލްސީ އަތުލުމަކީ ދެން ފަސޭހަކަމަކަށް ނުވާނެ ކަމަށެވެ.\n"އެއް ވަނައިގައި އޮތް ޓީމާ އަހަރެމެންނާ ދެމެދު 13 ޕޮއިންޓް އެބައޮތް. އެ ޓީމު އަތުލަން ފަސޭހައެއް ނުވާނެ. އަހަރެމެންގެ ވިސްނުމަކީ ކުރިއަށް އޮތް މެޗު. ލިވަޕޫލަކީ ބޮޑެތި ޓީމުތަކާ ދެކޮޅަށް ނަތީޖާ ނެރޭ ޓީމެއް އެ ވިސްނުމުގައި އަހަރެމެން މި މެޗަށް ތައްޔާރުވަނީ،" ވެންގާ ބުންޏެވެ.\nއަނިޔާގެ ސަބަބުން އެންމެ ފަހުން އާސެނަލް ކުޅުނު މެޗުތައް ގެއްލުނު އާރޮން ރަމްސޭ އާއި ލައުރެންޓް ކޮޝިއެލްނީ ވަނީ މި މެޗަށް ފިޓްވެފަ އެވެ. މެސުޓް އޮޒިލް މި މެޗުގައި ބޭނުންކުރުމާ މެދު ވެންގާ އަދި ގޮތެއް ނުނިންމަ އެވެ.\nއާސެނަލާއި ލިވަޕޫލް ކުޅޭ މެޗު ފަށާނީ މިރޭ ރާއްޖެ ގަޑިން 22:30 ގަ އެވެ.


Anbura Myanmar ah dhaan, Rohingya refugeen demand koffi | ThePress\nއަނބުރާ މިޔަންމާއަށް ދާން، ރޯހިންޔާ ރެފިއުޖީން ޑިމާންޑް ކޮށްފި\n20 June 2022, 12:10\nބަންގްލަދޭޝްގެ ކޮކްސް ބާޒާރު ސަރަހައްދުގައި ދިރިއުޅެމުންދާ ރޯހިންޔާ ރެފިއުޖީ ކުދިން / ފައިލް ފޮޓޯ: ގެޓީ އިމޭޖަޒް\nއިންތިހާ ބިކަ ހާލުގައި، އަވަށްޓެރި ބަންގްލަދޭޝްގައި ދިރިއުޅެމުންދާ ރޯހިންޔާ ރެފިއުޖީން، އަނބުރާ މިޔަންމާއަށް ދިއުމަށް ޑިމާންޑްކޮށް، ވަރުގަދަ މުޒާހަރާއެއް ކުރިއަށް ގެންގޮސްފިއެވެ.\nލައްކައެއްހާ މީހުން ބައިވެރިވެގެން އޯގަސްޓް 2019 ގައި ކުރިއަށް ގެންދިޔަ ވަރުގަދަ މުޒާހަރާއަށް ފަހު، ބަންގްލަދޭޝްގައި ރޯހިންޔާ ދަރިކޮޅުގެ ރެފިއުޖީން މުޒާހަރާ ކުރުން މަނާކޮށްފައި އޮތް ނަމަވެސް، އާދީއްތަ ދުވަހުގެ މުޒާހަރާ ކުރިއަށް ގެންދިއުމަށް ފުރުސަތު ދީފައި އޮތް ކަން ފާހަގަ ކުރަން ޖެހެއެވެ.\nބަންގްލަދޭޝް ސަރުކާރުގެ އޮފިޝަލަކާ ހަވާލާދީ މީޑިއާއިން ރިޕޯޓް ކޮށްފައި ވާ ގޮތުގައި "ބަރި ޗޯލޯ" (ހިނގާ ގެއަށް ދާން) ޝިއާރުގެ ދަށުން ކުރިއަށް ގެންދިޔަ މުޒާހަރާގައި ރޯހިންޔާ ދަރިކޮޅު ރެފިއުޖީން ދިރިއުޅެމުން ދިޔަ 23 ކޭމްޕަކުން މީހުން ބައިވެރިވިއެވެ.\nއޮނާއި ސަތަރިން ހަދާފައިވާ 34 ކޭމްޕެއްގައި، ރޯހިންޔާ ދަރިކޮޅުގެ މިލިއަނެއްހާ ރެފިއުޖީން ބަންގްލަދޭޝްގައި ދިރިއުޅެމުން ދަނީ އިންތިހާ ނިކަމެތި ހާލުގައެވެ. އަދާ ކުރާނެ ވަޒީފާއެއް ނެތް އިރު ޒަރޫރީ އެތައް ހިދުމަތަކުން ވަނީ މަހްރޫމުވެފައެވެ. ނަރުދަމާގެ އެކަށީގެންވާ ނިޒާމެއް ނެތް އިރު، ތައުލީމު ހާސިލު ކުރެވޭނެ ގޮތެއްވެސް ނެތެވެ.\nރެފިއުޖީންގެ ރެލީއެއްގައި ވާހަކަ ދައްކަމުން، ރޯހިންޔާ ކޮމިއުނިޓީގެ ލީޑަރު ސައީދުއްލާ ވަނީ ކޭމްޕުތަކުގައި ތިބެން ބޭނުން ނުވާ ކަމަށާ، ރެފިއުޖީންގެ ގޮތުގައި ތިބުމަކީ ފަސޭހަ ކަމެއް ނޫން ކަމަށް ބުނެފައެވެ. މިހާރު ފުދިއްޖެ ކަމަށް ބުނެ، އޭނާ ވަނީ އަނބުރާ "ގެއަށް ދިއުމަށް" ރޯހިންޔާ ރެފިއުޖީންނަށް ގޮވާލާފައެވެ.\nފުލުހުން މައުލޫމާތު ދީފައި ވާ ގޮތުގައި، ރޯހިންޔާ ރެފިއުޖީން ކުރިއަށް ގެންދިޔަ މުޒާހަރާގައި ކުޑަކުދިންވެސް ވަނީ ބައިވެރިވެފައެވެ.\nމުޒާހަރާގެ ބައިވެރިއެއް ކަމަށް ވާ ރާބިޔާ ނަމަކަށް ކިއާ މީހަކު ވަނީ، ބަންގްލަދޭޝްއިން އަދާ ކުރި މެހެމާންދާރީއަށް މަރުހަބާ ކިއާ ކަމަށާ، ނަމަވެސް މިހާރު ބޭނުންވަނީ، އުފަން ވަޒަނަށް، ވީ އެންމެ އަވަހަކަށް އެނބުރި ދިއުމަށް ކަމަށް ބުނެފައެވެ.\nބަންގްލަދޭޝްގައި ތިބި ރޯހިންޔާ ދަރިކޮޅުގެ ރެފިއުޖީން މިޔަންމާއަށް އަނބުރާ ގެންދިއުމުގެ އޮޕަރޭޝަނެއް މީގެ ކުރިން ފެށިއެވެ. ނަމަވެސް އެ މަޝްރޫއު ފެއިލްވީ، ސަލާމަތާ ރައްކާތެރިކަމާ މެދު ސުވާލު ތަކެއް އުފެދި، އެ މަޝްރޫއައިގެން ކުރިއަށް ދިއުމަށް ރޯހިންޔާ ރެފިއުޖީން އިންކާރު ކުރި ހިސާބުންނެވެ.\nބަންގްލަދޭޝްގައި ދިރިއުޅެމުންދާ ރޯހިންޔާ ރެފިއުޖީންނަކީ މީގެ5އަހަރު ކުރިން މިޔަންމާގެ ސަރުކާރުން، މުސްލިމުންނާ ދެކޮޅަށް ހިންގި ގަތުލުއާންމުން ސަލާމަތްވުމަށް އެ ގައުމު ދޫކޮށް ބަންގްލަދޭޝްއަށް އެތެރެވި ރެފިއުޖީންނެވެ.\nކޮންމެ އަހަރެއްގެވެސް ޖޫން 20 ވަނަ ދުވަސް ފާހަގަ ކުރަނީ ދުނިޔޭގެ ރެފިއުޖީންގެ ދުވަހުގެ ގޮތުގައެވެ.\nރޯހިންޏާ ބަންގަލަދޭޝް އިންސަނީ ހައްގުތައް މިޔަންމާ ދުނިޔެ\nނުރައްކާ ބޮޑު ރަށަކަށް ރޯހިންޔާ ރެފިއުޖީން ބަދަލުކުރަން އދ ތާއީދު؟\nރޯހިންޔާ ކޭމްޕްގައި ރޯވެ ކުއްޖަކު މަރުވެ އެތައް ބަޔަކު މަގުމަތިވެއްޖެ\nރޯހިންޔާ ކޭމްޕުގައި ރޯވެ އެތައް ހާސް ބަޔަކު އަނެއްކާ ރެފިއުޖީންނަށް


މަރާއިމެދު އޮތް ﷲ ގެ ގޮންޖެއްސެވުމާ މި ޙަޤީޤަތްތައް އެނގުމުންވެސް ތިބާ ޣާފިލުވާނަންހެއްޔެވެ؟\nއާރޓިކަލްކިޔުމަށް ހޭދަވާނެކަމަށް ބެލެވެނީ : 17 މިނެޓް,5ސިކުންތު\nއާދެ! މިމައުޟޫއަކީ، މިއާއިމެދު މީހަކު ވާހަކަ ދައްކަން ފަށައިފިނަމަ، މީސްތަކުން އެކަމާއިމެދު ބިރުގަނެ، ހާސްކަން އިތުރުވެ، ހިތްތައް ނުތަނަވަސްވެ، އަދި ނޭވާ ކުރުވެގެންދާ މައުޟޫއެކެވެ. ކޮންމެއަކަސް މިމައުޟޫއަކީ ހަމަ ހުރިހާ އެންމެނަށްވެސް މުޙިންމު މައުޟޫއެކެވެ. އެހެނީ މިކަމުން ރެކިގަނެވޭނެ ހަމަ އެކަކުވެސް ނެތީމައެވެ. އާދެ އެއީ މަރެވެ. އަޅުގަނޑުމެން އެއެއްޗަކަށް ބިރުން ފިލަން މިދުވާ މަރެވެ. ﷲ ތަޢާލާ ކީރިތި ޤުރުއާނުގައި ވަޙީ ކުރައްވާފައިވެއެވެ.\n"ކަލޭގެފާނު ވިދާޅުވާށެވެ. ފަހެ ތިޔަބައިމީހުން އެއެއްޗަކަށް ބިރުން ފިލަން ތިޔަ ދުވާ މަރު އައިސް ތިޔަބައިމީހުންނާއި ބައްދަލުކުރާނޭކަން ކަށަވަރެވެ. އެއަށްފަހު ޣައިބާއި ފާޅު ދެނެވޮޑިގެންވާ ފަރާތްކަމުގައިވާ ﷲ ގެ ޙަޟްރަތަށް ތިޔަބައިމީހުން ރައްދުކޮށް ޙަވާލު ކުރެވޭނެއެވެ. ފަހެ ދުނިޔެމަތީގައި ތިޔަބައިމީހުން ކޮށްއުޅުނު ކަންތައްތަކުގެ ޚަބަރު ތިޔަބައިމީހުންނަށް އެއިލާހު ދެއްވާނެއެވެ."\n"…ކަލޭގެފާނު ވިދާޅުވާށެވެ. ފަހެ ތިޔަބައިމީހުން ތިޔަކުރާ ދަޢުވާއަކީ ތެދު ކަމުގައިވާނަމަ ތިޔަބައިމީހުންގެ ނަފްސުތަކުން މަރު ދިފާޢުކޮށްބަލާށެވެ."\n"ކޮންމެ ނަފްސަކީވެސް މަރުގެ ރަހަ ދެކޭނެ ނަފްސެކެވެ. އަދި ހަމަކަށަވަރުން ޤިޔާމަތް ދުވަހުން ތިޔަބައިމީހުންނަށް، ތިޔަބައިމީހުންގެ ޢަމަލުތަކުގެ އަޖުރު ބަރާބަރަށް ދެވޭނެއެވެ. ފަހެ ނަރަކައިގެ އަލިފާނުން މިންޖު ކުރެވި، ސުވަރުގެ ވެއްދުނު މީހާ ދަންނައެވެ. ފަހެ އޭނާ ކާމިޔާބު ވެއްޖެކަން ކަށަވަށެވެ. އަދި ހަމަކަށަވަރުން މިދުނިޔަވީ ޙަޔާތަކީ ކެހިދެނިވި ސާމާނުތަކެއް ކަމުގައި މެނުވީ ނުވެއެވެ."\n"…ފަހެ އެބައިމީހުންގެ އަޖަލު އައިސް ޖެހިއްޖެނަމަ އެންމެ ހިނދުކޮޅެއްގެ މިންވަރުވެސް ލަސްނުކުރެވޭހުއްޓެވެ. އަދި އެންމެ ހިނދުކޮޅެއްގެ މިންވަރު އަވަސްވެސް ނުކުރެވޭހުއްޓެވެ."\n"ފަހެ ނޭވާ ހޮޅިއާ ހަމައަށް ފުރާނަ އަރައިފި ހިނދެވެ. އެހިނދު ތިިޔަބައިމީހުން ބަލަން ތިބޭނެއެވެ. ތިޔަބައިމީހުންނަށްވުރެ ބޮޑަށް ތިމަންﷲ އޭނާއާ ކައިރިވެ ވޮޑިގެންވަމެވެ. އެހެނެއްކަމަކު ތިޔަބައިމީހުންނަކަށް ނުފެންނާނެއެވެ."\n"ފަހެ އެބައިމީހުންކުރެ މީހެއްގެ ގާތަށް މަރު އައިސް ޖެހިއްޖެ ހިނދު އޭނާ ބުނާނެއެވެ. އޭ މިއަޅާގެ ރައްބެވެ. މިއަޅާ އަނބުރާ އަލުން (ދުނިޔެއަށް) ފޮނުއްވަވާންދޭވެ. އެއީ މިއަޅާ އެތާނގައި ދޫކޮށްފައިވާ ވަޤުތުތަކުގައި ޞާލިޙް ޢަމަލު ކުޅައުމަށެވެ."\n"ކަލޭގެފާނު ވިދާޅުވާށެވެ. އޭ ތިމަން ﷲ ގެ އަޅުތަކުންގެ ތެރެއިން އެބައެއްގެ ނަފްސުތައް ފާފައިން އިސްރާފު ކޮށްފައިވާ އަޅުތަކުންނޭވެ. ތިޔަބައިމީހުން ﷲ ގެ ރަޙްމަތުން އުންމީދު ކަނޑާނުލާށެވެ. ހަމަކަށަވަރުން ﷲއީ ހުރިހާ ފާފައެއް ފުއްސަވާ އިލާހެވެ. (އަދި) ހަމަކަށަވަރުން އެއިލާހަކީ ގިނަގިނައިން ފާފަ ފުއްސަވާ، ރަޙީމްވަންތަ އިލާހެކެވެ."\n- އައްޝައިޚް އާދަމް ނިޝާން ބިން ޢަލީ އާދަމް


Imthihaana Medhu Dharivarunnah 20 Naseyhai | #Dhiislam\n4 months ago |6comments| October 3, 2017\nފަހެ ހަމަކަށަވަރުން މުސްލިމު ދަރިވަރު އޭނާގެ ދިރާސީ އިމްތިޙާނުތަކާއި ކުރިމަތިލާނީ، ﷲ އަށް ފުރިހަމައަށް ވަކީލުކޮށް، އެއިލާހުގެ ޙަޟްރަތުން ވާގި އެދޭ ޙާލުގައި، އިސްލާމީ ޝަރީޢަތުގައި ހުއްދަވެގެންވާ ސަބަބު ތަކުގައި ފުރިހަމައަށް ހިފަހައްޓައިގެންނެވެ. އެއީ ރަސޫލުﷲ ޞައްލަﷲ ޢަލައިހި ވަސައްލަމްގެ މި ޙަދީޘްފުޅުގެ އަލީގައެވެ. [الْمُؤْمِنُ الْقَوِيُّ خَيْرٌ وَأَحَبُّ إِلَى اللَّهِ مِنْ الْمُؤْمِنِ الضَّعِيفِ وَفِي كُلٍّ خَيْرٌ احْرِصْ عَلَى مَا يَنْفَعُكَ وَاسْتَعِنْ بِاللَّهِ وَلا تَعْجَزْ . صحيح مسلم حديث رقم 2664.] މާނައީ؛ ނިކަމެތި މުއުމިނާއަށްވުރެ ބާރުގަދަ މުއުމިނާ ﷲގެ ޙަޟްރަތުގައި ލޮބުވެތިވެގެން ވެއެވެ. އަދި އެދެމީހުންގެ ކިބައިގައިވެސް ހެޔޮ(ރަނގަޅު) ވެއެވެ. ތިބާއަށް ފައިދާހުރި ކަންތަކުގެ މައްޗަށް ރައްކާތެރިވާށެވެ. އަދި ﷲގެ ޙަޟްރަތުން ވާގިއަށް އެދޭށެވެ. އަދި އުއްމީދު ކަނޑާނުލާށެވެ.”\n1- އިސްލާމްދީނުގައި ޝަރުޢު ކުރެވިގެންވާ ކޮންމެވެސް މޭރުމަކުން، ﷲއަށް ދުޢާ ދަންނަވައި، އެއިލާހުގެ މަދަދާއި އެހީއަށް އެދުން. މިސާލަކަށް [رَبِّ اشْرَحْ لِيْ صَدْرِيْ وَيَسِّرْ لِيْ أَمْرِيْ] މިދުޢާވެސް ކީދާނެއެވެ. މި ދުޢާގެ މާނައީ: އޭ ހައްދަވާ ގެންގުޅުއްވާ އިލާހު! މިއަޅާގެ މޭ ތަނަވަސްކޮށްދެއްވާނދޭވެ. އަދި މިއަޅާގެ ކަންތައް މިއަޅާއަށް ފަސޭހަކޮށްދެއްވާނދޭވެ!\n2- ރޭގަނޑު އަވަހަށް ނިދުމާއި، އިމްތިޙާނަށް ކަނޑައެޅިފައި އޮންނަ ވަގުތަށް ދިޔުން.\n3- އިމްތިޙާނަށް ބޭނުންވާ ތަކެތި ގެންދިޔުން. (މިސާލަކަށް؛ ޤަލަމާއި، ފަންސުރާއި، ފޮހޭރަބަރާއި، ފަރުގާލު ފޮށްޓާއި، ކަލްކިއުލޭޓަރު ފަދަ ތަކެތި) އަދި އަތުކުރީ ގަޑިއެއް ގެންދިޔުންވެސް މުހިއްމެވެ. އެހެނީ ޖަވާބު ދިނުމުގައި ވަގުތު ބަހާލައިގެން ޖަވާބު ދިނުމަށް ފަސޭހަވާނެތީއެވެ.\n4- ގެއިން ނިކުންނަމުން ކިޔާދުޢާ ކިޔުމަށް ހަނދުމަކުރާށެވެ. ( بِسْمِ اللهِ ، تَوَكَّلْتُ عَلَى اللهِ ، وَلاَ حَوْلَ وَلاَ قُوَّةَ إِلاَّ بِاللهِ ، اللَّهُمَّ إِنِّيْ أَعُوْذُ بِكَ أَنْ أَضِلَّ أَوْ أُضَلَّ ، أَوْ أَزِلَّ أَوْ أُزَلَّ ، أَوْ أًظْلِمَ أَوْ أُظْلَمَ ، أَوْ أَجْهَلَ أَوْ يُجْهَلَ عَلَيَّ ) އަދި ގެއިން ނިކުތުމުގެ ކުރިން މައިންބަފައިންގެ ރުހުން ހޯދުމަށް ސަމާލުވާށެވެ. ފަހެ މައިންބަފައިންގެ ދުޢާއަކީ ދަރިންގެ ޙައްޤުގައި އިޖާބަވެވޭ ދުޢާއެކެވެ.\n5- ޖަވާބުދޭން ފެށުމުގެ ކުރީގައި ﷲގެ އިސްމުފުޅުން ފެށުން. (މިސާލަކަށް بِسْمِ اللهِ الرَّحْمَنِ الرَّحِيْمِ މިފަދައިން ކިޔުން.) އެހެނީ، ކޮންމެ ހުއްދަ ކަމެއް ފެށުމުގެ ކުރީގައި ﷲގެ އިސްމުފުޅުން ފެށުމަކީ އެދެވިގެންވާ ކަމެކެވެ. އެއީ ﷲގެ އިސްމުފުޅުން ފެށުމުން އެކަމުގައި ބަރަކާތް ހިމެނިދެއެވެ. އަދި ﷲގެ ޙަޟްރަތުން ވާގިލިބުމުގެ ސަބަބަކަށްވެސް ވެއެވެ.\n6- ތިބާގެ ކްލާސް ކުދިންނާއި އެހެނިހެން ކުދިންނާމެދު ﷲ އަށް ބިރުވެތިވާށެވެ. އެކުދިންނަށް އިމްތިޙާނު އުނދަގޫވެދާނެކަމަށް ހީވާގޮތަށް ބިރުދައްކައި ވާހަކަ ނުދައްކާށެވެ. އޭގެ ބަދަލުގައި، ﷲއިރާދަކުރެއްވިއްޔާ ، އިމްތިޙާނު ވަރަށް ފަސޭހަވާނޭކަމަށާއި، އަދި އެންމެންވެސް ފާސްވާނޭކަމަށް ވާހަކަ ދައްކާށެވެ. އަދި އިމްތިޙާނު ރަނގަޅަށް އެންމެންނަށްވެސް ހެދޭނެކަމަށް ވިސްނާށެވެ.\n7- ﷲ ހަނދުމަކުރުމުން ހިތުގައި އުފެދޭ ބިރުވެރިކަންނެތިގޮސް، ހިތް ހަމަޖެހުން ލިބިގެން ދާނެއެވެ. އަދި ޖަވާބެއް ނޭނގި ނުވަތަ އުނދަގޫވެއްޖެ ޙާލަތުގައި އެކަން ފަސޭހަކޮށްދެއްވުން އެދި ﷲ އަށް ދަންނަވާށެވެ. ޝައިޚުލްއިސްލާމް އިބްނު ތައިމިއްޔާ – ރަޙިމަހުﷲ- އެކަލޭގެފާނަށް އެއްޗެއް ފަހުމުވުން ދަތިވެއްޖެނަމަ ވިދާޅުވެއެވެ. [يَا مُعَلِّمَ إِبْرَاهِيْمَ عَلِّمْنِيْ وَيَا مُفَهِّمَ سُلَيْمَانَ فَهِّمْنِيْ] އޭ އިބްރާހީމް ޢަލައިހިއްސަލާމް އަށް އުނގަންނަވައިދެއްވި އިލާހު! މިއަޅާއަށް އުނގަންނަވައި ދެއްވާނދޭވެ! އޭ ސުލައިމާނު ޢަލައިހިއްސަލާމްއަށް ފަހުމުކޮށްދެއްވި އިލާހު! މިއަޅާއަށް ފަހުމުކޮށްދެއްވާނދޭވެ!\nއަދި އަޅުގަނޑުމެންގެ ލޮބުވެތި ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމް ވަނީ ކަމެއް ދަތިވެއްޖެނަމަ ކިޔުމަށް ވަރަށް ފުރިހަމަ ދުޢާއެއް އަޅުގަނޑުމެންނަށް ދަސްކޮށްދެއްވާފައެވެ. [ اللَّهُمَّ لاَ سَهْلَ إِلاَّ مَا جَعَلْتَهُ سَهْلاً : وَ أَنْتَ تَجْعَلُ الْحَزْنَ إِذَا شِئْتَ سَهْلاً ] އޭ ﷲ! އިބައިލާހު ފަސޭހަކޮށްދެއްވައިފި ކަމެއް މެނުވީ ފަސޭހަވެގެނެއް ނުވެއެވެ. އަދި އިބައިލާހު އިރާދަކުރައްވައިފިނަމަ، ބިޔަބޮޑެތި ފަރުބަދަ ވެއްޔަށް ހައްދަވަމުއެވެ.\n8- އިމްތިޙާން ހޯލުގައި އިންނައިރު، ރަނގަޅަށް ހަމަޖެހިލައިގެން ގޮނޑީގައި އިށީނދެ އިންނާށެވެ.\n9- އިމްތިޙާނުގެ ވަގުތުގެ 10 ވަރަކަށް އިންސައްތަ، ސުވާލުތައް ކިޔައި ވިސްނުމަށާއި ސުވާލުތަކަށް ވަގުތު ބަހާލުމަށް ނަގާށެވެ. ދަންނާށެވެ! ސުވާލު ފަހުމުވުމަކީ ޖަވާބުގެ ދެބައިކުޅަ އެއްބައެވެ.\n10- ފަސޭހަ ސުވާލުތަކަށް ފުރަތަމަ ޖަވާބު ދޭށެވެ. އަދި އުނދަގޫ ނުވަތަ ނޭނގޭ ސުވާލުތަކަށް ޖަވާބުދިނުން ފަސްކޮށްލާށެވެ. އަދި ސުވާލުތައް ކިޔަމުންދާއިރު، ޖަވާބުދިނުމުގައި ބޭނުންވާނެ ނުކުތާތައް ފަންސުރުން ނޯޓު ކުރަމުންދާށެވެ.\n11- ސުވާލުތަކަށް ޖަވާބު ދިނުމުގައި ސުވާލުތަކުގެ އަހައްމިއްޔަތަށް ބަލައިގެން ޖަވާބުދެމުންދާށެވެ.\n12- ޖަވާބުދިނުމުގައި އަވަސްއަރައި ނުގަންނާށެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. [الْعَجَلَةُ مِنَ الشَّيْطَانِ . ” حديث حسن : صحيح الجامع 3011] އަވަސްއަރައިގަތުންވަނީ ޝައިޠާނާގެ ކިބައިންނެވެ.\n13- އިޚްތިޔާރީ ސުވާލުތަކަށް ޖަވާބު ދިނުމުގައި ރަނގަޅަށް ވިސްނާށެވެ. އަދި ސަމާލުކަމާއެކު ކިޔުމަށްފަހު ޖަވާބު ދެމުން ގެންދާށެވެ. އަދި މި ކަންތައްތަކަށް ވިސްނާށެވެ. ރަނގަޅު ޖަވާބު އެނގޭ ނަމަ އަވަހަށް ފާހަގަ ލާށެވެ. ވަސްވާސްތަކަށް ހެއްލިނުދާށެވެ. އަދި ޖަވާބު ނޭނގޭނަމަ، ހުރިހާ ޖަވާބުތައް ކިޔުމަށްފަހު ނުބައިކަން ޔަޤީންވާ ޖަވާބުތައް ފާހަގަކުރާށެވެ. އެއަށްފަހު ބާކީ ހުރި ޖަވާބުތަކުގެ ތެރެއިން ރަނގަޅު ޖަވާބު ކަމަށް އެންމެ ބޮޑަށް ލަފާކުރެވޭ ތަނުގައި ފާހަގަލާށެވެ. ހޯދުންތައް ދައްކާގޮތުގައި މިގޮތަށް ދަރިވަރު އެންމެ ފުރަތަމަ އަޅައިގަންނަ ޖަވާބަކީ އެއީ ރަނގަޅު ޖަވާބެވެ.\n14- ލިޔުމުން ޖަވާބުދޭން ޖެހޭ ސުވާލުތަކަށް ޖަވާބުދޭއިރު، އެންމެ ފުރަތަމަ ސިކުނޑީގައި ޖަވާބު ރާވާލާށެވެ. އެއަށްފަހު ފަންސުރުން އެ ޖަވާބުގައި ހިމެނޭ ބަސްތައް ނޯޓު ކޮށްލާށެވެ. އެއަށްފަހު ރަނގަޅަށް ސިކުނޑީގައި ޖުމްލަ އަތުރާލުމަށްފަހު ޖަވާބު ލިޔާށެވެ.\n15- ޖަވާބު ލިޔުމުގައި މުހިއްމު ޕޮއިންޓުތައް ފުރަތަމަ ފޮޅުވަތުގައި ނޯޓްކޮށްލާށެވެ! އަދި އޭގެ މައްޗަށް ބިނާކޮށް ތިރީގައި ޖަވާބު ލިޔުމަށްފަހު އެ ފޮޅުވަތް ކަނޑާލާށެވެ. މިގޮތަށް ހެދުމުން ދަރިވަރަށް ޖަވާބު އެނގޭކަން މާކްކުރާމީހާއަށް، ހާމަވާނެއެވެ. އެހެން ނޫންނަމަ، ޕެރެގްރާފްގެ ތެރޭގައި އޮންނަ އިރު މާކްކުރާމީހާ އަވަސްއަރައިގަނެގެން މާކް ކުރާއިރު، އޭނާއަށް ނުފެނި އެ ޕޮއިންޓަށް ލިބެންޖެހޭ މާކްސް ނުލިބިވެސް ހިނގައިދާނެއެވެ.\n16- ވަގުތުގެ ގާތްގަނޑަކަށް 10 އިންސައްތަ ޖަވާބުތައް މުރާޖަޢާ ކުރުމަށް ޚާއްޞަކޮށްލާށެވެ. ވަގުތު ނަގައިގެން ޖަވާބުތައް އަލުން މުރާޖަޢާ ކުރާށެވެ. ޚާއްޞަކޮށް ހިސާބު ކަލްކިޔުލޭޝަން ތަކާއި ޢަދަދުތައް ޗެކް ކުރާށެވެ.\n17. ޖަވާބެއް ދެވުނީ ނުބައިކޮށް ކަމަށް، ޕޭޕަރު ނިމޭ ފަހުން އެނގިއްޖެނަމަ، އެކަމުން ފިލާވަޅެއް ލިބިގަންނާށެވެ. ކުރީބައިގައި އިމްތިޙާނަށް ތައްޔާރުވުމުގެ މުހިއްމުކަން ވިސްނާށެވެ. އަދި ޖަވާބު ދިނުމުގައި އަވަސްއަރައިނުގަތުމުގެ މުހިއްމުކަންވެސް ވިސްނާށެވެ. އަދި ﷲ ތަޢާލާގެ އިރާދަކުރެއްވުމަށް ރުހިގެންވާށެވެ. އެކަމާމެދު ހިތާމަކޮށް ކުރިއަށްއޮތް އިމްތިހާނުތަކާމެދު އުއްމީދު ކަނޑާ ނުލާށެވެ. އަދި ރަސޫލުﷲ صلى الله عليه وسلم ގެ މި ބަސްފުޅު ހަނދުމަ ކުރާށެވެ. (وَإِنْ أَصَابَكَ شَيْءٌ فَلا تَقُلْ لَوْ أَنِّي فَعَلْتُ كَانَ كَذَا وَكَذَا وَلَكِنْ قُلْ قَدَرُ اللَّهِ وَمَا شَاءَ فَعَلَ فَإِنَّ لَوْ تَفْتَحُ عَمَلَ الشَّيْطَانِ ) (صحيح مسلم) އަދި ތިބާއަށް މުޞީބާތެއް ކުރިމަތިވެއްޖެ ހިނދު، ތިމަންނަ މިވެނި އެވެނި ކަމެއް ކުރި ނަމަ މިވެނި އެވެނިހެން ވީހޭ، މިފަދައިން ނުބުނާށެވެ. އެހެނެއްކަމަކު ބުނާށެވެ. އެއީ ﷲ ގެ ޤަދަރެވެ. އަދި އެއިލާހު އިރާދަކުރައްވާ ކަމެއް ކުރައްވައެވެ. ފަހެ ހަމަކަށަވަރުން ނަމަ ޝައިޠާނާގެ ޢަމަލުތައް ހުޅުވައިދެއެވެ.\n18- ދަންނާށެވެ! ހަމަކަށަވަރުން މަކަރުހެދުމަކީ ޙަރާމް ކަމެކެވެ. އެއީ ދީނީ މާއްދާއަށް ވިޔަސް އަދި ދުނިޔަވީ މާއްދާއަކަށް ވީނަމަވެސް ވެހެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރެއްވިއެވެ. مَنْ غَشَّ فَلَيْسَ مِنَّا މަކަރުހަދައިފި މީހާ އަކީ އަހަރެމެން (މުސްލިމުން)ގެ ތެރެއިން ވާ މީހެއް ނޫނެވެ. އަދި އެއީ އަނިޔާއެކެވެ. އެހެނީ އެއީ ތިމާއަށް ޙައްޤު ނުވާ ސެޓުފިކެޓެއް ޙަރާމް މަގަކުން ހޯދުމަށް ކުރެވޭ މަސައްކަތަކަށް ވާތީއެވެ. އަދި އިމްތިޙާނުގައި ކޮޕީކޮށް މަކަރު ހެދުމަށް އެއްބަސްވެ އެހީވުމަކީ ވެސް ޙަރާމްކަމެކެވެ. އެހެނީ އެ އެހީ ވެވެނީ ޙަރާމްކަމެއްގެ މައްޗަށެވެ. ޙަރާމް ކަންތަކަށް އަރައިނުގަންނާށެވެ. އަދި ﷲ އަށްޓަކައި ކަމެއް ދޫކޮށްލައިފި މީހާއަށް އެއަށްވުރެ ހެޔޮ ގޮތެއް އެއިލާހު މިންވަރު ކޮށްދެއްވާނެއެވެ. އަދި ކުދިބަޔަކު އިމްތިޙާނުގައި މަކަރުހަދާކަން އެނގިއްޖެނަމަ ކަމާބެހޭ ފަރާތަށް އެކަން ރިޕޯޓުކުރުމަކީ ކޮންމެހެން ކުރަން ޖެހޭނޭ ކަމެކެވެ. އެއީ ޙަރާމްކުރެއްވިގެންވާ ދެބައޮޑުވުމަކަށް ނުވާނެއެވެ. އެހެނެއްކަމަކު އެއީ ނުބައިކަމެއް މަނާކުރުން ކަމުގައި މެނުވީ ނުވާނެއެވެ. ނުބައިކަންތައް މަނާކުރުމަކީ ވާޖިބެކެވެ.\n19- ކަށްވަޅުގައި ތިމާއާއި ކުރިމަތިވާނޭ ސުވާލުތަކާމެދު ވިސްނާށެވެ. އަދި އެސުވާލުތަކަށް ފުރިހަމަ ޖަވާބު ދެވޭފަދަ ގޮތަކަށް ޢަމަލުތައް ބައްޓަން ކުރާށެވެ. އަދި ޙިސާބު ކިތާބުގެ ދުވަހު ސަލާމަތްވާނޭ މަގު ހޯދައި އެމަގުން ހިނގާށެވެ.\n20- އިންޓަނެޓާއި އެހެނިހެން ވަސީލަތްތަކުން އިމްތިޙާނުގެ ޕޭޕަރުތައް ލީކްކޮށް އޭގެ ވަގު ވިޔަފާރި ކުރާމީހުން ﷲ އަށް ބިރުވެތިވާށެވެ! އެލިބޭ ދުނިޔަވީ ލާރިކޮޅަށްވުރެ ﷲ ގެ ޙަޟްރަތުގައި އެފަދަމީހާއަށްވާ ޢަޛާބު ބޮޑެވެ. އަދި ދަރިވަރުންނަށް ބުނަމެވެ. އެފަދަ ޙަރާމް މުޢާމަލާތްތަކުގައި ވަގުތު ބޭކާރު ކުރުމުގެ ބަދަލުގައި ފޮތްތަކުން ފިލާވަޅުތައް މުޠާލަޢާ ކުރުމުގައި ވަގުތު ހޭދަކުރާށެވެ. އިރާދަކުރެއްވިއްޔާ ކާމިޔާބު ލިބިގެން ދާނެއެވެ.\nނޯޓް: މިއީ ދީނީ ސުވާލާއި ޖަވާބުގެ މަޝްހޫރު ވެބްސައިޓް އިސްލާމްކިއުއޭޑޮޓްކޮމްގެ ވެރިޔާ، ފަޟީލަތުއްޝައިޚް މުޙައްމަދު ބުނު ޞާލިޙު އަލް މުނައްޖިދު، ލިޔުއްވާފައިވާ ލިޔުއްވުމެއްގެ އަވަސް ތަރުޖަމާއެވެ.\nމިއީ ހުރިހާ ދަރިވަރުންނަށްވެސް ވަރަށް ރަނގަޅު ފިލާވަޅަކަށް ވާނެކަން ޔަގީން. ދިއިސްލާމްގެ ހުރިހާ ބެފުޅުންނަށް ވަރަށް ބޮޑަށް ޝުކުރިއްޔާ. މިކަހަލަ ލިޔުމެއް އަޅުގަނޑުމެން ކިޔަވާ ކުދިންނަށްޓަކައި ޝާއިރުކޮށްދެއްވިޔަތީ. ޝުކުރިއްޔާ\nވަރަށް ރަނގަޅު ލިޔުމެއް… މިކަހަލަ ލިޔުންތައް މަދުކަން ފާހަގަކުރެވޭ!!!!\nއިމްތިހާނާއި ބެހޭ އިނގިރޭސި ލިޔުން ކޮޅެއް އަދި ވީޑިއޯ އެއް ބައްލަވާ ލައްވާ.\nއޭ އަންނާ “ވެރިޔާ” އެއްނޫނޭ. ” މުޝްރިފް”. ދޯ.ދެން މި ލިޔުން ޕްރިންޓް ކޮށްފަ ބަހާލަބަލަ.\nޤިޔާމައްދުވަހުގެ ބޮޑު އިމްތިހާނު ތިމާގެ ކުރިމަތީގާއި ބާއްވައިގެން، ދުނިޔޭގެ ކުޑަ އިމްތިހާނު ތަކުގައި އިށީނީފަ ކުޑަ އިމްތިހާނު ތަކުން ފާސްވުމަކީ ފަސޭހަކަމެއް!


ISIS In Dhin Hamalaa Ehgai Eh Aailaa Ehge 12 Membarun Maraalaifi - Vaguthu\nއައިއެސްއިން ދިން ޙަމަލާއެއްގައި އެއް އާއިލާއެއްގެ 12 މެމްބަރުން މަރާލައިފި\nއިރާގާއި ސީރިއާގައި ޙަރަކާތްތެރިވެ އެޤަައުމުތަކުގެ ބިން ފޭރިގަތުމަށް މަސައްކަތްކުރާ ހައްދުފަހަނައަަޅާފައިވާ ނިރުބަވެރި ޖަމާޢަތް، އިސްލާމިސް ސްޓޭޓް (އައިއެސް) އިން ދިން ޙަމަލާއެއްގައި އެއް އާއިލާއަކަށް ނިސްބަތްވާ 12 މެމްބަރަކު މަރާލައިފިއެވެ.\nމި ޙަމަލާ އާއި ގުޅިގެން އިރާގުގެ ސަލާހުއްދީން ޕްރޮވިންސްގެ ގަވަރުނަރު، އައްމާރު ޙިކްމަތު ނޫސްތަކުގައި ބުނެފައިވަނީ، އައިއެސްގެ ހަނގުރާމަވެރިން މި ޙަމަލާ ދިނީ އެޤައުމުުގެ އުތުރުގައި އޮންނަ އަވަށެއް ކަމަށްވާ އަލް ފަރަހަތިއްޔާ ނަމަކަށްކިޔާ އަވަށަކަށް ކަމަށާއި، އެ ޙަމަލާ ސީދާ އެ އާއިލާއަށް އަމާޒުކުރީ ކީއްވެކަން އަދި ނޭނގޭ ކަމަށެވެ.\nމި ޙަމަލާ ދީފައި މިވަނީ، އިރާގުގައި އައިއެސް އިން އަތްގަދަކޮށްގެން އުޅުނު ހުރިހާ އަވަށެއް އަނބުރާ އިރާގު ސިފައިންގެ ބާރުގެ ދަށަށް ގެންގޮސްފައިވާ ދަނޑިވަޅެއްގައެވެ. އައިއެސް އިން ފޭރިގަނެފައިވާ އަވަށްތަކުން އެ ޖަމާޢަތުގެ ހައްދުފަހަނައަޅާފައިވާ ހަނގުރާމަވެރިން ފައްސާލުމުން، އެކަމާއި ނުރުހުންވެ އެ ފަރާތްތަކުން ފަހުން ޙަމަލާތައް އަމާޒުކުރަން ފެށީ އިރާގު ސިފައިންނާއި ސިފައިންގެ ޢާއިލާތަކަށެވެ.\nއައްމާރު ޙިކްމަތު ބުނެފައިވަނީ، އައިއެސް އިން ދިން ވަރުގަދަ ޙަމަލާއެއްގައި އެއް އާއިލާއެއްގެ ބާރަ މެމްބަރުން މަރާލިއިރު، އެއީ އިރާގު ސިިފައިންގެ މީހަކު ނިސްބަތްވާ އާއިލާއެއްކަމެއް އަދި ޔަޤީން ކުރެވިފައި ނުވާކަމަށެވެ.\nއައިއެސްއިން މީގެ ކުރިންވެސް ވަނީ އިރާގުގެ އަވަށްތަކަށް މިފަދަ ޙަމަލާތައް ދީ ސިފައިންނާއި ކުށެއްނެތް ޢާންމުންގެ އެތައް ބަޔަކު މަރާލާފައެވެ. އޭގެތެރޭގައި އަންހެނުންނާއި އުމުރުން ދުވަސްވީ މީހުންވެސް ގިނަ ޢަދަދަކަށް ހިމެނެއެވެ.\nއެ ޖަމާޢަތުން ޢާންމުންނަށް ޙަމަލާތައް އަމާޒުކުރަމުން މިދަނީ، އިރާގާއި ސީރިޔާއިން އެ ޖަމާޢަތުގެ އަތްދަށުގައިވާ ބިންތައް އަނބުރާ އަތުލުމުން، ޖަމާޢަތުގެ ބާރު ކުޑަވެފައިވާ ކަމަށް ގިނަ ބަޔަކު ބުނަމުންދާ ދަނޑިވަޅެއްގައެވެ. އެއާއި އެކު ހަނގުރާމަވެރިން ދަނީ، އެކި ސަރަޙައްދުތަކުގައި ފިލައިގެން ތިބެ، ބަލިނުވާކަން ހާމަކުރުމަށް އެތައް ބަޔަކު މަރަމުންނެވެ.\nޖޫން 3, 2018 04:27\nއިޒޫލޭލަށް ހަމަލާ ދޭނެތީ. ކޮންތާކަށް ތަ ހަމަލާ ތިޔަ ދެނީ.. ބުރާންތި ވެފައި ތިބޭ ބައެއް މި އައިއެސް މީހުން މީ..


China Ge Rocket Raajje Ah Vehtey Manzaru Fenna Kamah Bunaa Video! - Vaguthu\nޗައިނާގެ ރޮކެޓް ރާއްޖެއަށް ވެއްޓޭ މަންޒަރު ފެންނަ ކަމަށް ބުނާ ވީޑިއޯ!\nޗައިނާގެ ރޮކެޓް ރާއްޖެއަށް ވެއްޓޭ މަންޒަރު-- މިއީ ހަޤީޤީ މަންޒަރެއް ކަމެއް ސާފެއް ނުވޭ\nޗައިނާ އިން ޖައްވަށް ފޮނުވާލިތަނުން ކޮންޓްރޯލު ގެއްލުނު ރޮކެޓް ރާއްޖޭގެ ކަނޑުގެ ސަރަހައްދަށް ވެއްޓޭ މަންޒަރު ދައްކުވައިދޭ ކަމަށް ބުނާ ވީޑިއޯ އެއް މީސްމީޑީއާގައި ދައުރުވާން ފަށައިފިއެވެ.\nޗައިނާގެ ޖައްވީ އިދާރާއިން ބުނެފައިވަނީ "ލޯންގް މާޗް 5-ބީ" ރޮކެޓް ރާއްޖޭގެ ކަނޑުގެ ސަރަހައްދަށް ވެއްޓިފައިވަނީ މިއަދުގެ ހެނދުނުގެ ވަގުތެއްގައި ކަމަށެވެ. އެއާއި އެކީ މީސްމީޑިއާގައި ގިނަ ބަޔަކު އޭގެ ފޮޓޯއާއި ވީޑިއޯ ބޭނުންވާ ކަމަށް ބުނެފައެވެ.\nއެގޮތުން ޔޫޓިއުބުގައި "ގްލޯބަލް އަޕްޑޭޓްސް އެންޑް ޓެކްނޮލޮޖީ" އިން ހިއްސާ ކޮށްފައިވާ ވީޑީއޯއަކުން ފެނިގެން ދަނީ ބާރު ސްޕީޑުގައި އައި ރޮކެޓު ވަކި ހިސާބަކުން ގޮވައި އޭގެ ބައިތައް މޫދަށް ވެއްޓޭ މަންޒަރެވެ. މި ވީޑިއޯގައި ދިވެއްސަކު ވާހަކަ ދައްކާފައި ނުވާތީ އެއީ ރާއްޖޭގެ މަންޒަރެއް ކަމެއް ނުވަތަ ބޭރުގެ މަންޒަރެއް ކަމެއް ޔަގީނެއް ނުވެއެވެ.\nމިވީޑިއޯ ޔޫޓިއުބަށް ލާފައިވަނީ މިއަދުގެ ވަގުތެއްގައެވެ. އަދި ވީޑިއޯ ލާފައިވާ މީހުން ވަނީ އެއީ ޗައިނާގެ ރޮކެޓް ރާއްޖޭގެ ކަނޑުގެ ސަރަހައްދަށް ވެއްޓޭ މަންޒަރު ދައްކުވައިދޭ ފަހުގެ ވީޑީއޯ ކަމަށް ބުނެފައެވެ.\nބޭރުގެ މީޑިއާތަކުން ރިޕޯޓް ކޮށްފައިވާ ގޮތުގައި "ލޯންގް މާޗް 5-ބީ" ރޮކެޓް ވެއްޓިފައިވަނީ ރާއްޖޭގެ ކަނޑުގެ ސަރަހައްދުގެ "72.47E/2.65N" އަށެވެ.\nބޭރުގެ މީޑިއާތަކުން ރޮކެޓް ވެއްޓުނު ކަމަށް ބުނާ ސަރަހައްދު\nމިރޮކެޓު ވެއްޓުމާއި ގުޅިގެން މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) އިން ވިދާޅުވީ، ކޯސްޓްގާޑުގެ ސެންޓްރަލް އޭރިއާގެ ސިފައިން އެކަން ބަލަމުން އަންނަ ކަމަށެވެ. އެހެން ނަމަވެސް އަދި އެކަމާއި ބެހޭ ގޮތުން މީޑިއާއަކަށް މައުލޫމާތެއް ދެއްވާފައެއް ނުވެއެވެ.\nދިގުމިނުގައި 108 ފޫޓް އަދި ބަރުމިނުގައި 20 ޓަނު ހުރި ރޮކެޓް ޖައްވަށް އުދުއްސާލީ އޭޕްރީލް މަހުގެ 20 ވަނަ ދުވަހުއެވެ. ނަމަވެސް އޯބިޓްގެ ތެރެއަށް ރޮކެޓް ދިޔަ ފަހުން ރޮކެޓްގެ ކޮންޓްރޯލް ވަނީ ގެއްލިފައެވެ. އަދި ބިމަށް ދަމާ ބާރުގެ ސަބަބުން ރޮކެޓްގެ މިސްރާބު ދުނިޔެއަށް އަމާޒުވެ ވެއްޓުނީއެވެ.\nޗައިނާގެ ރޮކެޓް ވެއްޓުނު ސަރަހައްދު އެމްއެންޑީއެފުން ހޯދަނީ\nމެއި 9, 2021 19:19\nތި ވީޑިއޯ މަ ބެލިން މީގެ ތިން އަހަރުކުރިން!\nމެއި 9, 2021 19:35\nވެއްޓިގެން އުޅެނީ ކުޑަހުވަދޫ ކައި ރިޔަށް\nމެއި 9, 2021 19:41\nރޯބުހުތާނު ދޮގު، ތިޔާ އެއްޗެއް ވެއްޓިގެން އުޅެނީ ފ.ނިލަންދޫގެ 40 ކިލޯމީޓަރު ހުޅަނގަށް މާކަނޑަށް ހެނދުނު 7:45 ގަ. މިއަދު ރާއްޖެމަތީ ވިލާކޮޅެއް ހިސާބުވެސް ނެތް.\nމެއި 9, 2021 19:57\nކޮބާ ޓުއަރިޒަމް މިނިސްޓަރު\nމެއި 9, 2021 19:58\nކުޑަހުވަދޫ އާއި ދިމާލަށް 25 މޭލުބޭރަށް\nމެއި 9, 2021 20:18\nމެއި 9, 2021 20:46\nމެއި 9, 2021 21:22\nތީ3އަހަރު ކުރީގެ ކަމެއް،\nމޮޔަ ނުގޮވާ ރޯދަ މަހު\nމެއި 9, 2021 22:21\nއިންޑިއާގެ އެއްޗެއް ރާއްޖެއަށް ނުވެއްޓުނުކަން ނަސީބު އެހެންނަމަ ކޮމެންޓުތައް ބަރިބަރިއަށް އަރައިގެންދާނެ\nމެއި 9, 2021 23:13\nތިޔަ ވީޑިއޯގެ ސްކްރީނުގެ ތިރިން އެފެންނަނީ ޖީޕީއެސް ޕޮޒިޝަން. އެއީ 38 ޑިގްރީ ސައުތު އަދި 145 ޑިގްރީ އީސްޓް.\nއެކަ މަކު ރާއްޖެ އޮންނަނީ 073 ޑިގްރީ އާއި 075 ޑިގްރީ އީސްޓް ގައި. ލަންކާ އޮންނަނީ 80 ޑިގްރީ އީސްޓް ގައި. އެހެންވީ މާ 145 ޑިގްރީ އީސްޓް ވަނީ ވަނީ އިންޑޮނޭޝިއާގެ ޖަކާޓާއަށް ވުރެންވެސް އިރު މަތީގައި.


Anekkaaves Rafinha Ge Kakuu Operation Kuranee - Vaguthu\nއަނެއްކާވެސް ރަފީނިއާގެ ކަކޫ އޮޕަރޭޝަން ކުރަނީ\n5 މަސް ކުރިން ( ޑިސެމްބަރު 5, 2018 )\nބާސެލޯނާގެ މިޑްފީލްޑަރު ރަފީނިއާގެ ކަކޫ، ތިންވަނަ ފަހަރަށް އޮޕަރޭޝަން ކޮށްފިއެވެ.\nއެތުލެޓިކޯ މެޑްރިޑާ ދެކޮޅަށް ބާސާއިން ކުޅުނު މެޗުގައި ރަފީނިއާ ކަކުލުގެ އޭސީއެލް (ލިގަމެންޓް)އަށް އަނިޔާވެފައިވާ އިރު، ސާޖިރާއާއެކު އޭނާއަށް އަނެއްކާވެސް ހަ މަހަށް ކުޅުމާ ދުރަށްދާން ޖެހޭނެ ކަމަށް ބެލެވެއެވެ.\nމީގެ ކުރިންވެސް ރަފީނިއާގެ ކަކުލަށް ދެ ފަހަރެއްގެ މަތިން ސީރިއަސް އަނިޔާތަކެއް ވެފައިވާ އިރު، އޭނާ ވަނީ އެ ދެފަހަރަރުވެސް ސާޖަރީއަކަށް ގޮސްފައެވެ. އެގޮތުން 2015 ވަނަ އަހަރާއި 2017 ވަނަ އަހަރުގެ ސީޒަންގެ ބޮޑު ބައެއްވެސް ސާޖަރިގެ ސަބަބުން ރަފީނިއާއަށް ވަނީ ގެއްލިފައެވެ.\nބްރެޒިލްގެ ޒުވާން މިޑްފީލްޑަރު، ރަފީނިއާ މި ސީޒަންގައިވެސް ލީގުގެ ފަސް މެޗު އަދި ޗެމްޕިއަންސް ލީގުގެ ދެ މެޗުގައި ފެނިފައިވާ އިރު، އޭނާ ވަނީ ރަނގަޅު ކުޅުމެއް ދައްކާފައެވެ.\nކެރިއަރުގައި އަނިޔާގެ ގިނަ މައްސަލަތަކެއް ދިމާވަމުންދާ ރަފީނިއާ ރަނގަޅު ފޯމެއްގައި ހުރުމަށްފަހު އަނެއްކާވެސް ކުޅުމާ ދުރަށް ދާން ޖެހުމަކީ އޭނާގެ ކެރިއަރުގެ ކުރިމަގާ މެދު ބޮޑެތި ސުވާލުތަކެއް އުފެދޭނެ ކަމަކެވެ.\nތަފާތު ބޮޑު ނަތީޖާ އަނބުރާލާ ލިވަޕޫލް ފައިނަލަށް، މެސީއާއި ބާސާ ރޮއްވާލައިިފި\nގިނަ ކުޅުންތެރިންތަކެއް ރެސްޓް ކޮށްގެން ކުޅުނު ބާސާ ބަލިވެއްޖެ\nމެސީގެ ޖާދުލެއް ނުހުއްޓުވުނު، ލިވަޕޫލް ބޮޑުތަނުން ބަލިިކޮށް ބާސާ ފައިނަލާ ގާތަށް


Nafsaanee gothun balikashi meehaku Kaaba gai amillayah maruvejje\nގަލްނިއުސް ގައި ރިޕޯޓު ކޮށްފައިވާ ގޮތުގައި މިފަހަރު މަރުވީ ނަފްސާނީ ގޮތުން ބަލިކަށި، ބަންގްލަދޭޝްގެ ރައްޔިތެކެވެ.\nރިޕޯޓުތަކުން ބުނެފައިވާ ގޮތުގައި އެމީހާ މަރުވެފައިވަނީ ޖޫން މަހުގެ 15 ވަނަ ދުވަހުގެ ރޭ، ޙަރަމްފުޅުގެ އެންމެ މަތީ ފަންގިފިލާއިން، ކައުބާ ހުންނަ ސަރަޙައްދަށް ފުންމާލައިގެންނެވެ. އެވަގުތު ބައެއް މީހުން ގެފުޅު އަރިހު ޠަވާފު ކުރަމުން ވެސް ގެންދިޔައެވެ.\nއެދުވަހަކީ ސައުދީ އަރަބިއާ އަށް ވެސް ބަރަކާތްތެރި ފިޠުރު ޢީދު ދުވަހެވެ. އެހެންކަމުން މިސްކިތުގައި އެވަގުތު ފުދޭވަރަކަށް ގިނަ މީހުން ތިބި ކަމަށް ވެސް މައުލޫމާތު ލިބިފައިވެއެވެ.\nމަރުވި އެމީހާ ފުންމާލިއިރު ވެއްޓުނީ ސޫދާން މީހެއްގެ ގައި މައްޗަށެވެ. އެހެންކަމުން އެމީހާއަށް ވެސް ފުދޭ ވަރަކަށް އަނިޔާ ލިބުނު ކަމަށް މައުލޫމާތު ލިބިފައިވެއެވެ.\nރިޕޯޓުތަން ހާމަވާ ގޮތުގައި، އެމީހާ މަރުވުމުގެ ދެ ދުވަސް ކުރިން، އޭނާއަކީ ނަފްސާނީ ގޮތުން ބަލިކަށި މީހެއް ކަމުގައިވުމުން، އޭނާވަނީ ސައުދީ އަރަބިއާ ގެ ހޮސްޕިޓަލެއްގައި އެޑްމިޓު ވެސް ކޮށްފައެވެ. ނަމަވެސް އޭނާގެ ސިއްޙީ ހާލަތު ތަންކޮޅެއް ރަނގަޅުވުމުން، އޭނާގާތު އަބަދުވެސް ކޮންމެވެސް މީހަކު ހުރުމަށް އިރުޝާދު ދީފައި ޑޮކްޓަރުން ވަނީ އެމީހާ ހޮސްޕިޓަލުން ދޫކޮށްލާފައެވެ.\nޢީދު ދުވަހު ބަންގްލަދޭޝް ގެ އެމީހާ މަރުވެފައިވާއިރު، މިމަހުގެ 8 ވަނަ ދުވަހު ފްރާންސް ގެ ރައްޔިތެއް ވެސް ވަނީ ކައުބަތުﷲ ގެފުޅު ކައިރީގައި އަމިއްލައަށް މަރުވެފައެވެ. އެމީހާ ލައިގެން ހުރި ކުރުތާގެ ސަބަބުން ގިނަ މީޑިއާތަކުން ރިޕޯޓު ކޮށްފައިވަނީ އެއީ ޕާކިސްތާނުގެ ރައްޔިތެއް ކަމަށެވެ. ނަމަވެސް ގަލްފް ނިއުސް އިން އެމީހާގެ އާއިލާގެ މައުލޫމާތާއެކު ހާމަ ކޮށްފައިވަނީ، އެއީ ފްރާންސްގެ ރައްޔިތެއް ކަމަށެވެ.\nކޮންމެހެނަކަސް، އަމިއްލައަށް މަރުވުމަކީ އިސްލާމް ދީނުގައި ވަރަށް ބޮޑަށް ޙަރާމް ކުރައްވާފައިވާ ކަމެކެވެ. މިއީ އެކަމަކީ އެއްވެސް ހާލަތެއްގައި ކޮށްގެންވާނެ ކަމެއް ނޫނެވެ.\nދެކުނުގެ ބައެއް މީހުން ޤަބޫލު ކުރާ ގޮތުގައި އެމީހެއްގެ ދިރިއުޅުމަކީ އެމީހެއްގެ އަމިއްލަ އެއްޗެކެވެ. އެހެންކަމުން އެއަށް ނިމުން ގެނައުމުގެ އިޚްތިޔާރު އެމީހަކަށް ލިބިގެންވެއެވެ.\nނަމަވެސް މިއީ ދޮގެކެވެ. ކުށްހީއެކެވެ. ތިމާގެ ދިރިއުޅުމަކީ މާތް ﷲ ގެ އެއްޗެކެވެ. އެއަށް ނިމުން ގެނައުމުގެ އިޚްތިޔާރު އެހެން އެއްވެސް މަޚްލޫޤަކަށް ނުވެއެވެ. އަދި އަމިއްލައަށް އެފަދަ ޢަމަލު ހިންގާ ބަޔަކަށް ގެއްލުމާއި ހަލާކު ނޫން އިތުރު އެއްޗެއް ލިބިގެނެއް ނުވެއެވެ.\nމަސްދަރު : މިއަދު ނިއުސް


ރަމަޟާން މަހު މީރާއިން ޚިދުމަތް ފޯރުކޮށްދޭ ގަޑި އާންމުކޮށްފި\nރޯދަ މަހު ޚިދުމަތްދޭ ގަޑި\nނަންބަރު ދޫކުރުމަށް ހަމަޖެހިފައިވަނީ މީރާގެ މޯބައިލް އެޕްލިކޭޝަން އަދި ކިއުބީ އެޕްލިކޭޝަން މެދުވެރިކޮށް\n12 އޭޕްރިލް 2021 | ހޯމަ 08:04\nނިއު ނޯމަލްގައި މީރާއިން މީހަކު ޚިދުމަތް ހޯދަނީ\nމި އަހަރުގެ ރަމަޟާން މަހު މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އިން ޚިދުމަތް ފޯރުކޮށްދޭނެ ގަޑި އާންމުކޮށްފިއެވެ.\nމީރާގެ ޓެކްސްޕޭޔަރ ސަރވިސް ސެންޓަރުން ނަންބަރު ދޫކުރުމަށް ހަމަޖެހިފައިވާ ގަޑިއަކީ އާދިއްތަ ދުވަހުން ފެށިގެން ބުރާސްފަތި ދުވަހަށް ހެނދުނު 9:05ން މެންދުރުފަހު 12:30ށް ކަމަށް މީރާއިން ބުނެއެވެ. ޝައްވާލު މަހުގެ ފުރަތަމަ7ދުވަހު ވެސް މީރާއިން ނަންބަރު ދޫކުރުމަށް ހަމަޖެހިފައިވަނީ މި ގޮތަށެވެ.\nމި ދުވަސްތަކުގައި މީރާގެ ޓެކްސްޕޭޔަރ ސަރވިސް ސެންޓަރުން ޚިދުމަތް ހޯދާ ފަރާތްތަކަށް ނަންބަރު ދޫކުރުމަށް ހަމަޖެހިފައިވަނީ، މިހާރެކޭ ވެސް އެއްފަދައިން، މީރާގެ މޯބައިލް އެޕްލިކޭޝަން އަދި ކިއުބީ އެޕްލިކޭޝަން މެދުވެރިކޮށް އޮންލައިންކޮށް ކަމުގައި މައުލޫމާތުދެއެވެ. އަދި، އޮންލައިކޮށް ނަންބަރު ނުނެވޭ ފަރާތްތަކުން 3020460 އަށް ގުޅައިގެން ވެސް ނަންބަރު ނެގޭނެ ކަމަށް މީރާއިން ބުންޏެވެ.\nމީރާއަށް ބަލައިގަންނަ ހުރިހައި ޓެކްސްތަކާއި ގިނަ ފީތަކަކީ އޮންލައިންކޮށް ދެއްކުމުގެ އިންތިޒާމް ހަމަޖެހިފައިވާ ފައިސާއެއްކަމުގައި ވާތީ، މިހާލަތުގައި ރައްކާތެރިވެ ތިބުމުގެ ގޮތުން، އޮންލައިން ޚިދުމަތްތައް ޚިޔާރުކުރުމަށް ވަނީ އިލްތިމާސް ކޮށްފައެވެ.\nމީރާއިން ރޯދަ މަހު ޚިދުމަތް ދޭ ގަޑިތައް އާންމުކޮށްފައިވާއިރު ފެބުރުއަރީ 2021 ގައި މީރާ އިން ވަނީ 994.12 މިލިއަން ރުފިޔާ ބަލައިގެންފައެވެ.


Hama Ekani Saeh Noon, Drone In Konme Kaa Ehcheh Ves Genesdheyne - Vaguthu\nހަމައެކަނި ސައެއް ނޫން، ޑްރޯން އިން ކޮންމެ ކާއެއްޗެއްވެސް ގެނެސްދޭނެ\nއިންޑިޔާގެ ލަކްނޯގައި، ޑްރޯން ބޭނުންކޮށްގެން ސައި ޑެލިވަރީކުރަން ވަނީ ފަށާފައެވެ. މިކަމުގެ ސަބަބުން އެތައް ބަޔަކަށް ފަސޭހަތަކެއްވެސް ލިބިގެންދިޔައެވެ. ޓެސްޓުތަކަށް ފަހު، ހުސްވި މެއި މަހުގެ 23 ވަނަ ދުވަހު، މި ޚިދުމަތްވަނީ ދޭން ފަށާފައެވެ.\nޑްރޯން ބޭނުންކޮށްގެން ސައި ޑެލިވަރީކުރަން ފެށިތާ ކުޑަ ދުވަސްކޮޅެއްގެ ތެރޭގައި، ޑްރޯން ބޭނުންކޮށްގެން ކާބޯތަކެތި ޑެލިވަރީ ކުރުމުގެ މަސައްކަތްވެސް ވަނީ ފަށާފައެވެ. މިކަންވެސް ކުރަމުން ގެންދަނީ ސައި ޑެލިވަރީގެ މަސައްކަތްވެސް ފެށި ކުންފުނިންނެވެ. އެއީ ޓެކްއީގަލް ނަމަކަށް ކިޔާ ކުންފުންޏަކާ ގުޅިގެން، އޮންލައިން ކާކާ ކުންފުނިން ފެށި ޚިދުމަތެކެވެ.\nމި މަސައްކަތުގެ މުގުލުގައި ހުރި އެއް ފަރާތްކަމުގައިވާ ބިލާލު އަރުޝަދު، "ޓައިމްސް އޮފް އިންޑިޔާ" އަށް މައުލޫމާތު ދެމުން ބުނެފައިވަނީ މި ޚިދުމަތުގެ ސަބަބުން އާއްމުންނަށް އެތައް ފަސޭހައެއް ލިބިގެންދާނެކަމަށެވެ. ހަމައެހެންމެ، ޑެލިވަރީ ކުރަން ނަގާ ވަގުތުވެސް އެތައް ތަނެއް ކުޑަވެގެން ދާނެކަމަށް ބުނެފައިވެއެވެ. އެގޮތުން، ބާރުބޮޑު މަގުތަކުން، އިންސާނުން ޑެލިވަރީ ކުރަން ޖެހުމުން ނަގާ ވަގުތުތައް ނުނަގާނެކަމަށްވެސް ބުނެފައިވެއެވެ.\nމިއީ ތަފާތު ޚިދުމަތެއްކަމުން، ޑްރޯން މެދުވެރިކޮށް ކުރާ ކޮންމެ ޑެލިވަރީއަކަށް އަގެއް ނެގުމަށްވެސް، އެކުންފުނިންވަނީ ނިންމާފައެވެ.


Majileehakee mas kakaa thaneh noon, nei baareh nunagan: Nasheed\nމަޖިލީހަކީ މަސް ކައްކާ ތަނެއް ނޫން، ނެތް ބާރެއް ނުނަގަން: ނަޝީދު\nރައްޔިތުންގެ މަޖިލީހަށް ނެތް ބާރުތައް ނަގައިގެން މަޖިލިސް ހިންގަމުންދާ ކަމަށް ދެކެވޭ ވާހަކަތައް ރައްދު ދެއްވައި، މަޖިލީހަށް ނެތް ބާރުތަކެއް ނުނަގާ ކަމަށް އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nމި ބަހުސަށް ފުރަތަމަ ވާހަކަ ދެއްކެވި މަރަދޫ ދާއިރާގެ މެންބަރު އިބްރާހިމް ޝަރީފް (މަވޯޓާ ޝަރީފް) ވާހަކަފުޅު ދެއްކެވީ މަޖިލިސް ހިންގަމުންދާ ގޮތާ މެދު ވަރަށް ބޮޑަށް ފާޑުވިދާޅުވަމުންނެވެ. މަޖިލީހުން ޝަރުއީ ބާރުތައް ނަގައިގެން މައްސަލަތައް ބަލަމުންދާ ކަމަށް އޭނާ ވިދާޅުވި އެވެ.\nޝަރީފްގެ ވާހަކަތަކަށް މަޖިލީހުގެ ޖަލްސާގައި ވާހަކަފުޅު ދައްކަވަމުން ރައީސް ނަޝީދު ރައްދު ދެއްވި އެވެ. ވިދާޅުވީ މަޖިލީހަކީ "މަސް ކައްކާ ތަނެއް ނޫން" ކަމަށެވެ. އަދި މަޖިލީހުގެ ޖަލްސާގެ އެޖެންޑާގައި ހިމަނާފައިވާ ކަންކަމަކީ ގާނޫނު އަސާސީއާއި ގާނޫނުތަކާއި މަޖިލީހުގެ ގަވާއިދުގައި މަޖިލީހަށް މަތިކޮށްފައިވާ ކަންކަން ކަމަށް އެމަނިކުފާނު ވިދާޅުވި އެވެ.\nރައީސް ނަޝީދު މިހެން ވިދާޅުވިއިރު، ރައްޔިތުންގެ މަޖިލީހުގެ ތެރެއިން މައްސަލަތައް ތަހުގީގު ކުރުމާއި ޝަރީއަތް ހިންގަމުންދާ ކަމަށް ބުނެ ގިނަ ފާޑުކިއުންތަކެއް މަޖިލީހަށް އަމާޒުވެފައިވެ އެވެ. އަދި ވެރިކަން ކުރުމުގެ ބާރުގައި ހިމެނޭ އެގްޒެކެޓިވް ކަންކަން ވެސް މަޖިލީހަށް ޖަމާ ކުރަމުންދާ ކަމަށް ބުނެ ފާޑުކިއުންތައް އަމާޒުވެފައިވެ އެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + އިބްރާހިމް ޝަރީފު ބަރުލަމާނީ ނިޒާމް ޕޮލިޓިކްސް